
BEMÆRKNINGER 


OM  KONGESPEILETS  AFFATTELSESTID, 

BELYST  VED  DEN  DERI  SKILDREDE  KRIGERSKE  UDRUSTNING  OG  VAABENDRAGT 

AF  ARTILLERICAPITAIN  OTTO  BLOM. 


Angaaende  det  Tidspunkt,  da  Kongespeilet  kan  antages  at 
være  affattet,  ere  Kj enderne  af  den  oldnordiske  Litteratur 
komne  til  temmelig  afvigende  Resultater.  Ei  at  tale  om  de 
ældre  Forfattere,  som  have  troet  at  kunne  henføre  dette 
mærkelige  Skrift  til  kort  efter  Midten  af  det  12te  Aarhun- 
drede,  eller  dem,  som  have  troet  at  kunne  udpege  Kong 
Sverre  selv  som  dets  Forfatter,  ere  de  seneste  lærde  Ud¬ 
givere  af  Kongespeilet,  P.  A.  Munch,  Keyser  og  Unger 
komne  til  Grunde,  som  de  ansee  for  afgjørende,  for  at  det 
maa  være  skrevet  efter  Aaret  1190  og  før  1260;  og  efter 
indre  Criterier  ansee  de  det  for  rimeligst,  at  det  maa  være 
affattet  mellem  1190  og  1196*).  Denne  sidste  nøiere  Be¬ 
stemmelse  af  Affattelsestiden  finder  N.  M.  Petersen  ikke 
fyldestgjørende  begrundet;  han  mener,  at  den  ligesaa  godt 
lader  sig  henføre  til  et  Tidspunkt  henimod  1260,  hvilket 
han  endog  er  tilbøielig  til  at  ansee  for  rimeligst**). 

Den,  der,  som  jeg  destoværre,  ikke  er  istand  til  at 
læse  Oldskrifterne  i  Grundsproget,  og  for  hvem  desuden  dét 
at  læse  en  Saga  eller  et  Skrift  som  Kongespeilet  kun  er  en 
Adspredelse  fra  Arbeider  og  Studier  i  en  heelt  anden,  him¬ 
melvidt  forskjellig  Retning,  er  naturligviis  heelt  ubeføiet  til 
at  veie  hine  lærde  Mænds  Argumenter  i  denne  Sag  imod 
hverandre,  endsige  til  at  opkaste  sig  som  Voldgiftsmand 


*)  Jvfr.  herom  Fortalen  til  Christiania-Udgaven  af  Kongespeilet 
P.  V— ‘ VIII. 

**)  Jvfr  N.  M.  Petersens  Bidrag  til  den  oldnordiske  Litteraturs 
Historie  i  Annaler  for  nordisk  Oldkyndighed  1861,  P.  297. 

Aarb.  f.  nord.  Oldk.  og  Hist.  1867.  5 

imellem  dem.  Naar  jeg  desuagtet  vover  mig  til  at  frem¬ 
sætte  nogle  Bemærkninger  om,  naar  Kongespeilet  kan  for¬ 
modes  at  være  skrevet,  da  er  det  kun,  fordi  jeg  har  søgt 
at  danne  mig  en  Mening  derom  ad  en  Yei,  som  jeg  ikke 
troer,  at  nogen  Anden  har  fulgt  i  dette  Spøl-gsmaal,  samt  i 
den  Tanke  muligt  at  kunne  henlede  Videnskabsmændenes 
Opmærksomhed  paa  et  formeentligt  i  somme  Tilfælde  nyttigt 
Hjælpemiddel  til  at  udfinde  Affattelsestiden  for  Middelal¬ 
derens  litteraire  Mindesmærker. 

Det  Hjælpemiddel,  jeg  her  sigter  til,  er  den  critiske 
Betragtning  af  Costumet,  saaledes  som  det  omtales  i  Old- 
skrifterne.  Jeg  tager  ikke  Ordet  Costume  i  den  overførte 
vidtløftigere  Betydning  af  »det  historiske  Costume«,  o:  den 
hele  Baggrund  af  historiske  Forhold  og  Tilstande,  paa  hvil¬ 
ken  de  handlende  Personer  og  Tildragelserne  ere  tegnede; 
jeg  tager  det  i  den  dagligdags  Betydning  af  Klædedragten. 
Kan  man  paavise,  hvilken  Tidsalders  Klædedragt  der  har 
staaet  en  af  de  gamle  Forfattere  for  Øie,  da  har  man  med 
det  samme  paaviist  den  Tidsalder,  da  han  har  skrevet  sit 
Værk;  ældre  kan  dette  umuligt  være,  og  yngre  er  det  efter 
al  Rimelighed  ligesaa  lidt,  henseet  til  den  fuldstændige 
Uvidenhed  om  ældre  Tiders  Dragt,  der  er  saa  gjennem- 
gaaende  i  Middelalderen,  og  hvorom  dennes  billedlige  Min¬ 
desmærker  saa  eenstemmigt  aflægge  Vidnesbyrd.  Det  kri¬ 
gerske  Costume  lader  sig  maaskee  bedre  end  noget  andet 
bruge  til  Tidsbestemmelser  for  Oldskrifterne.  I  disse  findes 
det  ofte  leilighedsviis  omtalt.  Ad  andre  Veie  er  man  istand 
til  forholdsviis  nøie  at  følge  de  vexlende  Skikke  i  den  kri¬ 
gerske  Dragt,  blandt  andet  fordi  den  saa  tidt  findes  gjen- 
given  paa  Middelalderens  Mindesmærker,  ei  alene  i  Billed- 
haandskrifterne ,  men  ogsaa  f.  Ex.  paa  Mønter,  Sigiller  og 
Gravmæler,  hvis  Alder  skarpt  lader  sig  bestemme.  Den 
krigerske  Dragt  er  ikke  saa  uforanderlig  gjennem  lange 
Tidsrum  som  den  geistlige;  paa  den  anden  Side  ere  dens 
Forandringer  lettere  at  følge  og  holde  Øie  med,  end  det 

borgerlige  Costumes,  fordi  den  langt  mindre  end  dette  bar 
skiftet  efter  vilkaarlige  Moder  og  Nykker,  men  i  det  Væsen- 
lige  har  fulgt  en  sammenhængende,  historisk  Udvikling  fra 
det  mindre  Fuldkomne  til  det  Fuldkomnere. 

Som  bekjendt  indeholder  Kongespeilet  temmelig  udfør¬ 
lige  Oplysninger  om  sin  Tids  krigerske  Dragt  Og  Udrustning; 
det  er  ved  en  omhyggelig  Undersøgelse  heraf,  at  jeg  troer, 
at  man  maa  kunne  finde  Holdepunkter  for  en  Bestemmelse 
af  den  Tid,  da  dette  Skrift  er  affattet.  Jeg  skal  tillade 
mig  at  anføre,  hvilken  Rustning  Kongespeilet  foreskriver 
den,  som  skal  kæmpe  tilhest,  med  andre  Ord,  hvorledes 
det  stiller  os  sin  Tids  fuldstændige  ridderlige  Udrustning 
for  Øie. 

»Den  Mand,  som  skal  kæmpe  tilhest,  maa  vel  agte  og 
have  det,  som  tilforn  er  sagt,  og  maa  være  vel  øvet  i  al 
Rytterfægtning.  Til  sin  Hest  behøver  han  følgende  Udrustning. 
Den  bør  være  vel  og  forsvarligen  skoet,  saa  bør  og  Sadelen 
være  stærk  og  forsynet  med  høie  Buer,  stærke  Gjorde  saa- 
velsom  andet  Remtøi,  en  forsvarlig  »Suzingul«  (o:  Over¬ 
gjord)  tværs  over  Sadelen  og  et  forsvarligt  Bringetøi  foran. 
Baade  foran  og  bag  Sadelen  bør  Hesten  være  saaledes  ud¬ 
rustet,  at  den  ikke  er  blottet  for  Stød,  Hug  eller  anden 
Vaabenbyrd;  den  maa  have  et  godt  »Kovertur«  (o:  Chabraque 
eller  Dækken)  gjort  som  et  Pandser  af  blødt  og  vel  svær¬ 
tet  (efter  en  Variant:  opplukket)  Lærred;  thi  det  er  et 
godt  Værn  mod  alle  Slags  Vaaben,  hvordan  det  saa  end 
er  forsiret  udenpaa;  men  desuden  lægges  derover  en  god 
Hestebrynje.  Med  denne  Udrustning  bør  Hesten  tilhylles 
over  Hovedet,  Lænden,  Bringen  og  Bugen,  saa  at  ingen  kan 
volde  den  Skade  med  Vaaben,  end  om  han  er  tilfods.  Hesten 
bør  have  et  stærkt  Bidsel,  som  man  kan  lide  paa,  baade 
til  at  holde  den  an  og  til  at  kaste  den  om,  om  saa  gjøres 
behov.  Men  udenover  Bidselet  og  over  hele  Hestens  Hoved 
og  Hals  ligetil  Sadelen  skal  man  have  en  Grime,  gjort  af 

stridt  Lærred,  ligesom  et  Pandser,  at  ingen  ved  List  skal 
kunne  gribe  Bidselet  eller  Hesten.« 

»Men  følgende  Rustning  bør  man  have  selv.  Gode  og 
bløde  Hoser,  gjorte  af  blødt  og  vel  sværtet  Lærred,  der 
naae  heelt  op  til  Beltet,  og  derudenpaa  gode  Brynjehoser, 
saa  høie  at  man  kan  spænde  dem  med  en  dobbelt  Rem 
(spænde  dem  dobbelt  om  sig?);  men  udenover  dem  bør  man 
have  gode  Brynjebroge,  gjorte  af  Lærred  paa  den  Maade, 
som  før  er  sagt;  end  behøver  man  udenpaa  dem  Knæstyk¬ 
ker  gjorte  af  tykt  Jern  med  staalhaarde  Nagler.  Men 
oventil  skal  man  nærmest  Kroppen  have  et  blødt  Pand¬ 
ser,  som  kun  naaer  til  midt  paa  Laaret,  derover  en  Bryst¬ 
plade  gjort  af  godt  Jern,  som  naaer  fra  Brystvorterne  til 
Beltestedet,  men  udenover  den  en  god  Brynje  og  udenpaa 
Brynjen  et  godt  Pandser,  gjort  som  før  sagt  er,  dog  uden 
Ærmer.  To  Sværd  bør  man  have,  eet  spændt  om  Livet  og 
et  andet  hængende  ved  Sadelbuen,  dertil  en  god  Brynkniv. 
Paa  Hovedet  bør  man  have  en  god  Hjelm,  gjort  af  godt 
Staal  og  med  fuldstændigt  Værn  for  Ansigtet,  et  godt  og 
tykt  Skjold  hængende  om  Halsen  men  dog  med  paalid eligt 
Haandfang,  og  desuden  en  god  og  hvas  Glavind  (Kesie)  af 
godt  Staal  og  vel  skæftet.  Nu  er  det  ikke  nødvendigt  at 
tale  mere  om  de  Mænds  Vaaben,  som  skulle  kæmpe  tilhest; 
dog  er  der  endnu  flere  Vaaben,  som  man  kan  nytte  tilhest, 
om  man  saa  vil,  saasom  enten  en  Haandbue  (Hornbue?) 
eller  en  Laasbue,  der  er  saa  veg,  at  man  kan  spænde  den, 
skjøndt  man  er  tilhest,  og  endnu  flere  Vaaben,  om  man  vil 
have  dem.« 

Der  hvor  Kongespeilet  giver  Forskrifter  for  krigerske 
Øvelser  tilhest,  anbefaler  det  at  dække  Brystet  og  Lem¬ 
merne  godt  med  et  »lukket  Skjold« ;  til  Øvelserne  tilfods 
anbefaler  det  at  iføre  sig  Brynje  eller  tykt  Pandser  og  at 
tage  et  tungt  Skjold  eller  en  Bukler  og  et  tungt  Sværd. 
Det  tilraades  at  øve  sig  i  at  kaste  og  skyde  tilmaals  med 
Spyd  og  Bue  saavelsom  med  Stavslynge,  Haandslynge  og  med 

Vaabensteen;  for  den,  der  kæmper  i  sluttet  Fylking  tilfods, 
er  et  Spyd  mere  værd  end  to  Sværd.  Tilsøs  ere  brede 
Skjolde  i  Forening  med  Brynjer  gode  at  have,  dog  ere 
Pandsere  det  bedste  Dækningsmiddel  ombord  sammen  med 
Hjelme  og  »hængende  Staalhuer« ;  af  Angrebsvaaben  nævnes 
lange  og  korte  Spyd,  Paalstave  og  Gafloker,  Skjægøxer, 
Stavslynger,  Skæftefletter  og  Vaabensteen,  desuden  Laas- 
buer,  Haandbuer  m.  m. 

For  at  undersøge  hvilken  Tidsalders  Vaabendragt  det 
er,  der  saaledes  beskrives  i  Kongespeilet,  er  det  vistnok 
rigtigst  enkeltviis  at  gjennemgaae  de  nævnte  forskj ellige 
Dæknings-  og  Angrebsvaaben. 

Gjennem  hele  Middelalderen  ligeindtil  langt  hen  i  det 
15de  Aarhundrede  udgjorde  Brynjen  det  fornemste  Stykke 
af  den  krigerske  Dragt.  Man  havde  som  bekjendt  tvende 
Slags,  nemlig  Ringbrynjer,  dannede  af  et  Væv  af  Jernringe, 
der  greb  ind  i  hverandre,  og  de  langt  sjældnere  omtalte 
Spangebrynjer,  dannede  af  smaa  Styk-  Fie.  1. 

ker  Jernplade,  der  vare  fæstede  paa 
et  Underlag  af  Lærred,  Læder  e.  si. 

Begge  Slags  Brynjer  havde  Form  af  en 
Kjortel  eller  Skjorte  med  Ærmer;  oprin¬ 
deligt  have  Brynjeærmerne  ikke  været 
ret  lange;  paa  Afbildninger  fra  det  Ilte 
og  12te  Aarhundrede,  selv  stundom  fra 
det  Sidstes  Slutning,  naae  Ærmerne  ikke 
meget  over  Albuerne,  som  det  f.  Ex. 
sees  paa  den  i  Fig.  1  gjengivne  lille 
Goliathsfigur  fra  et  fransk  Haandskrift 
saavelsom  paa  den  fra  det  noksom  be¬ 
rømte  Bayeuxtapet  tagne  Rytterskik¬ 
kelse  Fig.  2.  Men  i  det  12te  Aarhun- 
drede  blev  det  dog  mere  og  mere  Fra ÆLtaS* irn1'"’ 

Skik  at  lade  Brynjeærmerne  naae  til  Haandleddene, 
senere  endog  forlænge  sig  udover  Hænderne  enten  i  Form 

af  Bælgvanter  eller  som  fingrede  Handsker,  som  det  sees 
paa  den  i  Fig.  3  gjengivne  Ridderskikkelse,  der  er  hentet 
fra  Herrad  von  Landspergs  Hortus  deliciarum,  et  tydsk 
Billedhaandskrift  fra  den  anden  Halvdeel  af  det  12te  Aar- 
hundrede.  Saaledes  med  Handskerne  i  eet  Stykke  med 
Ærmerne  finder  man  i  Reglen  Brynjerne  afbildede  hele  det 
13de  Aarhundrede  igjennem;  i  det  Hule  af  Haanden  havde 
Handsken  gjerne  en  Slidse  (den  sees  f.  Ex.  paa  Fig.  5), 

Fig  2. 


hvorigjennem  man,  naar  man  vilde,  kunde  stikke  Haanden 
ud  for  at  frigjøre  den  (see  Fig.  4);  netop  fordi  Handskerne 
som  oftest  vare  ieet  med  Brynjen,  er  det  meget  forklarligt, 
at  Kongespeilet  ikke  nævner  dem  særskilt  som  en  Deel  af 
Udrustningen.  Ganske  det  samme  er  Tilfældet  med  Brynje- 
hætten  eller  Brynkollen,  som  dog  nævnes  særskilt  baade  i 
Sverres  Saga,  der  hvor  Kongens  Udrustning  i  Slaget  ved 
Oslo,  Aar  1200,  beskrives*),  og  i  den  gamle  norske  Hird- 


*)  Jvfr.  Oldnordiske  Sagaer,  8de  Bd.  P.  276.  Brynkolle  er  her 
mindre  correct  gjengivet  ved  Stormhue  af  Oversætteren. 

skraa  (af  P.  A.  Munch  henført  nål  Aaret  1275)  der,  hvor 
den  foreskriver,  hvilke  Yaaben  Skutilsvendene  skulde  eie*). 
Allerede  meget  tidligt  har  det  været  Brug  at  give  Brynjen 
en  Hætte  til  at  slaae  op  over  og  bedække  Hovedet  med 
Undtagelse  af  Ansigtet;  denne  Hætte  sees  f.  Ex.  paa  Skik¬ 
kelserne  Fig.  2  fra  Bayeuxtapetet  og  Fig.  3  fra  Hortus  deli- 


Fig.  4. 


Fra  et  Maleri  fra  Nedstryens  Kirke, 
Slutn.  af  13.  Aarh. 


ciarum,  og  vil  gjenfindes  paa  en  Mængde  Afbildninger  fra 
hele  det  13de  Aarhundrede,  f.  Ex.  Sir  Williams  Longespées 
Gravsteen  fra  1226,  Fig.  8,  og  de  tvende  Fig.  9  og  10, 
begge  fra  Slutningen  af  Aarhundredet.  Fig.  4,  der  er  hentet 
fra  det  høist  mærkelige  norske  Kirkemaleri  fra  Nedstryens 


*)  Jvfr.  den  gamle  Udgave  og  Oversættelse  fra  1666  af  den  norske 
Hirdskraa  ved  Jens  Dolmer,  34  Cap.  P.  244. 


72 


OM  KONGESPEILETS  AFFATTELSESTID. 


Kirke,  gjengivende  Legenden  om  Keiser  Heraklius’s  Kamp 
med  Kong  Kosroes  af  Persien,  hvilket  nu  opbevares  i  Bergens 
Museum,  og  som  uden  Tvivl  skriver  sig  fra  Slutningen  af 
det  13de  eller  Begyndelsen  af  det  14de  Aarhundrede,  viser 
at  Brynjehætten  var  ieet  med  Brynjen  ligesom  Handskerne, 
men  at  man  kunde  smøge  begge  Dele  af  sig  for  Bekvemme¬ 
ligheds  Skyld ;  til  nærmere  Oplysning  heraf  er  den  fra  et 
engelsk  Haandskrift  fra  Slutningen  af  det  13de  Aarhundrede 
tagne  Ridderskikkelse  Fig.  5  meget  vel  skikket.  Imidlertid  er 

det  fuldkomment 
sikkert,  at  Brynje- 
hætten  stundom 
bares  adskilt  fra 
Brynjen,  i  hvil¬ 
ket  Tilfælde  det 
da  faldt  natur¬ 
ligst  som  i  Sver- 
res  Saga  og  i 
Hirdskraaen  at 
nævne  den  sær¬ 
skilt  som  en  Deel 
af  Udrustningen. 

Afbildningerne 
antyde  endog  stun¬ 
dom  umiskjendeligen,  at  Hætten  ikke  bestaaer  af  et  Væv 
af  Ringe  saaledes  som  Brynjen,  og  et  enkelt  Sted  af  et  tydsk 
Heltedigt*)  viser,  at  Hætten,  »das  Kollier«,  stundom  kun  var 
et  udstoppet  Stykke  dannet  af  blødt  Tøi.  Først  i  det  14de 
Aarhundrede  blev  det  staaende  Skik  og  Brug  istedenfor 
Brynjehætten  at  bære  en  Brynjekrave  (»camail«),  der  hang 


Fig.  5. 


*)  Nemlig  »Titurel«  ,  den  yngre  Bearbeidelse  fra  omtrent  Aar 
1270;  jvfr.  et  nyligt  udkomment  Skrift  af  S  an -Marte  (Schultz) : 
Zur  Waffenkunde  des  alteren  deutschen  Mittelalters  (Quedlinb. 
u.  Leipz.  1867)  P.  58. 

løst  ned  om  Halsen  fra  Randen  af  en  lille  Jernhue,  hvilken 
sidste  efterhaanden  voxede  op  til  den  for  denne  Periode 
eiendommelige  Bækkenhjelm. 

Medens  Brynjen  skaffede  Værn  for  Kroppen,  Armene 
og  Hovedet,  beskyttedes  Benene  ved  Hjælp  af  Brynjehoser, 
i  Reglen  ligesom  Brynjen  bestaaende  af  et  Væv  af  Jern¬ 
ringe,  og  som  det  synes  i  Reglen  gaaende  i  eet  Stykke  fra 
Beltestedet  ligetil  Fodspidserne.  Vistnok  den  tidligste  Frem¬ 
stilling  af  dette  Værn  forekommer  paa  Bayeuxtapetet,  hvor 
det  dog  kun  er  nogle  af  de  Fornemste  af  Normannerne,  der, 
som  Vilhelm  Erobreren  selv  i  Fig.  6,  ere  afbildede  med 
Brynjehoser.  Endnu  hele  det  12te  Fig.  6. 

Aarhundrede  igjennem  have  Brynje¬ 
hoser  efter  de  samtidige  Afbildninger 
at  dømme  været  temmelig  sjældent 
brugte;  i  det  13de  Aarhundrede  fore¬ 
komme  de  derimod  som  oftest  sam¬ 
men  med  Brynjen.  Paa  de  i  Fig.  3 
og  11  gjengivne  Ridderskikkelser,  begge 
tagne  fra  Herrad  von  Landspergs  Hor- 
tus  deliciarum,  altsaa  fra  den  anden 
Halvdeel  af  det  12te  Aarhundrede,  be¬ 
dække  Brynjehoserne  kun  Forsiden  af 
Benene  og  ere  snørede  sammen  paa 
Bagsiden  med  Lidser;  man  kunde  fri¬ 
stes  til  at  gjætte,  at  det  er  til  denne 
Form,  at  Inge  Baardsøns  Saga  hen¬ 
tyder,  hvor  den  beretter,  at  der  blandt 
det  Overvættes  Store  Hærfang,  SOm  Fra  Bayeuxtapetet. 

Baglerne  gjorde  ved  Overfaldet  paa  Nidaros  i  Marts  1206, 
fandtes  tre  Hundrede  Ringbrynjer  og  »gammeldags  Brynje- 
hoser*)*);  paa  Afbildningerne  fra  det  13de  Aarhundrede 
finder  man  nemlig  som  oftest,  at  Brynjehoserne  omslutte 


*)  Jvfr.  Oldnordiske  Sagaer,  9de  Bd.  P.  81. 

Benene  heelt,  som  det  sees  paa  Fig.  4,  7,  8  og  18;  dog 
forekomme  de  paa  Bagsiden  snørede  Hoser  endnu  leiligheds- 
viis  lige  indtil  Slutningen  af  Aarhundredet.  Undtagelsesvis 
er  det  paa  Afbildningerne  antydet,  at  Brynjehoserne  kun  naae 
til  nedenfor  Knæene,  i  hvilket  Tilfælde  der  da  er  særskilte 
Værn  for  Skinnebenene  og  Fødderne ,  Franskmændenes 
»chausses«,  Tydskernes  »Kolzen»;  disse  ere  stundom  ikke 
dannede  af  Ringe  eller  smaa  Jernplader,  men  erstattede  med 
et  Værn,  der  synes  at  have  været  enten  af  Læder  eller  ud¬ 
stoppet  og  gjennemstukket ,  men  udvendigt  af  en  eller 
anden  Slags  Tøi. 

Brynjens  og  Brynjehosernes  tætte,  smidige  og  stærke 
Væv  af  Jernringe  har  utvivlsomt  ydet  et  meget  godt  Værn 
mod  Sværdsæg  og  Spydsod;  men  om  Brynjen  end  ikke  let 
lod  sig  gjennembryde  af  den  Tids  Vaaben,  saa  gav  den  dog 
ingen  Beskyttelse  mod  Contusioner.  Det  var  derfor  al¬ 
mindeligt,  især  i  det  13de  A århundrede,  nedenunder  Brynjen 
at  bære  en  Slags  tykke  Hærklæder,  som  i  -England  og 
Frankrig  benævntes  «gambaison«  eller  »gambais«,  som  Hird- 
skraaen  benævner  Spaldiner  eller  Vaabentrøie,  og  som  Konge- 
speilet  benævner  et  Pandser*).  Paa  de  gamle  billedlige 
Mindesmærker  sees  stundom  et  langt  og  folderigt  Kjortel- 
skjød  at  hænge  ned  under  Brynjen,  som  f.  Ex.  paadetLava- 
torium  i  en  Rytters  Skikkelse  udentvivl  fra  den  sidste  Halv- 
deel  af  det  13de  Aarhundrede,  som  gjemmes  i  det  oldnor¬ 
diske  Museum  og  som  er  gjengivet  i  Worsaaes  »Nord.  01ds.» 


*)  Udtrykkene  » Spaldenier<<  og  »Panzier«  forekomme  i  samme  Be¬ 
tydning  hos  de  tydske  Digtere  fra  det  13de  Aarhundrede ;  naar 
San-Marte  troer,  at  der  har  været  gjort  Forskjel  mellem  Spal- 
denier  og  Spalier,  og  at  det  første  betegner  et  Stykke  af 
Jernrustningen,  saa  beroer  dette  vistnok  kun  derpaa,  at  han 
ikke  har  været  opmærksom  paa,  at  en  udstoppet  » Spaldenier« 
uden  nogen  Brynje  over  alene  udgjorde  og’  virkeligt  blev  regnet 
for  et  ganske  forsvarligt  Værn  (jvfr.  Z.  Waifenkunde  d.  ålt. 
deuts.  Mittelalters,  P.  55). 

Fig  536;  dette  er  neppe  det  egenlige  Pandser,  der  jo  efter 
Kcwigespeilet  kun  skulde  naae  til  midt  paa  Laaret,  og  som 
derfor  paa  mange  Billeder  maa  tænkes  skjult  under  Brynjen. 
Paa  andre  samtidige  Billeder,  f.  Ex.  Fig.  7  fra  et  tydsk 
Miniaturmaleri  fra  Slutningen  af  det  12te  Aarhundrede,  der 
viser  os  en  Ridder  i  Spangebrynje, 
sees  derimod  Pandseret  meget  tyde¬ 
ligt  ragende  nogle  faa  Tommer 
nedenfor  Brynjen ;  paa  de  illuminerede 
Billeder  er  det  saagodtsom  altid  an¬ 
lagt  hvidt,  og  Afbildningerne  gjengive 
det  ofte  bestemt  som  et  meget  tykt  og 
stivt  Klædemon;  det  vides  med  Sik¬ 
kerhed,  at  de  franske  og  engelske  Rid¬ 
deres  »gambaison«  var  en  tyk  gjen- 
nemstukken  Yams,  udstoppet  med 
Uld,  Bomuld,  Blaar  eller,  som  der 
klages  over,  endog  med  gamle  Klude. 

Der  er  herefter  meget,  som  taler 
for,  at  de  Haandskrifter  af  Konge- 
speilet,  som  sige,  at  Pandseret  for¬ 
færdiges  af  blødt  og  opplukket  eller 
opplydset  Lærred,  gjengive  Meningen 
rigtigere,  end  de  der  tale  om  sværtet 
Lærred.  Det  var  da  ogsaa  kun  slige  tykke  udstoppede 
Hærklæder,  der  kunne  antages  alene,  uden  nogen  Brynje 
over,  at  have  afgivet  et  tilstrækkeligt  Værn  til  at  kunne 
kaldes  en  Rustning.  Kongespeilet  nævner  udtrykkeligt 
Pandsere  som  det  vigtigste  Dækningsmiddel  tilsøs;  i  Hird- 
skraaen  nævnes  Vaabentrøien  som  Rustning  for  de  lavere 
Klasser  af  Hirdmænd*),  og  udenlandsfra  har  man  Vidnes¬ 
byrd  endog  i  Mængde  for,  at  man  har  brugt  »gambaisons« 
uden  Brynje  over,  baade  i  det  12te  og  13de  Aarhundrede; 


Fig.  7. 


*)  Jvfr.  Dolmers  Hirdskraa  P.  244. 

at  Pandseret  alene  ikke  blev  betragtet  som  en  Rustning, 
man  behøvede  at  undsee  sig  ved,  bestyrkes  derved,  at  man 
har  Efterretninger  om  »gambaisons«,  paa  hvilke  enhver  Gjen- 
nemstikning  var  dækket  med  en  Guldgylden*).  løvrigt  maa 
Pandseret,  der  i  Beskaffenhed,  ihvorvel  ikke  i  Udseende, 
maa  have  lignet  de  Plastrons,  der  nuomstunder  bruges  i 
Fægteskolerne,  i  langt  høiere  Grad  end  den  vistnok  tunge 
men  dog  smidige  Ringbrynje  have  bidraget  til  at  gjøre  hiin 
Tids  krigerske  Dragt  stiv  og  ubekvem. 

Ikke  alene  under  selve  Brynjen  ansaaes  det  for  nødvendigt, 
at  bære  et  blødt  Pandser;  ogsaa  under  Brynjehætten  bares  der 
en  udstoppet  Pandserhue,  hvis  Form  (som  vore  sjællandske 
Bønderpigers  Huer  nuomstunder)  er  gjengivet  i  Fig.  4.  Det 
formodes  at  være  denne  Pandserhue,  der  leilighed sviis  om¬ 
tales  i  Kongespeilet  under  Navn  af  Kveifen;  dog  bruges  det 
franske  Ord  »coif«,  hvoraf  dette  er  Fordreielse,  baade  om 
Brynjehætten  og  om  Pandserhuen.  Som  det  synes  har  man 
stundom  i  det  13de  Aarhundrede  under  Brynjehætten  baaret 
en  lille  skaalformig  Jernplade  paa  Issen;  men  i  ethvert  Til¬ 
fælde  først  lige  imod  Slutningen  af  Aarhundredet  kommer 
denne  Jernplade  tilsyne  udenpaa  Brynjehætten  som  en  Over¬ 
gang  til  den  følgende  Periodes  Bækkenhjelme  (see  Fig.  15). 

Brugen  af  en  Jernplade  til  Værn  for  Brystet  over  det 
indre  Pandser,  men  under  Ringbrynjen,  har  man  almindeligen 
anseet  for  fortrinsviis  eiendommelig  for  det  14de  Aarhun¬ 
drede.  Kongespeilet  staaer  imidlertid  ikke  ene  med  sit 
Vidnesbyrd  om,  at  Brystpladen  har  været  i  Brug  allerede 
tidligere;  den  forekommer  nemlig  under  Navn  af  »Plate« 
hos  de  tydske  Digtere  selv  fra  Begyndelsen  af  det  13de 
Aarhundrede  ihvorvel  sjældnere,  hyppigere  derimod  hos  dem, 
der  have  skrevet  efter  1250.  Den  nævnes  ligeledes  under 

*)  Jvfr.  Hewitt :  Ancient  armour  and  weapons  in  Europe,  P.  255.  Jeg 
benytter  Ledigheden  til.  særligt  at  anbefale  dette  fortrinlige 
Skrift  til  den ,  der  maatte  ønske  at  gjøre  sig  bekjendt  med 
den  ældre  Middelalders  Vaaben. 

samme  Navn  i  Hirdskraaen,  som  henhørende  til  den  fuld¬ 
stændige  ridderlige  Udrustning*); 

Af  de  Dele  af  den  i  Kongespeilet  beskrevne  Rustning, 
som  bares  udenpaa  Brynjevævet,  fortjene  de  saakaldte  Brynje- 
broge,  der  vare  forfærdigede  som  et  Pandser,  og  som  bedæk¬ 
kede  Laarene  indtil  Knæene,  særligt  at  fremhæves;  disse 
Brynjebroge,  der  rimeligviis  brugtes  for  Bekvemmmeligheds 
Skyld  ved  Ridningen,  forekomme  nemlig  neppe  paa  noget  sam¬ 
tidigt  billedligt  Mindesmærke  og  findes  neppe  omtalte  før  efter 
Midten  af  det  13de  Aarhundrede.  Ligeledes  maae  de  i  For¬ 
bindelse  med  Brynjehoserne  af  Kongespeilet  nævnte  Knæ¬ 
stykker  af  Jern  opfattes  som  en  af  de  Detailler,  som  vise 
hen  imod  et  Tidspunkt  efter  Aaret  1250;  tidligere  vil  man 
neppe  nogensinde  finde  dem  afbildede  eller  omtalte,  idet- 
mindste  ikke  fra  Europas  nordlige  Lande**);  af  de  fra  det 
13de  Aarhundrede  bevarede  norske  Ryttersegl  findes  kun 
Erik  Præstehaders  og  Haakon  Høilægs  Sigiller  fra  1296  at 
gjengive  disse  Knæstykker;  deres  Udseende  sees  af  det  der- 

*)  Den  gamle  Oversættelse  af  Hirdskraaen  fra  1666  af  Dolmer 
sætter  Staalhandsker  istedenfor  Brystplade ;  og  i  det  norske 
Folks  Historie  (4de  Deel,  1ste  Bd.,  Pag.  608)  følger  P.  Å. 
Munch  samme  Oversættelse.  Nu  kan  vel  »plate»  i  det  gam¬ 
melfranske  Sprog  betyde  den  af  Staalskinner  dannede  Handske, 
hvis  Brug  dog  er  yngre  end  Hirdskraaen;  men  paa  dette 
Sted  betegner  det  udentvivl  Brystpladen.  Dog  bør  det  be¬ 
mærkes,  at  Erik  af  Pommerns  Gaardsret,  der  jo  maa  betragtes 
som  en  senere  dansk  Redaktion  af  Hirdskraaen,  allerede  har 
ombyttet  Pladen  med  Brynglover,  o:  Handsker;  jvfr.  Dolmer 
P.  257. 

**)  Forfatteren  San-Marte  troer  rigtignok  i  et  hos  Wolfram  von 
Eschenbach  forekommende  Ord,  » Scbinnelier« ,  at  gjenkjende  en 
Fordreielse  af  det  franske  »genouillére«  ;  hans  Beviisgrunde  synes 
imidlertid  meget  svage,  saameget  mere  som  dette  sidste  Ord 
formeentlig  paa  Fransk  er  en  god  Deel  yngre.  Nogle  Haand- 
skrifter  af  Wolframs  Parcival  skrive  da  ogsaa  »Schillier« ,  og 
Oversættere  som  bl.  a.  Simrock  have  opfattet  dette  Ord  som 
betegnende  noget  til  Hjelmen  Henhørende.  Jvfr.  San-Marte: 
Zur  Waffenkunde  P.  45 — 46. 

med  omtrent  samtidige^Kirkemaleri  fra  Nedstryen  (Fig.  4), 
hvor  Ridderne  tillige  bære  tilsvarende  Albuestykker.  Der 
knytter  sig  en  ganske  særlig  Interesse  til  disse  Knæstykker 
af  Jernplade,  idet  de  maae  betragtes  som  de  første  svage 
Spor  til  Overgangen  fra  Brynje-  til  Pladerustningerne,  det  før¬ 
ste  synlige  Led  i  en  langsom  og  gradeviis  Udvikling,  der  lader 
sig  forfølge  fra  c.  1250  til  c.  1450,  og  ved  hvilken  Ringfletnin¬ 
gerne  Stykke  for  Stykke  fortrænges  af  Jern-  eller  rettere 
sagt  Staalplader.  Det  fortjener  at  bemærkes,  at  den  norske 
Hirdskraa  hverken  nævner  Brynjebrogene  eller  Knæstykkerne. 

Foruden  det  allerede  omtalte  indre  Pandser,  der  bares 
nedenunder  Brynjen,  nævner  Kongespeilet  et  ydre  Pandser 
til  at  bære  udenpaa  Brynjen,  hvilket  skal  være  uden  Ærmer 
og  idetmindste  ifølge  et  af  Haandskrifterne  løst  og  vidt. 

At  dette  Overstykke  benævnes  et 
Pandser,  stemmer  med  den  franske 
Benævnelse  for  samm,e  nemlig  «pour- 
point« ,  der  netop  tyder  hen  paa,  at 
det  engang  har  været  Brug  at  have 
det  udstoppet  og  gjennemstukket;  men 
alle  Afbildninger  fra  det  13de  Aar- 
hundrede  ere  enige  om  at  gjengive 
det  som  en  folderig,  vid  Kjortel  af  et 
blødt  Stof,  som  oftest  kun  naaende  til 
Knæene,  som  paa  den  i  Fig.  8  gjen- 
givne  Gravsteen  over  Sir  William 
Longespée,  Jarl  af  Salisbury,  død  1226, 
sjældnere  næsten  fodsid  og  ligeledes 
sjældent  og  først  efter  Midten  af  Aar- 
hundredet  forsynet  med  kortere  eller 
længere  Ærmer  som  paa  den  i  Fig.  9 
gjengivne  Goliathsskikkelse,  tagen  fra 
et  Haandskrift  fra  Tiden  henimod  1300. 
I  det  14de  Aarhundrede  blev  det  Skik  og  Brug  at  bære  Over¬ 
kjortelen  kort  og  ganske  snever  (»Lendner«,  »cotte-hardie«) 

med  besynderligt  udtakkede  Ærmer.  Den  folderige,  ærme¬ 
løse  Overkjortel  er  et  af  de  meest  karakteristiske  Kj ende¬ 
mærker  for  det  13de  Aarhundredes 
Vaabendragt;  vel  seer  man  ikke  sjæl¬ 
dent  Riddere  fra  dette  Aarhundrede, 
endog  fra  dets  anden  Halvdeel  gjen- 
givne  uden  Overkjortelen;  det  før 
omtalte  Lavatorium  afgiver  et  Exem- 
pel  derpaa;  men  man  vil  yderligt 
sjældent  finde  nogen  Afbildning, 
der  er  ældre  end  Aaret  1200, 
hvor  der  er  viist  en  Overkjortel 
over  Brynjen.  Denne  Kjendsgjer- 
ning  synes  at  medføre,  at  der  bør 
være  meget  afgjørende  Beviser  til¬ 
stede,  inden  man  henfører  et  Skrift, 
der  som  Kongespeilet  antyder  denne 
Klædeskik,  selv  blot  til  Slutningen 
af  det  12te  Aarhundrede.  Af  de  en¬ 
gelske  Konger  er  Johan  uden  Land  (1199 — 1216),  af  de 
skotske  Alexander  den  2den  (1214—1219)  den  første,  paa 
hvis  Ryttersegl  man  seer  Kjortelen  udenpaa  Brynjen.  Selv  *i 
sydeuropæiske  Lande  er  denne  Skik  kun  faa  Aar  ældre; 
af  østerrigske  Fyrstesegl  ere  saaledes  Leopold  d.  6tes  fra 
1197  og  1207  de  første ,  der  bære  Vidne  om  den.  I 
Norge  skal  ifølge  Sverres  Saga  Kong  Sverre  i  Slaget  ved 
Oslo  1200  have  baaret  baade  et  Pandser  og  en  rød  Over¬ 
kjortel  ovenpaa  Brynjen*);  der  haves  deri  et  forholdviis 
overordenligt  tidligt  Vidnesbyrd  om  Overkjortelens  Fore¬ 
komst,  saafremt  ellers  denne  Beretning  er  til  at  stole  paa. 
Man  vil  maaskee  mene,  at  Sverres  Saga  er  ubetinget 
tilforladelig,  da  den  er  forfattet  af  en  Samtidig;  jeg  skal 
dertil  blot  bemærke,  at  denne  Saga  dog  maa  have  faaet  sin 
endelige  Redaktion  efter  1202,  eftersom  l£ong  Sverres  Død 

*)  Jvfr.  Oldnordiske  Sagaer,  8de  Bd.  P.  276. 


Fig.  9. 


Fra  et  engelsk  Haandskrift, 
henved  1300. 

berettes  i  den;  og  er  den  alfattet  f.  Ex.  1210,  da  fore¬ 
kommer  det  mig  ingenlunde  urimeligt,  at  Forfatteren,  for  at 
gjøre  sin  Skildring  af  Slaget  ved  Oslo  mere  levende,  har 
iført  sin  Helt  den  Yaaben dragt,  der  brugtes  i  Aaret  1210, 
uden  at  tænke  over,  om  denne  Dragt  allerede  var  i  Brug  i 
Aaret  1200.  Med  Hensyn  til  den  Slags  Detaillers  objektive 
Sandhed  have  hiin  Tids  Historieskrivere  øiensynligt  været 
overmaade  lidet  nøieregnende.  Jeg  skal,  om  det  ellers 
gjøres  behov,  tillade  mig  at  nævne  et  Par  Exempler  derpaa. 
Enhver,  der  har  læst  Knytlingesagas  mesterlige  Skildring  af 
Kampen  i  Sanct  Albani  Kirke,  husker,  hvorledes  Bengt  Svend¬ 
sens  Udseende  beskrives:  »han  var  iført  en  rød  Skarlagens 
Kjortel,  ovenpaa  den  havde  lian  en  Brynje  og  yderst  en 
Silketrøie  uden  Ærmer;  han  bar  en  guldbeslaaet  Hjelm,  et 
rødt  Skjold,  hvorpaa  en  Ridder  stod  malet,  og  et  skjønt 
Sværd  i  Haanden«*).  I  Beretningen  om  Slaget  ved  Svolder 
skildrer  Snorre  Sturlasøn  Olaf  Tryggvesøn  med  de  Ord: 
»Kongen  stod  i  Løftingen  paa  Ormen  og  ragede  høit  op; 
han  havde  et  guldlagt  Skjold  og  forgyldt  Hjelm  og  var  let 
at  kjende  fra  andre;  han  bar  en  rød  kort  Kjortel  over  Bryn- 
jep»**).  Den  Dragt,  som  her  Prinds  Bengt  og  Kong  Olaf 


*)  Jvfr.  Oldnordiske  Sagaer,  Ilte  Bd.  P.  243. 

**)  Jvfr.  P.  A.  Munchs  Oversættelse  af  Snorre  Sturlasøns  Norges 
Konge-Sagaer ,  P.  146.  Det  er  vel  værd  her  at  bemærke, 
at  Odd  Munks  Saga  om  Olaf  Tryggvesøn  først  udtrykke¬ 
ligt  siger:  »Kongen  var  iført  en  rød  Silkekjortel  ,  saa 
fager  som  en  Rose;  udenpaa  den  tog  han  sin  Brynje,«  men 
dernæst  i  et  følgende  Capitel  beretter:  »Derefter  gik  han  op 
i  Løftingen  tilligemed  Kolbjørn,  og  begge  havde  deres  guld¬ 
belagte  Skjold  og  Hjelm  paa  Hovedet  og  Silketrøie  over 
Brynjen«  (Jvfr.  Oldnordiske  Sagaer,  10de  Bd.  P.  304  og 
313).  Odd  Munk  har  som  bqjvjendt  forfattet  sit  Skrift  paa 
Latin  ved  1160  —  1170,  men  det  foreligger  nu  kun  i  en  yngre 
islandsk  Bearbeidelse.  Er  det  ikke  tænkeligt,  at  det  er  den 
sildigere  Bearbeider,  der  i  Overeensstemmelse  med  Snorre  Stur¬ 
lasøn  har  indsaf  Beretningen  om,  at  Kong  Olaf  bar  Silkekjor¬ 
telen  udenpaa  Brynjen,  uden  at  ændse,  at  han  lige  forud  efter 
Odd  Munk  har  fortalt  det  Modsatte? 

ere  skildrede  i,  med  Kjortelen  over  Brynjen,  var  sikkert  nok 
hverken  i  Brug  i  1086  eller  A ar  1000;  det  er  simpelthen  den 
Dragt,  som  var  i  Brug,  dengang  Knytlingesaga  og  Heims- 
kringlen  bleve  skrevne,  og  Forfatterne  til  disse  have  ikke  taget 
i  Betænkning  at  iføre  Fortidens  Helte  deres  egen  Samtids  Dragt. 
Dette  er  saa  meget  mærkeligere,  som  Snorre  Sturlasøn  fra 
sin  egen  Ungdom  har  maattet  kunne  huske  den  Tid,  da  man 
ingen  Kjortel  bar  over  Brynjen;  at  baade  han  og  Knytlinge- 
sagas  Forfatter  have  kjendt  denne  ældre  Klædeskik,  røbe  de 
derved,  at  de  paa  andre  Steder  malende  nok  sammenligne 
Udseendet  af  en  Skare  brynjeklædte  Mænd  med  en  Vold  af 
lis*),  hvorved  Tanken  om  Kjortler  over  Brynjerne  er  udeluk¬ 
ket.  Et  endnu  mere  slaaende  Exempel  paa  en  Forfatteren 
selv  utvivlsomt  fuldkomment  bevidst  Anakronisme  m.  H.  t. 
Dragten  frembyder  Snorres  Skildring  af  den  Kamp  i  Irland, 
i  hvilken  Magnus  Barfod  fik  Banesaar  i  Aaret  1103. 
»Kong  Magnus  havde  en  Hjelm  paa  Hovedet  og  et  rødt 
Skjold,  hvorpaa  der  med  Guld  var  lagt  en  Løve;  han  var 
omgjordet  med  Sværdet  Lægbider,  det  skarpeste  Sværd  med 
Tandhjalt  og  Middelkavle  omlagt  med  Guld;  i  Haanden 
havde  han  en  Kesie  og  en  rød  Silketrøie  over  Skjorten,  paa 
hvilken  der  baade  for  og  bag  var  indsyet  en  Løve  af  guul 
Silke«**).  Ved  den  gyldne  Løve  i  det  røde  Felt  har 
Snorre  Sturlasøn  rimeligviis  havt  det  norske  Rigsvaaben  for 
Øie***).  Men  heraldiske  Vaaben  kom  som  bekjendt,  idet- 
mindste  i  Nordeuropa  først  i  Brug  100  Aar  efter  Magnus 
Barfods  Død;  Richard  Løvehjerte  fører  først  i  sit  andet  Sigil 
fra  1198  de  tre  Leoparder  i  sit  Skjold,  og  de  danske  tre  Løver 
kjendes  først  fra  Begyndelsen  af  Valdemar  Seirs  Tid. 


*)  Jvfr.  P.  A.  Munchs  Oversættelse  af  Snorre,  P.  419  og  P.  436, 
samt  Oldnordiske  Sagaer,  Ilte  Bd.  P.  324. 

**)  Jvfr.  P.  A.  Munchs  Overs.  af  Snorre,  P.  448 

***)  Eller  skulde  der  muligviis  være  tænkt  paa  Snorres  Velynder 
Hertug  Skules  og  formodenlig  dennes  Broder  Kong  Inge  Baard- 
søns  Vaaben,  en  opretstaaende  Løve  uden  Øxe? 

Aarb.  f.  nord.  Oldk.  og  Hist.  1867.  6 

Snorre  Sturlasøn  maa  altsaa  selv  som  Voxen  have  oplevet 
Opkomsten  af  de  heraldiske  Mærker,  og  dog  anbringer  han 
dem  paa  Magnus  Barfods  Skjold  og  Overkjortel.  Endnu 
blot  een  Bemærkning:  ved  Svolder  bar  Kolbjørn  Staller 
samme  Dragt  som  Kong  Olaf;  i  hiin  Fægtning  i  Irland  bar 
Eivind  Alboge  en  rød  Trøie  ganske  som  Kong  Magnus V); 
ved  Oslo  var  Ale  Halvardsen  klædt  ganske  som  Kong 
Sverre;  ved  alle  tre  Leiligheder  gav  denne  Overensstem¬ 
melse  i  Dragten  Anledning  til  Feiltagelser.  Denne  Parallelisme 
i  Beretningerne  er  neppe  tilfældig;  den  kan  ikke  andet  end 
give  Anledning  til  en  vis  Mistanke  om,  at  man  her  har 
at  gjøre  med  en  stadigt  tilbagevendende  Fiction,  og  at  det 
muligviis  blot  er  for  at  sætte  denne  Fiction  i  Scene,  at  For¬ 
fatterne  med  velberaad  Hu  have  givet  fuldstændige  Skildringer 
af  Kongernes  Dragt;  har  der  været  en  slig  bevidst  Hensigt  til¬ 
stede,  da  kan  man  ikke  undre  sig  over,  at  der  er  begaaet  Feil¬ 
tagelser  i  Beskrivelsen  af  Dragten,  selv  af  en  samtidig  For¬ 
fatter;  thi  for  det  stilistiske  Øiemed  har  det  været  af  heelt 
underordnet  Betydning,  om  den  givne  Skildring  af  Dragten  var 
objektiv  rigtig  eller  ei;  og  det  skulde  da  være  gaaet  under¬ 
ligt  til,  om  den  ikke  var  bleven  falsk.  —  Efter  denne  maaskee 
altfor  vidtløftige  Digression  skal  jeg  vende  tilbage  til  Be¬ 
tragtningen  af  de  enkelte  Dele  af  den  i  Kongespeilet  be¬ 
skrevne  krigerske  Udrustning. 

Brynjehætten  i  Forening  med  Pandserhuen  afgav  i  og 
for  sig  et  ganske  godt  Værn  for  Hovedet;  hele  det  13de 
Aarhundrede  igjennem  seer  man  derfor  ogsaa  af  de  sam¬ 
tidige  Afbildninger,  at  Ridderne  jævnligt  ere  gaaede  i  Kamp 
uden  nogen  anden  Hovedbedækning;  allerede  Bayeuxtapetet 
frembyder  Exempler  derpaa  (see  Fig.  2);  men  dette  samme 
Mindesmærke  viser  tillige,  hvor  tidligt  det  har  været  Brug 
til  yderligere  Værn  at  anbringe  over  Brynjehætten  en  Hjelm 

*)  Man  kan  her  ikke  undlade  at  spørge,  om  Eivind  Alboge  da 
ogsaa  førte  den  gule  Løve  broderet  paa  den  røde  Trøie?  En¬ 
ten  har  Snorre  ikke  tænkt  paa  dette  Spørgsmaal,  eller  han 
har  ikke  kjendt  Heraldikens  Grundprinciper. 

i  Skikkelse  af  en  toppet  Staalhue  med  en  smal  Skinne, 
den  i  Oldskrifterne  saa  tidt  omtalte  »nefbjorg«,  ragende  fra 
Panden  ned  over  Ansigtet;  denne,  »den  normanniske  Hjelm«, 
som  en  fransk  Antiqvar  har  benævnt  den*),  holdt  sig  i 
Brug  ei  alene  hele  det  12te,  jvfr.  Fig.  1,3  og  7,  og  hele  det 
13de  Aarhundrede  igjennem,  som  det  sees  paa  Fig.  10  og 
11,  den  første  taget  fra  et  engelsk  Haandskrift  fra  Slutningen 
af  det  13de  Aarhundrede,  den  anden 
fra  det  omtrent  samtidige  Maleri  fra 
Nedstryens  Kirke;  med  forskjellige 
Modificationer  holdt  den  aabne  Hjelm 
med  Næseskinnen  sig  i  Brug  endog  lige 
til  Trediveaarskrigens  Tid.  At  Hjel¬ 
men  med  Næseskinnen  i  Forening  med 
Brynjehætten  ikke  lod  meget  af  Hove¬ 
det  og  Ansigtet  ubedækket,  sees  tyde-  Fra  et  hefvSci30ondskrift’ 
ligt  nok  af  de  her  givne  Billeder, 

og  maaskee  endnu  bedre  af  en  det  oldnordiske  Museum  til¬ 
hørende  galvanoplastisk  Afstøbning  af  en  jordfunden  lille 
Broncefigur,  som  fordum  gjemtes  i  Fig-  li¬ 

den  flensborgske  Samling.  Ikke 
desto  mindre  lagde  man  Vind  paa 
at  skaffe  Ansigtet  en  endnu  bedre 
Beskyttelse;  i  et  Bestiarium,  som 
findes  i  den  arnamagnæanske  Sam¬ 
ling,  og  som  udentvivl  skriver  sig 
fra  det  13de  Aarhundrede,  findes 
et  Billede,  der  forestiller  en  Ele¬ 
fant  med  et  Taarn  paa  Ryggen, 
fuldt  af  væbnede  Mænd;  man  seer 
der,  at  Næseskinnen  har  faaet  en 
stor,  bladformet  Udvidelse  for¬ 
neden;  paa  den  endnu  tidligere 

-  Fra  Maleriet  fra  Nedstryen. 

*)  Nemlig  Allou  i  sin  '»Etude  sur  les  casques  du  moyen-åge«  i 
Mémoires  des  antiquaires  de  France. 

6* 


Fig.  10. 

Rytterskikkelse  fra  Herrad  von  Landspergs  Hortus  deliciarum 
Fig.  12,  er  Næseskinnen  endog  voxet  op  til  en  heel  Maske 

for  Ansigtet  kun  med  to  Huller 
for  Øinene.  Da  dette  imid¬ 
lertid,  saavidt  bekjendt,  er  et 
ganske  enestaaende  Exempel, 
er  det  ikke  rimeligt,  at  der 
i  Kongespeilet  ved  »en  Hjelm 
med  fuldstændigt  Yærn  for  An¬ 
sigtet«  er  tænkt  netop  paa 
denne  Form;  det  synes  ulige 
rimeligere,  at  der  herved  og 
ved  de  »hængende  Staalhuer«, 
saavelsom  ved  den  »vide  Staal- 
hue  af  den  tydske  Slags«,  som 
Kong  Sverre  ifølge  Sagaen 
skal  have  havt  paa  i  Slaget 
ved  Oslo  1200*),  er  hentydet 
Hjelme,  som  maae  antages  at 
være  opkomne  i  de  allersidste  Aar  af  det  12te  Aarhundrede, 
eftersom  Kong  Richard  Løvehjertes  andet  Sigil  fra  1198 
afgiver  det  vistnok  tidligste  bekjendte  Exempel  derpaa. 
Denne  lukkede  Hjelm  blev  baaren  løst  over  Hovedet  og 
under  den  bar  man  til  yderligere  Beskyttelse  Brynjehætten 
og  Pandserhuen.  Allerede  i  Løbet  af  det  13de  Aarhundrede 
forekommer  den  i  meget  forskjellige  Former.  Hos  den  tydske 
Digter  Wolfram  von  Eschenbach,  hvis  Værker  antages  at 
være  skrevne  i  Aaringerne  1205 — 1210,  synes  de  lukkede 
Hjelme  endnu  at  finde  Omtale  som  noget  Nymodens,  og  de 
ere  deri  omtalte,  som  om  den  Deel,  der  beskyttede  Ansigtet, 
»die Fintale«  (enFordreielse  af  detfranskeOrd  »ventail«),  ikkun 


Fig.  12 


Fra  Herrad  von  Landspergs  Hortus 
deliciarum.  Slutn.  af  12.  Aarh. 


til  de  fuldstændigt  lukkede 


)  Jvfr.  Oldnordiske  Sagaer,  8de  Bd.  P.  276. 

Fig  13. 


bandtes  eller  snøredes  fast  til  Hjelmen*).  Vistnok  en  af 
de  tidligste,  endnu  ikke  fuldt  udviklede  Former  af  den  luk¬ 
kede  Hjelm  er  gjengivet  i  Fig.  13,  taget  fra  et  Billedhaand- 
skrift  fra  Begyndelsen  af  det 
13de  Aarhundrede  af  Hein¬ 
rich  von  Velclecks  »Eneidt», 
og  dobbelt  mærkelig  derved, 
at  den  er  smykket  med  et 
Hjelmtegn;  denne  bizarre  Pry¬ 
delse  ,  i  dette  Tilfælde  et 
Fuglehoved,  der  forfærdige- 
des  af  Pergament  e.  dsl., 
forekommer  nemlig  ellers  først 
ved  Midten  af  Aarhundredet, 
og  det  er  endda  et  meget 
tvivlsomt  Spørgsmaal ,  om 
man,  ei  alene  i  Norden,  men 
selv  i  England  er  istand  til 
at  paavise  et  Exempel  paa 


Fra  H.  v.  Veldecks  Eneidt  fra  Begyndelsen 
af  13.  Aarh. 

Forekomsten  af  et  egenligt 


*)  Jvfr.  San-Marte:  Zur  Waffenkunde  d.  ålt.  deutsch,  Mittel- 
alters  Pag.  66.  Man  kommer  herved  til  at  tænke  paa  det 
noget  dunkle  Vers  i  Kæmpevisen  om  Ulv  van  Jern  (jvfr.  S. 
Grundtvigs  Danmarks  gamle  Folkeviser  I,  Nr.  10,  C,  Vers  37): 
«Saa  tog  hånd  en  silcke-traaet, 
han  band  den  offuer  hans  gylt  hielm-nødt: 

»Icke  vilde  ieg,  det  min  festemøe  skulle  spørie 
en  smedie-suend  skulle  hugge  mig  til  døde.» 

Kongen  har  iforveien  seet  »igiennem  hielm  trange«  ;  han  bærer 
altsaa  en  lukket  Hjelm ;  skulde  « hielm-nødt«  da  muligviis  be¬ 
tyde  det  samme  som  Wolfram  von  Eschenbachs  »Fintale«?  Og 
binder  Kongen  Visiret  fast  for  Ansigtet,  da  han  skal  modtage 
Banehugget  af  Vidrik  Verlandsen,  af  samme  Grund  som  Skule 
Hertug  holdt  en  Bukler  for  sit  Ansigt  i  sin  sidste  Stund,  og 
sagde  til  Birkebenerne :  »Hugger  mig  ikke  i  Ansigtet,  thi  det 
er  Uskik  at  gjøre  sligt  ved  en  Høvding.))  (Jvfr.  Oldnordiske 
Sagaer  9de  Bd.,  P.  368). 

Hjelmtegn  før  efter  1300*).  En  meget  almindeligere  Form 
af  den  lukkede  Hjelm  i  det  13de  Aarhundrede  er  den,  som 
man  har  benævnet  Tøndehjelmen,  en  oventil  flad,  næsten 
cylindrisk  Staalhue,  der  hang  ned  om  Hovedet  til  i  Høide 
med  Hagen,  og  hvis  Visir,  o:  den  Deel,  der  dækkede  An¬ 
sigtet,  havde  Tværsprækker  til  at  see  udad  og  Huller  for 
Munden  til  at  drage  Veiret  igjennem;  stundom  var  dette 
Visir  fast  forbundet  med  den  øvrige  Hjelm,  stundom  synes 
det  at  have  været  bevægeligt,  saaledes  som  det  maaskee  kan 
antages  om  den  i  -Pig.  14  afbildede  Hjelm  fra 
den  engelske  Konge  Henrik  den  3dies  Sigil. 
Man  forstaaer  let  ved  at  betragte  denne 
Afbildning  eller  endnu  bedre  de  tvende 
Lavatorier  i  det  oldnordiske  Museum,  der 
forestille  Ryttere  med  slige  Hjelme,  hvor¬ 
ledes  det  i  Slaget  ved  Tagliacozzo  1268, 
hvor  Carl  af  Anjou  overvandt  Conradin 
og  tog  ham  fangen,  kunde  hændes  en  af  de 
Fra Hennk  d.3dies  sigii.  ^,ans|,e  Riddere,  Guy  de  Montfort ,  at  han 

ved  et  Landsestød  fik  Hjelmen  dreiet  rundt  paa  Hovedet,  saa  at 
Sprækkerne  for  Øinene  kom  til  at  sidde  i  Nakken;  han  hug  om 
sig  iblinde  med  Sværdet,  indtil  en  af  hans  Stalbrødre  om¬ 
sider,  efter  at  have  navngivet  sig  for  ham,  fik  Lov  til  at 
komme  ham  nær  nok  til  at  sætte  ham  Hjelmen  ret  paa 
Hovedet  igjen**).  Som  det  synes  brugte  man  for  at  for¬ 
hindre  denne  Slags  Uheld  saavelsom  det,  at  Hjelmen  skulde 


Fig.  14. 


*)  De  Prydelser,  der  ere  antydede  paa  Hjelmene  f.  Ex.  i  de  to 
danske  Adelsmænds  Peder  Finsens  og  Torben  Pedersens  Segl 
fra  1251  og  1263  fortjene  nemlig  ikke  Navn  af  egenlige 
Hjelmtegn.  Snarere  tør  man  see  saadanne  i  de  sælsomme 
Prydelser,  som  den  svenske  Adelsmand  Holmger  Ulfson  fører 
paa  Hjelmen  i  sit  Segl  fra  1291. 

**)  Jfr.  Carrée :  Panoplie  P.  19. 

kunne  stødes  af  Hovedet,  at  »opbinde«  Hjelmen,  d.  v.  s.  med 
Snore  eller  Remme  at  gjore  den  fast  for  og  bag  til  Bryn¬ 
jen;  ikkedestomindre  var  det  nødvendigt  under  Hjelmen  at 
bære  Brynjehætten  og  Pandserhuen ;  ved  en  Tournering  1252 
kom  saaledes  en  engelsk  Adelsmand  Roger  de  Lemburn  ufor¬ 
varende  til  at  dræbe  sin  Modstander  Arnold  de  Montigny, 
fordi  denne  ikke  havde  nogen  Brynjehætte  under  Hjelmen.*) 
Det  er  den  ovenfor  beskrevne  fladtoppede  Form  af  den 
lukkede  Hjelm,  som  forekommer  hyppigst  paa  danske,  norske 
og  svenske  Segl  fra  den  anden  Halvdeel  af  det  13deAarhun- 
drede  saaledes  paa  Hertug  Erik  af  Sønderjyllands  fra  1269, 
Peder  Finsens  fra  1251  og  Torben  Pedersens  fra  1263,  end¬ 
videre  paa  Kong  Haakon  den  Unges  fra  1250,  Magnus  La- 
gabæters  fra  1265  og  1278  og  selv  paa  Bjarne  Erlingsens 
fra  1297  samt  paa  Birger  Magnussøns  fra  1254  og  1257, 
Magnus  Ladelaases  fra  1270  og  Bengt  Birgersøns  fra 
1283.  Først  henimod  Slut¬ 
ningen  af  Aarhundredet  fik 
den  store  Hjelm  en  mere  rund- 
toppet  eller  spidstoppet  Form 
og  kom  omtrent  samtidigt  til 
at  naae  heelt  ned  til  Skuldrene, 
som  det  f.  Ex.  sees  paa  Fig. 

15,  taget  fra  Maleriet  fra  Ned- 
stryens  Kirke,  og  som  den  synes 
at  være  antydet  paa  Magnus 
Lagabæters  3die  Sigil,  saa- 
velsom  paa  Erik  Præstehaders 
Segl  fra  1296,  hvorfra  Fig.  16  er  taget,  og  paa  Haakon  Høi- 
lægs  af  samme  Aar,  medens  han  endnu  var  Hertug.  Den 
samme  Form  af  Hjelmen  holdt  sig  i  Brug  hele  det  14de 


Fig.  15. 


Fra  Maleriet  fra  Nedstryen. 


*)  Jfr.  Hewitt:  Ancient  arm  our  P.  234. 

Aarhundrede  igjennem,  men  forekommer  da  saagodtsom 
Fig.  16.  altid  forsynet  med  Hjelm¬ 

tegn  og  Hjelmklæde,  f.  Ex. 
paa  Magnus  Smeks  Segl  og 
paa  det  Signet,  der  gj emmes 
i  det  oldnordiske  Museum, 
og  som  har  tilhørt  en  Mark- 
vard  Skinkel.  —  Paa  Af¬ 
bildningen  Fig.  16  fra  Erik 
Præstehaders  Sigil  vil  man 
finde  to  opretstaaende  Vinger 
ved  Skuldrene,  prydede  med 
den  norske  Løve;  disse  paa  fransk  saakaldte  »ailettes«  vare 
ikkun  en  af  Pergament  eller  Læder  dannet  Prydelse,  der 
er  karakteristisk  for  Slutningen  af  det  13de  Aarhundrede 
og  kun  bestemt  til  at  stille  de  heraldiske  Mærker  tilskue; 
man  var  ikke  tilfreds  med  at  have  dem  anbragt  paa  Skjol¬ 
det,  Hjelmen,  Overkjortelen  og  Hestedækkenet,  stundom 
endog  paa  Sadelbuen;  saamegen  Priis  satte  man  allerede 
paa  disse  adelige  Mærker,  neppe  Hundrede  Aar  efter  at  de 
vare  komne  i  Brug. 

Kongespeilet  gjørForskjel  mellem  tvende  Slags  Skjolde, 


Fig.  17. 


Bukieren  og  det  egenlige  Skjold. 
Bukieren  (Navnet  vistnok  for- 
dreiet  fra  det  franske  '>bou- 
clier«)varet  rundt  lille  Skjold, 
der  førtes  i  den  venstre  Haand, 
og  derfor  kun  brugtes  i  Kam¬ 
pen  tilfods  og  tilsøs;  dets  Ud¬ 
seende  og  Anvendelse  sees  af 
Fig.  17,  en  fantastisk  Randteg¬ 
ning  fra  et  Haandskrift  af  Bi¬ 
belen,  som  Kugler,  ihvorvel  neppe  med  Rette,  henfører 
til  det  14de  Aarhundrede;  det  sees  ogsaa  afbildet  paa 


Fra  et  Bibelhaandskrift. 

en  med  Udskæring  forsiret  Æske  af  Hvalrostand,  som  gjem- 
mes  i  det  oldnordiske  Museum,  som  ligeledes  eier  et  sligt 
lille  Rundskjold,  rimeligviis  fra  det  13de  Aarhundrede.  *) 
Bukieren  omtales  iøvrigt  sjældent  i  Oldskrifterne,  ihvorvel 
den  nævnes  baade  af  Kongespeilet  og  Hirdskraaen;  maaskee 
man  deraf  med  nogen  Rimelighed  kan  slutte,  at  den  først 
er  kommen  i  almindelig  Brug  i  Norden  ved  et  Tidspunkt  i 
det  13de  Aarhundrede,  da  de  fleste  og  vigtigste  af  Old¬ 
skrifterne  allerede  vare  førte  i  Pennen.  —  Det  egenlige 
Skjold  brugtes  saavel  tilhest  som  tilfods  og  førtes  derfor 
hængende  i  en  Rem  over  den  høire  Skulder.  I  Kampen 
tilhest  spillede  det  store  Skjold  i  den  ældre  Middelalder  en 
vigtig  Rolle,  idet  det  hang  ned  og  bedækkede  hele  Rytterens 
venstre  Side;  paa  denne  Side  er  det  endnu  i  vore  Dage 
Rytteren  vanskeligt  nok  at  føre  sine  Vaaben  og  værge  sig 
med  Eftertryk  og  har  været  det  endnu  langt  mere  i 
hiin  Tid,  da  Rytteren  maa  have  havt  ondt  ved  at  bevæge 
sig,  indesluttet  som  han  var  i  en  vistnok  i  høieste  Grad 
ubekvem  Pandserdragt  og  tilmed  i  en  snever  Sadel.  Hvor 
meget  man  har  sat  Lid  til  Skjoldet  fremgaaer  deraf,  at  en 
Rolandsstøtte  fra  det  Ilte  Aarhundrede  ved  Domkirken  i 
Milano  kun  har  Brynjeklædning  paa  det  høire  Been.  **) 
Paa  Bayeuxtapetet  forekommer  det  store  Skjold  af  Form 
som  en  Papirsdrage  (see  Fig.  2)  af  Mandshøide,  ganske 
fladt,  forneden  spidst,  foroven  rundt  efter  en  Halvcirkel. 
Allerede  i  det  12te  Aarhundrede  træffes  det  brugt  tilhest 
og  tilfods  i  en  noget  anden  Skikkelse,  (see  Fig.  3,  7  og  12), 
nemlig  lige  afskaaret  foroven  og  stærkt  bøiet;  efter  al  Rime¬ 
lighed  er  det  disse  bøiede  Skjolde,  som  Kongespeilet  be- 


*)  See  Worsaaes  »»Nordiske  Oldsager  i  det  Kgl.  Museum  i  Kjø- 
benhavn«,  Fig.  555  og  571. 

**)  Jvfr.  von  Sacken:  Die  Ambraser  Sammlung,  1ste  Bd.  P.  59 
i  Anmærkningen. 

nævner  lukkede.  I  Løbet  af  det  13de  Aarhundrede  blive 
Skjoldene  bestandigt  mindre  og  mindre;  endnu  paa  Haakon 
den  Unges  Sigil  fra  1250  og  paa  Knud  Jarls  fra  1255, 
saavelsom  paa  den  engelske  Konge  Henrik  den  3dies,  og 
Edward  den  1stes  fra  1270  (see  Fig.  14  og  19)  har  Skjol¬ 
det  den  bøiede  eller  lukkede  Form;  men  allerede  paa  Mag¬ 
nus  Lagabæters  Sigil  fra  1265  saavelsom  paa  ErikPræste- 
haders,  Haakon  Høilægs  og  Bjarne  Erlingsens  fra  Aarhun- 
dredets  sidste  Decennium  er  Skjoldet  svundet  ind  til  en 
lille  flad  Plade,  neppe  tjenlig  til  andet  end  til  at  bære 
Adelsmærket  tilsyne  paa  (see  Fig.  16);  det  samme  sees 
paa  Maleriet  fra  Nedstryen  (see  Fig.  4  og  20).  Dog  fore¬ 
kommer  leilighedsviis  det  lukkede  Skjold  ei  alene  ved  Slut¬ 
ningen  af  det  13de  Aarhundrede  (see  f.  Ex.  Fig.  9),  men 
selv  langt  ind  i  det  14de  kan  man  finde  det  gjengivet  paa 
Gravmæler.  At  Skjoldet  saaledes  efterliaanden  formindskedes, 
var  en  ganske  naturlig  Følge  deraf,  at  det  blev  mere  og 
mere  overflødigt,  altsom  Rustningerne  iøvrigt  bleve  fuld- 
komnere;  heelt  gik  det  af  Brug,  undtagen  netop  til  Tour- 
nering,  dengang  Pladerustningen  ved  Midten  af  det  15de 
Aarhundrede  naaede  sin  fuldstændige  Udvikling.  Det  fiir- 
kantede  Skjold  og  den  saakaldte  Trallehjelm,  som  findes 
gjengivet  i  alle  Nutidens  Adelsvaaben,  have  aldrig  været 
brugte  i  Krig,  kun  til  Tournering,  Trallehjelmen  endda 
til  den  meest  ublodige  Art  af  Tournering,  ved  hvilken  det 
kun  gjaldt  om  den  kummerlige  Triumf  med  et  Træsværd  at 
slaae  Hjelmtegnet  af  sin  Modstanders  Hjelm. 

Gaaer  man  fra  Rytterens  Rustning  over  til  Hestetøiet, 
saaledes  som  det  af  Kongespeilet  beskrives,  da.  vil  man  let 
gjenkjende  Sadelen  som  den,  der  i  væsenligt  uforandret 
Skikkelse  var  i  Brug  lige  fra  Slutningen  af  det  12te.  Aar¬ 
hundrede  til  efter  Middelalderens  Slutning.  En  ældre  Form 
af  Sadelen,  hvis  Beskaffenhed  dog  neppe  ganske  lader  sig 
oplyse,  sees  paa  Rytterskikkelserne  fra  Bayeuxtapetet  (see 

Fig.  2  og  18)  og  paa  endnu  ældre  Mindesmærker.  *)  Den 
senere  brugelige  Sadel,  til  hvilken  Kongespeilet  utvivlsomt 
hentyder,  og  som  er  fremstillet  i  Fig.  4,  12  og  19,  havde 
tvende  høit  opstaaende,  saakaldte  Buer,  begge  forfærdigede 
af  Træ;  den  forreste  afgav  Værn  for  Underlivet,  tildeels 
endog  for  Laarene;  den  bageste  tjente  til  at  give  et  fast 
Støtte  for  Sædet,  hvad  der  var  af  stor  Vigtighed  for  Ryt¬ 
teren,  som  skulde  kunne  taale  et  kraftigt  Landsestød  paa 
Hjelmen,  Skjoldet  eller  Brystpladen  uden  at  lettes  af  Hesten. 
For  at  gjøre  det  lettere  at  sidde  fast  gjordes  Sadelen  meget 
trang  mellem  Buerne,  saa  at  den  maa  have  været  høist 
umagelig  at  ride  i.  Stigremmene  brugtes  meget  korte,  og 
Rytteren  traadte  med  Svangen  af  Foden,  ikke  med  Ballen, 
i  Bøderne.  Sadelen  fastholdtes  fornemmelig  ved  Sadelgjor¬ 
den,  som  Kongespeilet  benævner  Suzingull,  ligesom  de  tydske 
Digteres  »Surzengel«  øiensynligt  en  Fordreielse  af  det  fran¬ 
ske  »surceint«;  af  Sadelgjordens  Styrke  afhang  det  for¬ 
nemmelig,  om  Rytteren  skulde  kunne  modstaae  et  Landse¬ 
stød,  og  Kæmpevisen  om  Svend  Felding  viser,  hvormegen 
Vægt  der  lagdes  paa  at  have  en  forsvarlig  Gjord.**)  Af  ikke 
mindre  Vigtighed  var  Bringeremmen,  der  tjente  til  at  hin¬ 
dre  Sadelen  i  at  glide  tilbage,  og  som  ligefrem  var  spændt 
fra  Sadelen  omkring  Hestens  Bringe  (see  Fig.  12);  denne 
Bringerem  findes  aldrig  glemt  paa  de  samtidige  Billeder. 

Hestebrynjen  synes  at  være  opkommet  i  den  anden  Halv- 


*)  See  f.  Ex.  .min  Afhandling:  Den  tidlige  Middelalders  Vaaben, 
P.  18. 

**)  Jvfr.  S.  Grundtvig:  Danmarks  gamle  Folkeviser  1ste  Bd.,  No.  31 : 

»Jeg  førte  ud  af  Dannemark 
Vel  femten  gode  Guldringe. 

Havde  jeg  nu  en  Sadelgjord, 

Da  skulde  de  alle  springe.« 

Jomfruen  flyer  ham  en  Gjord,  som  er  kvarteertyk  og  alen¬ 
bred,  og  med  den  gjorder  Svend  Felding  sin  dannebro- 
gede  Hest. 

deel  af  det  12te  Aarhundrede,  men  først  lang  Tid  efter  at 
være  kommen  i  almindelig  Brug.  Rigtignok  fortæller  Roman 
du  Rou,  der  er  skrevet  efter  1150,  at  i  Slaget  ved  Hastings: 

Vint  Willame  li  filz  Osber 

Son  cheval  tot  covert  de  fer. 

Men  en  Vaabenhistoriker*)  har  bemærket,  at  det  formoden¬ 
lig  kun  er  for  det  gode  Riims  Skyld,  at  Forfatteren  her 
har  givet  Hesten  et  Jerndækken.  Paa  Bayeuxtapetet  ride 
selv  de  fornemste  og  fuldstændigst  udrustede  Riddere  paa 
nøgne  Heste,  som  det  f.  Ex.  sees  paa  den  derfra  hentede 
Fig.  18.  Snorre  Sturlasøn  lader  i  Slaget  ved  Stanford- 


Fig.  18. 


Fra  Bayeuxtapetet. 

bro  Harald  Godwinsøns  Tingmænd  ride  paa  brynjede 
Heste;  enhver,  vil  huske  den  mesterligt  skildrede  Scene 
i  Harald  Haarderaades  Saga,  hvor  Harald  Godwinsøn 
selv  Tyvende  rider  frem  af  Tingmændenes  brynjeklædte 


*)  Hewitt  i  sin  Ancient  Armour,  P.  169. 

Rytterskare  for  at  byde  Toste  Jarl  Forlig  og  Harald 
Haarderaade  syv  Fod  Jord,  eller  saameget,  som  han  maatte 
være  høiere  end  alle  andre  Mænd.  *)  Men  med  disse  bryn¬ 
jeklædte  Heste  har  det  dog  vistnok  sit  eget  Forholdende. 
Alle  de  norske  Beretninger  om  Slaget  gaae  ud  paa  at  frem¬ 
hæve,  at  Aarsagen  til  Nederlaget  var  den,  at  Nordmændene 
havde  ladet  Brynjerne  blive  tilbage  paa  Skibene;  allerede 
dengang  har  man  havt  for  Skik  at  søge  Forklaringen  til  et 
Nederlag  i  Fjendens  Overlegenhed  i  Yaaben  og  Udrustning. 
Ligesom  for  ret  at  stille  Nordmændenes  Mangel  paa  Brynjer 
i  et  grelt  Lys,  saa  at  ingen  Læser  skulde  oversee  den,  for¬ 
tæller 'en  af  Sagaerne,  at  der  var  een  eneste  blandt  Nord¬ 
mændene,  en  Islænder,  der  havde  en  Brynje,  og  det  var 
endda  kun  en  Brynstak**) ;  han  tilbød  Kong  Harald  den,  som 
dog  afslog  den***).  Snorre  Sturlasøn  lader  endog  de  Nord- 
mænd,  der  langt  om  længe  under  Eisten  Orres  Anførsel 
indtraf  fra  Skibene,  kaste  Brynjerne  fra  sig  i  Striden;  dette 
lyder  i  høi  Grad  usandsynligt  og  leder  kun  Tanken  mere 
hen  paa,  hvor  megen  Vægt  der  er  lagt  paa,  at  Nordmæn¬ 
dene  vare  brynjeløse  i  Slaget;  c^et  kan  ikke  andet  end 
bestyrke  den  Formodning,  at  det  er  for  Modsætningens 


*)  Jvfr.  P.  A.  Munchs  Oversættelse  af  Snorre  Sturlesøn  P.  420. 

**)  Rimeligviis  en  kort  eller  paa  anden  Maade  ufuldstændig  Brynje, 
maaskee  svarende  til  det  franske  Udtryk  »haubergeon« ,  et  Ri- 
rainutiv  af  »hauber«  eller  »hauberk«,  det  sædvanlige  Navn  for 
en  Brynje,  svarende  til  det  islandske  Halsbjørg. 

***)  Jvfr.  P.  A.  Munch:  Det  norske  Folks  Historie  2den  Deel 
P.  333.  Forfatteren  indskrænker  sig  til  at  sige,  at  denne 
Islænder,  Brand  Gunnsteinsøn  var  den  eneste,  »af  Kongens 
nærmeste  Omgivelser« ,  der  ikke  var  uden  Rustning,  rimeligviis 
fordi  han  kort  efter  i  Overeensstemmelse  med  den  engelske 
Annalist  Henrik  af  Huntingdon  fortæller  om  den  ene  Nord¬ 
mand,  som  efter  Kongen  og  Tostes  Fald,  men  inden  Eisten 
Orres  Ankomst,  alene  forsvarede  Broen  over  Derwentfloden, 
indtil  en  Engelskmand  fra  en  Baad  nedenfra  gjennemborede 
ham  » under  Ringbrynjen. «  Brand  Gunnsteinsøn  var  allerede 
iforveien  falden  ved  Kong  Haraids  Lig. 

Skyld,  altsaa  i  en  bestemt  Tendents’s  Tjeneste,  at*  Snorre 
lader  Tingmændene  være  brynjeklædte  ei  alene  Mændene, 
men  og  deres  Heste.  Man  maa  gjøre  sig  saa  store  Forestil¬ 
linger  man  vil  om  dette  Rytteri,  det  være  nu  Svend 
Æstridsens  Hjælpetropper  eller  ei,  og  om  dets  Udrustning, 
saa  er  der  dog  vistnok  noget  urimeligt  i,  blot  paa  en  150 
Aar  yngre  Forfatters  Udsagn,  at  tænke  sig  det  forsynet 
med  en  Udrustning,  hvortil  ellers  de  første  Spor  først  vise 
sig  omtrent  100  Aar  senere,  og  det  tilmed  i  en  heelt  anden 
Kant  af  Europa,  nemlig  i  Italien.  —  Mærkeligt  nok  frem¬ 
hæver  Haakon  Haakonsøns  Saga  i  Beretningen  om  Slaget 
ved  Largs  1263,  der  jo  nok  af  sin  Samtid  kunde  betragtes 
som  et  Sidestykke  til  det  ved  Stanfordbro,  to  Hundrede 
Aar  forud,  det  skotske  Rytteris  brynjeklædte  Heste*);  det 
er  muligt,  at  Sturla  Thordsøns  Beretning  her  kun  indehol¬ 
der  en  Reminiscents  fra  Snorre  Sturlasøns  Skildring;  men 
der  er  ligeledes  muligt,  og  maaskee  rimeligst,  at  Sturla 
Thordsøn  fremhæver  de  brynjeklædte  Heste,  fordi  disse 
endnu  i  1263  vare  noget  meget  Usædvanligt  i  Nordmændenes 
Øine.  Hestebrynjerne  kjendes  vel  allerede  fra  Slutningen 
af  det  12te  Aarhundrede;  de  tydske  Digtere  fra  Begyndel¬ 
sen  af  det  13de  Aarhundrede  omtale  dem**);  men  den  norske 
Hirdskraa  omtaler  ikke  Hestebrynjer,  og  først  1298  i  Eng¬ 
land  og  1303  i  Frankrig  blev  det  gjort  til  Pligt  for  Be¬ 
sidderne  af  visse  Eiendomme  at  stille  »chevaux  couverts« 
til  Kongens  Tjeneste***);  og  det  er  endda  tvivlsomt,  om 
disse  have  været  brynjede  eller  blot  forsynede  med  et 
Pandser  eller,  som  Kongespeilet  i  Overeensstemmelse  med 
tydske  Digtere  fra  Begyndelsen  af  Aarhundredet  benævner 
det,  en  Kovertur.  Paa  Afbildninger  fra  Middelalderen  er 


*)  Jvfr.  Oldnordiske  Sagaer  10de  Bd.  P.  105. 

** )  Saaledes  f.  Ex.  Ulrich  v.  Zazichovens  Heltedigt,  Lanzelot 
vom  See.  Jvfr*  San -Marte:  Zur  Waffeukunde  P.  245. 

***)  Jvfr.  Hewitt :  Ancient  Armour  P.  343  og  344. 

det  overordenligt  sjældent,  at  selve  Hestebrynjen  lindes  afbildet; 
fra  den  anden  Halvdeel  af  det  13de  Aarhundrede  har  man 
derimod  mange  Billeder,  hvor  Hesten  sees  indhyllet  i  et 
stort  Chabraque  eller  Dækken,  hvorunder  Hestebrynjen  idet- 
mindste  i  nogle  Tilfælde  kan  tænkes  skjult.  Kongespeilet 
nævner  et  saadant  Chabraque,  en  Grime,  over  Forparten  af 
Hesten;  paa  dennes  Kryds  skulde  da  altsaa  Brynjen  være 
ubedækket,  et  Arrangement,  som  synes  meget  lidet  rimeligt, 
og  som  eiheller  gjenfindes  paa  de  gamle  Afbildninger. 
Nogle  af  de  ældste  billedlige  Mindesmærker,  der  vise  He¬ 
sten  indhyllet  i  det  store  Dækken,  ere  Jarlerne  af  Winche¬ 
ster  Saer  de  Quincys  (1210—1219)  og  Roger  de  Quincys 
(1219 — 1244)  samt  Jarlen  af  Oxford,  Hugo  de  Veres  (1221 
— 1263)  Sigiller.  Af  de  engelske  Konger  er  Edward  den 


Fig.  19. 


Edward  den  1ste  af  Englands  Sigil,  1270. 


Iste  (1270)  den  første,  hvis  Hest  i  Sigillet  bærer  dette 
Dækken,  saaledes  som  det  er  viist  i  Fig.  19.  Sverres  Saga, 
der  dog  ellers  i  Skildringen  af  Slaget  ved  Oslo,  Aar  1200, 

lader  sin  Helt  være  iført  en  Vaabendragt  efter  den  nyeste 
Mode  fra  Begyndelsen  af  det  13de  Aarhundrede,  omtaler,  at 
han  red  en  bruun  Hest  *),  som  altsaa  ganske  vist  ikke  har 
været  indhyllet  i  Brynje  eller  Kovertur.  Af  danske  og 
norske  Segl  viser  Skule  Jarls  (1225),  Haakon  den  Unges 
(1250),  Haakon  den  Gamles  (1252),  Knud  Jarls  (1225), 
Hertug  Erik  af  Sønderjyllands  (1260  og  1269)  samt  Magnus 
Lagabæters  (1265  og  1278)  alle  Ridderne  paa  nøgne  Heste; 
Koverturen  sees  først  paa  Magnus  Lagabæters  3die  Sigil 
samt  paa  Erik  Præstehaders,  Hertug  Haakons  og  Bjarne 
Erlingsens  Segl  (1296—1297),  ligesom  den  gjenfindes  paa 
Maleriet  fra  Nedstryen  (see  Fig.  4  og  15);  af  svenske 
Ryttersegl  er  Bengt  Birgersøns  fra  1282  det  første,  som 
gjengiver  den.  Selv  om  vi  gaae  til  Sydeuropa,  finde  vi 
ikke  det  store  Hestedækken  antydet  paa  nogen  af  de  sa- 
voyiske  Fyrsters  Sigiller  før  1278,  ligesaalidt  som  paa  noget 
af  de  østerrigske  Hertugers  Ryttersegl  før  1262.  Dette  synes 
at  pege  stærkt  hen  paa,  at  det  først  seent  hen  i  det  13de 
Aarhundrede  kan  være  kommet  i  saa  almindelig  Brug,  som 
Kongespeilets  Beskrivelse  maa  antages  at  forudsætte  det, 
at  give  Hesten  Pandser  og  Brynje.  I  vore  Kæmpeviser 
husker  jeg  kun  eet  Sted,  hvor  der  er  hentydet  til  Kover¬ 
turen,  nemlig  i  Magnus  Algotsons  (Aalegrevesøns)  Vise: 

»Der  holder  tre  Hundrede  raske  Hofmænd 
Og  alle  som  Duer  blaae: 

Den  Hest  den  er  med  Silke  dækt, 

Den  Herre  selv  rider  paa. 

Her  holder  tre  Hundrede  raske  Hofmænd 
For  uden  ved  vor  Gaard: 

Over  er  de  i  Silke  klædt 
Og  under  i  Brynje  haard. 


)  Jvfr.  Oldnordiske  Sagaer  8de  Bd.  P.  276. 

Skarpe  er  deres  Glavind, 

Og  spændt  er  deres  Bue; 

Vrede  er  de  i  Sinde, 

Og  haarde  er  de  i  Hu.« 

Denne  maleriske  Skildring  er,  som  om  den  med  Hen¬ 
syn  til  Costumet  var  skrevet  ud  af  Kongespeilet;  den  refe¬ 
rerer  sig,  som  Capt.  S.  Grundtvig  har  oplyst,  til  en  histo¬ 
risk  Begivenhed  fra  1287  eller  1288,  nemlig  Folke  Algotsøns 
Bortførelse  af  Svantepolk  Knudsøns  Datter  Ingrid,  den 
danske  Drost  David  Thorstensøns  trolovede  Brud.  *) 

Angaaende  de  i  Kongespeilet  omtalte  Angrebsvaaben 
kan  jeg  fatte  mig  i  Korthed.  Sværdet  har  endnu  i  det 
13de  Aarhundrede  en  fuldstændig  Lighed  med  de  jord¬ 
fundne  Sværd  fra  den  yngre  Jernalder.  Klingen  er  altid 
tveægget,  Pareerstangen  lige  eller  bøiet  lidt  fremefter, 
Knappen  eller  Hjaltet  meget  stor,  Haandfanget  ikkun  til 
een  Haand;  af  denne  Form  er  f.  Ex.  endnu  det  Sværd, 
som  Erik  Menved  er  afbildet  med  i  Haanden  paa  Grav¬ 
pladen  i  Ringsted  Kirke.  **)  Først  senere  hen  i  det  14de 
Aarhundrede  blev  det  Skik  at  give  Haandfanget  paa  Rid¬ 
dersværdet  en  Forlængelse;  dog  maa  man  herfra  vel 
skjelne  det  egenlige  Tohaandssværd,  bestemt  til  at  føres 
i  Kampen  tilfods;  dette  forekommer  allerede  tidligere,  og  i 
det  oldnordiske  Museum  gjemmes  der  et  Par  høist  mærke¬ 
lige,  der  neppe  kunde  være  yngre  end  det  13de  Aarhun¬ 
drede  ***).  At  Rytteren  fører  to  Sværd,  et  spændt  om  Livet, 


*)  Jvfr.  S.  Grundtvig:  Danmarks  gamle  Folkeviser  3die  Deel,  No. 
180  og  181. 

**)  Jvfr.  Kongegravene  i  Ringsted  Kirke  PI.  XVII.  Det  sees 
der,  at  endog  Sværdknappen  er  prydet  med  det  heraldiske 
Vaabenskjold. 

***)  See  Worsaaes  Afbildninger  fra  det  oldnordiske  Museum  Fig. 
429—431. 


Aarb.  f.  nord.  Oldk.  og  Hist.  1867. 

og  et  hængende  ved  Sadelhuen,  som  det  foreskrives  i  Konge- 
speilet,  veed  jeg  aldrig  at  have  seet  gjengivet  paa  noget  af 
de  gamle  Billeder;  muligviis  har  det  ene  været  et  kortere 
Vaaben  med  et  eenægget,  tungt  og  bredt  Blad,  maaskee 
det  samme  »tunge  Sværd« ,  som  Kongespeilet  foreskri¬ 
ver  for  Kampen  tilfods,  hvis  dermed  ikke  er  meent  To- 
haandssværdet.  En  af  Fremstillingerne  paa  Maleriet 
fra  Nedstryen,  Fig.  20,  viser  den  persiske  Konge  Kosroes 

væbnet  med  et  krumt  Sværd; 
det  er  et  Vidnesbyrd  om,  at 
Korsfarerne  endog  til  det 
fjerne  Norden  have  hjembragt 
Traditioner  om  Saracenernes 
Vaaben.*)  —  Brynkniven,  som 
Kongespeilet  henregner  til  den 
ridderlige  Udrustning,  findes 
først  henimod  Slutningen  af 
det  13de  Aarhundrede  gjengivet 
paa  de  samtidige  Afbildnin¬ 
ger,  og  det  er  først  i  det  14de 
Aarhundrede,  at  den  kommer 
tilsyne  som  en  stadig  Bestand- 
deel  af  Udrustningen;  ogsaa  det,  at  Kongespeilet  nævner 
Kniven,  tyder  saaledes  hen  paa  en  senere  Affattelsestid  end 
Slutningen  af  det  12te  eller  Begyndelsen  af  det  13de  Secu- 
lum.  De  tydske  Digtere  fra  det  13de  Aarhundrede  synes 
ikke  at  kjende  Kniven  som  egenligt  ridderligt  Vaaben,  og 
som  saadant  troer  jeg  heller  ikke,  at  det  findes  nævnt  i 
vore  Kæmpeviser,  hvor  ofte  end  disse  tale  om  »sølvbundne 


Fig  20. 


Fra  Maleriet  fra  Nedstryens  Kirke. 
Slutn.  af  13.  Aarh. 


r)  Ogsaa  paa  Glasmalerierne  i  St.  Denis  vare  de  Vantroe  af¬ 
bildede  med  krumme  Sværd ,  men  iøvrigt  i  omtrent  samme 
Rustning  som  de  Christne. 

Knive«;  end  ikke  den  norske  Hirdskraa  nævner  Bryn¬ 
kniven  iblandt  de  andre  Vaaben.*) 

Med  Hensyn  til  Kongespeilets  Beskrivelse  af  Glavinden 
og  Spydet  er  der  intet  Væsenligt  at  bemærke.  Landse¬ 
stagen  var  i  det  13de  Aarhundrede  endnu  ganske  glat  uden 
særeget  Indsnit  for  Haanden  som  i  den  senere  Middelalder; 
endnu  i  det  14de  Aarhundrede  var  man  ikke  kommet  videre 
end  til  at  omgive  Stagen  med  en  fremstaaende  Ring  for  at 
den  ikke  ved  Sammenstødet  skulde  glide  gjennem  Haanden. 
Rytteren  førte  sin  Glavind  under  den  høire  Arm  ligesom 
dette  Vaaben  endnu  føres  af  vore  Dages  landsebevæbnede 
Ryttere;  den  støttedes  endnu  ikke  til  den  senere  saakaldte 
Ryst  **),  en  fra  Brystpladen  fremstaaende  Hage  eller  Krog 
bestemt  til  at  lade  Landsestagen  hvile  i,  naar  den  fældedes. 


*)  Ordet  Brynkniv  betyder  rimeligviis  en  Kniv  til  at  gjennem- 
bryde  Brynjen  med  og  er  dannet  i  Analogi  med  Ordet  Bryn- 
thvarer.  P.  A.  Munch  antager  rigtignok,  at  Navnet  hidrører 
fra,  at  Kniven  bares  i  et  Væv  af  Jernringe;  men  de  Lænker, 
hvormed  man  i  det  14de  Aarhundrede  befæstede  ei  alene 
Kniven ,  men  ogsaa  Sværdet  og  selv  den  store  Hjelm  til 
Brystpladen,  kunne  umuligt  have  været  benævnet  Brynje.  I 
det  13de  Aarhundrede  kjendtes  desuden  denne  Skik  endnu 
ikke. 

**)  Bysten  nævnes  dog  allerede  i  en  af  Versionerne  af  Kæmpe¬ 
visen  om  Herr  Tønne  fra  Alsø,  en  Vise,  der  vistnok  hid¬ 
rører  fra  den  ældre  Middelalder.  Jfr.  Grundtvig  Danmarks 
gamle  Folkeviser  2den  Deel,  No.  34,  B,  Vers  48: 

Hjelmen  havde  de  om  Hoved  knyt, 

Og  Skjold  havde  de  for  Bryste: 

Ved  Siden  hængte  deres  gode  Sværd, 

Deres  Glavind  var  lagt  i  Ryste. 

Rysten  nævnes  ligeledes  i  Visen  »Den  udkaarne  Ridder«, 
No.  CLII  i  Nyerup  og  Rahbeks  Udvalgte  Danske  Viser  fra 
Middelalderen  3die  Deel,  P.  343: 


7* 


100 


OM  KONGESPEILETS  AFFATTELSESTID. 


Af  de  i  Kongespeilet  nævnte  Fjern vaaben  var  Haand- 
buen  som  bekjendt  et  ældgammelt  Vaaben,  der  holdt  sig  i 
Brug  lige  til  Middelalderens  Slutning  og  endnu  længere. 
Laasbuen  er  udentvivl  det  Samme  som  Armbrøsten  (»arcu- 
ballista« ,  •> arbaléte « ) ;  dette  Vaaben  synes  allerede  at  have 
været  kjendt  i  den  tidligste  Middelalder,  men  kun  sjældent 
at  have  været  brugt  undtagen  maaskee  til  Forsvar  af  og 
Angreb  mod  Fæstninger* *).  Pave  Innocents  den  Anden 
forbød  i  1137  Brugen  af  Armbrøsten  mod  Andre  end  de 
Vantroe.  Først  i  Slutningen  af  det  12te  Aarhundrede  kom 
Armbrøsten  i  almindeligere  Brug ,  hvilket  tilskrives 
Kong  Richard  Løvehjerte;  han  blev  selv  dræbt  af  en  Arm¬ 
brøst,  hvori  Krønikeskriverne  selvfølgelig  see  en  Himlens 
Gjengjældelse.  Staalbuen  paa  Armbrøsten  var  i  Regelen 
saa  stiv,  at  der  behøvedes  mekaniske  Hjælpemidler,  en 
Gedefod,  en  Dunkraft  eller  et  heelt  Tridseværk  til  at  spænde 
den;  derfor  var  der  næsten  altid  foran  paa  Skæftet  anbragt 
en  Bøile,  hvori  Skytten  kunde  sætte  sin  Fod,  medens  han 
spændte  Buen,  som  det  sees  paa  Fig.21.  tagen  fra  etBestiarium 
fra  det  13de  Aarhundrede.  Det  er  derfor  ganske  i  sin  Orden, 
at  Kongespeilet  udtrykkeligen  foreskriver  en  veg  Laasbue 
for  den,  som  skal  kæmpe  tilhest,  og  som  altsaa  maa  spænde 
den  med  Haanden.  Om  Hornbuen,  der  hos  de  tydske  Dig¬ 
tere  forekommer  som  de  Vantroes  Vaaben**),  havde  selve 
Buen  tilvirket  af  Horn  (?),  eller  om  den  havde  sit  Navn  af 
en  eller  anden  Eiendommelighed  ved  Formen,  maa  lades 


Han  førte,  for  sit  Bryst. 

En  Glavind  var  slagen  i  Ryste. 

Denne  Vise  synes  imidlertid  efter  hele  Costumet  at  dømme  at 
være  meget  yngre,  fra  Slutningen  af  Middelalderen. 

*)  I  Viollet  le  Duc’s  L’architeeture  militaire  au  moyen-åge  P. 
23  er  der  saaledes  gjengivet  et  Billede  fra  det  10de  Aar¬ 
hundrede,  paa  hvilket  man  seer  en  Armbrøstskytte. 

**)  Jvfr.  San  Marte:  Zur  Waffenkunde  P.  181. 

usagt.  *)  Den  norske  Hirdskraa  gjør  ingen  Forskjel  mellem 
»Braaddene«  til  Laasbuen  ogHaandbuen;  maaskee  »Braad- 
den«  dog  nærmest  er  den  for  Armbrøsten  bestemte  Piil.  **) 

Fig.  21. 


Det  fra  Tydskland  til  os  komne  Ord  Piil  har  oprindeligt 
været  brugt  iflæng  om  Armbrøstens  og  Haandbuens  Pro¬ 
jektiler. 

Paalstaven  og  Gafloken  ere  tungere  og  lettere  Kaste- 

Fig.  22. 


spyd.  Haandslyngens  Indretning  sees  af  Fig.  21,  saavel- 


*)  Paa  Latin  findes  den  benævnt:  »Balista  cornea«  eller  »cum  cornu«. 
**)  Paa  Fransk  kaldes  den  »carreau«  ,  hvoraf  som  bekjendt  den 
anden  Farve  i  Kortspil,  Ruder,  har  sit  Navn. 


102 


OM  KONGESPEILETS  AFFATTELSESTID. 


som  af  det  karakteristiske  lille  Billede  Fig.  22,  taget  fra 
Bayeuxtapetet.  At  Stavslyngen  endnu  var  i  Brug  i  den 
anden  Halvdeel  af  det  13de  Aarhundrede  og  navnlig  tilsøs, 
fremgaaer  af  Billedet  Fig.  23,  taget  fra  et  Haandskrift  fra 

Fig.  23. 


Fra  et  Haandskrift  henved  1300. 

dette  Tidsrum.  Hvorledes  det  Vaaben  Skæftefletten,  som 
Kongespeilet  og  flere  af  Oldskrifterne  omtale,  har  været 
beskaffent,  er  neppe  til  at  oplyse. 

Kongespeilets  Beskrivelse  af  sin  Tids  Artilleri  *)  eller 
Beleiringsmaskiner  giver  ingen  bestemte  Holdepunkter  foj? 
en  critisk  Bestemmelse  af  Skriftets  Alder;  dertil  vare  disse 
Maskiner,  forsaavidt  man  kjender  dem,  altfor  eens  hele 
Middelalderen  igjennem,  indtil  de  omsider,  skjønt  først  seent, 
fuldstændigt  fortrængtes  af  Ildvaabnene.  **)  Kun  saameget 
kan  man  med  Bestemthed  sige,  at  den  i  Kongespeilet  givne 


*)  Ordet  Artilleri  er  allerede  før  Ildvaabnenes  Indførelse  blevet 
benyttet  som  Betegnelse  for  det  Krigsmateriel,  der  ikke  hørte 
til  den  enkelte  Mands  Udrustning,  men  maatte  føres  paa 
Axel  efter  Hæren. 

**)  I  Ambrasersamlingens  Archiv  i  Wien  gjemmes  der  et  pragt¬ 
fuldt  og  for  Artilleriets  Historie  meget  mærkeligt  Haandskrift, 
egenligt  en  Slags  illustreret  Inventariefortegnelse  paa  Vers 
for  alle  Keiser  Maximilian  den  Førstes  Tøihuse.  For  Tøi- 

Beskrivelse  af  Beleiringsmaskinerne  ligesom  den  af  Vaab- 
nene  passer  meget  godt  til,  hvad  man  veed  om  disse 
Ting  fra  det  13de  Aarhuudrede.  Af  Beleiringsmaskinerne 
anfører  Kongespeilet  først  og  fremmest  de  fire  vigtigste, 
som  virkeligt  spillede  Hovedrollen  i  den  Tids  Beleiringer, 
nemlig  Valslyngen,  Vædderen,  Stormtaarnet  og  Gravsvinet. 

Valslyngen  er  øiensynligt  den  samme  Kastemaskine, 
der  forekommer  under  saamange  Navne  i  andre  Lande, 
saasom  »Trebuchet«,  »Mangona«,  og  som  paa  Dansk  sædvanligt 
bærer  det  fra  Tydsken  hentede  Navn  Blide.  Den  bestod  af 
et  høit  Tømmerstillads  med  en  horisontal  Axel,  der  bar  en 
lang  Bjælke;  paa  dennes  længste  Arm  var  der  befæstet  en  stor 
Slynge,  i  hvilken  der  lagdes  en  tung  rund  Steen,  sjældnere 
en  Tønde  med  brændbare  Sager,  stundom  Aadselet  af  et 
styrtet  Dyr;  den  kortere  Arm  af  Bjælken  var  forsynet  med 
Contravægt;  den  lange  Arm  af  Bjælken  haledes  ned  til 
Jorden,  og  i  den  dertil  fæstede  Slynge  anbragtes  Stenen, 
eller  hvilket  Projektil  man  nubrugte;  naar  man  dernæst  igjen 
lod  den  lange  xlrm  løs,  vippedes  den  i  Veiret  af  Contra- 
vægten,  og  i  en  vis  Stilling  slap  Slyngens  ene  Rem  løs, 
Slyngen  aabnede  sig  og  kastede  sit  Indhold  ud  paa  en  for¬ 
holdsvis  ikke  ringe  Afstand.* *)  Ved  smaa  Blider  erstatte¬ 

huset  i  Innsbruck  er  der  imellem  alle  Kanonerne  endnu  af¬ 
tegnet  en  Blide  med  Aadselet  af  en  Hest  i  Slyngen.  Haand- 
skriftet  er  beskrevet  i  von  Sacken :  Die  Ambrasersammlung, 
2det  Bd.  P.  241.  som  No.  53  i  Bibliotheket. 

*)  I  Aaret  1850  lod  Keiser  Napoleon  bygge  en  Blide  saavidt 
muligt  i  Overeensstemmelse  med  de  gamle  Beskrivelser  og 
Tegninger  og  dernæst  foretage  Forsøg  med  den  af  det  franske 
Artilleri.  Bjælken  var  32|  Fod  lang;  Contravægten  veiede 
9000  Pd. ;  efter  nogle  Forsøg  lykkedes  det  med  denne  Blide  at 
kaste  en  24pds  Kugle  ud  paa  en  Afstand  af  280  Alen ,  en 
Bombe  paa  50  Pd.  paa  230  Alens  og  Bomber  paa  110  og 
og  160  Pd.  paa  190  Alens  Afstand;  man  vovede  desværre 
ikke  af  Hensyn  til  Blidens  Styrke  at  give  Contravægten  en 
større  Vægt.  At  man  i  Middelalderen  i  enkelte  Tilfælde 
har  havt  Blider,  der  kastede  større  Vægte  og  paa  noget  større 
Afstande,  er  udenfor  enhver  Tvivl.  Jvfr.  L.  N.  Bonaparte: 
Etude  sur  le  passé  et  l’avenir  de  l’artillerie  T.  II  P.  38. 

des  Contravægten  stundom  derved,  at  den  korte  Arm  var 
forsynet  ved  en  heel  Deel  Liner,  hvori  et  Antal  Mennesker 
blev  sat  til  at  trække  eller  rettere  sagt  at  rykke.  Øie- 
medet  med  Bliden  var  deels  at  forurolige  Fætningens  Indre, 
deels  at  drive  Besætningen  fra  Muren  og  ødelægge  de  Vær¬ 
ker  af  forskjellige  Slags,  den  der  opførte  af  Tømmer.  Af 
Fæstningens  Forsvarere  brugtes  Bliden  især  mod  Angri¬ 
berens  Beleiringsmaskiner.  Ogsaa  tilsøs  fandt  den  stundom 
Anvendelse. 

Vædderen  var  en  lang  Bjælke  anbragt  paa  Hjul  og 
jernbeslagen  i  den  forreste  Ende,  med  hvilken  den  med 
mangfoldige  Menneskers  forenede  Kræfter  stødtes  mod  Fæst¬ 
ningsmuren  for  at  lægge  Breche  i  denne.  Den  maatte  alt- 
saa  bringes  hen  til  Foden  af  Muren,  og  var  der  en  Grav 
foran,  maatte  denne  først  udfyldes.  Ofte  foretrak  man  at  lægge 
Breche  i  Muren  med  Hakken  og  Brækstangen.  Hvad  enten  man 
brugte  den  ene  eller  den  anden  Fremgangsmaade,  gjaldt  det 
om  at  skaffe  Arbeiderne  et  Værn  mod  den  Hagl  af  Pile, 
Stene  o.  s.  v.,  hvormed  Forsvarerne  naturligviis  ikke  undlode 
at  overøse  dem.  Dertil  tjente  Gravsvinet,  i  andre  Sprog 
sædvanligt  benævnet  Katten,  et  af  Tømmer  bygget  Skjærmtag 
udvendigt  behængt  med  raae  Huder,  for  at  man  ikke  let 
skulde  kunne  sætte  Ild  paa  det;  det  skjødes  paa  Ruller 
henimod  Foden  af  Fæstningsmuren. 

Paa  samme  Maade  bevægedes  Stormtaarnet,  afKonge- 
speilet  benævnet  Kastali  øiensynligt  efter  den  franske 
Benævnelse  »chasteil«,  der  forekommer  iflæng  med  »bef- 
froi«  (Barfred);  det  var  en  høi  Tømmerbygning,  der 
skaffede  Angriberen  Comman.dement  over  Fæstningsmuren, 
saa  at  han  lettere  med  sine  Bue-  og  Slyngeskud  kunde  for¬ 
drive  ham  fra  denne ;  Stormtaarnet  tjente  tillige  til  at  skaffe 
Angriberen  Adgang  til  Muurkronen,  idet  det  var  forsynet 
med  en  Klapbro,  der  naar  Stormtaarnet  var  bragt  nær  nok 
til  Muren,  nedlodes  paa  denne.  Kongespeilet  synes  ikke  at 


OM  KONGESPE1LETS  AFFATTELSESTID. 


105 


kjende  den  Combination  af  Katten  og  Stormtaarnet,  som 
Franskmændene  kaldte  »chat-chasteil«  eller  »chat-faux«.  *) 

Det  Middel  at  undergrave  Fæstningsmuren,  fra  Forsva¬ 
rernes  Side  Beleiringsmaskinerne,  idet  man  afstivede  Mine¬ 
gangene  med  Tømmer  og  bragte  dem  til  pludseligt  at  styrte 
sammen  ved  at  sætte  Ild  paa  Tømmeret,  kjender  Konge- 
speilet  meget  vel;  det  anbefaler  endog  Forsvarerne  at  an¬ 
lægge  et  forud  beredt  Minesystem. 

Om  sin  Tids  Befæstningskunst  og  Fæstningsbygning 
meddeler  Kongespeilet  destoværre  Intet;  det  taler  kun  om 
forskjellige  Vaaben,  der  kunne  komme  til  Nytte  ved  Fæst¬ 
ningers  Forsvar.  Nogle  af  de  Midler,  det  omtaler,  kunde  for 
den  Sags  Skyld  gjerne  bruges  den  Dag  idag  i  en  Fæstning, 
hvor  Angriberen  er  naaet  hen  til  Foden  af  Værkerne,  og 
som  er  bragt  til  den  Yderlighed,  hvor  de  værste  Midler 
blive  de  bedste;  jeg  tænker  herved  paa  de  Gjenstande  til 
at  kaste  ned  paa  Fjenden  ved  Foden  af  Muren,  der  nævnes 
og  beskrives  under  allehaande  Navne,  saasom  Igelkatte, 
Slagbrande,  Løbehjul  og  Skudvogne.  Andre  af  Forskrif¬ 
terne  gjælde  Foranstaltninger  til  Fæstningens  Sikkring,  som 
man  ogsaa  andenstedsfra  kjender  fra  Middelalderens  Be- 
leiringer  saasom  Opsætningen  af  jorddækte  Blinderinger, 
Murens  Forstøtning  ved  Tømmer  og  Jord,  samt  Anbringelsen 
af  »Hænge-Vigskaar«  **)  paa  Muurkronen.  Endeligt  er  der 


*)  Af  dette  Udtryk  chat-faux  komme  tvende  i  de  nyere  Sprog 
benyttede  Udtryk,  der  begge  betegne  Tønmierstilladser ,  rig¬ 
tignok  med  et  forskjelligt  Bibegreb,  nemlig  »échafaud«  og 
»catafalc«.  I  den  senere  Middelalder  gik  man  over  til  at  be¬ 
nævne  Stormtaarnet  en  Kat,  og  derfra  har  dette  Ord  holdt 
sig  i  det  nyere  Sprog  som  fortificatorisk  Betegnelse  for  et 
høit,  dominerende  Værk.  Mange  af  Fæstningen  Fredericias 
Bastioner  havde  idetmindste  endnu  i  1849  »Katte«. 

**)  Disse  » Hænge- Vigskaar«  ,  der  almindeligt  forklares  som  en 
Slags  Faldporte  eller  Lemme  i  Skydeskaarene,  kunne  mulig- 
viis  tydes  paa  en  anden  Maade,  nemlig  som  de  lette  Gallerier 
af  Planker,  Franskmændenes  »hourdes«  ,  der  i  den  ældre 

nogle  af  de  Forskrifter,  Kongespeilet  giver,  som  tyde  mere 
hen  paa  en  vis  Lyst  hos  Forfatteren  til  at  theoretisere 
over  Sagen  end  paa  selvstændig  Krigserfaring.  Dertil  reg¬ 
ner  jeg  Forskriften  om,  at  man  skal  bruge  Slyngesteen  af 
brændt  Leer,  som  gaae  i  Stumper  ved  Anslaget,  saa  at  Be- 
leireren  ikke  kan  kaste  dem  ind  i  Fæstningen  igjen.  Ogsaa 
det  sindrige  Redskab  til  at  fiske  Fjenden  op  fra  Foden  af 
Muren,  som  kaldes  Brynklungen,  seer  stærkt  ud  til  aldrig 
at  have  hørt  andensteds  hjemme  end  i  Fantasiens  Verden. 
Kongespeilet  nævner  endeligt  og  det  endog  som  et  Hoved- 
vaaben,  der  dog  desværre  aldeles  ikke  beskrives,  en  krum 
Skjoldjætte,  udspyende  en  giftig  (eller  brændende)  Lue. 
Ihvorvel  man  just  ikke  skal  blive  meget  klog  af  denne 
mystiske  Beskrivelse,  saa  maa  man  dog  indrømme  Mulig¬ 
heden  af,  at  Talen  er  om  en  Slags  Ildvaaben,  vel  ikke 
noget  Skydevaaben,  men  dog  en  Krigsmaskine  bestemt  til 
at  benytte  Krudtet  til  at  sætte  Ild  med;  de  egenlige  Ild¬ 
vaaben,  i  den  Forstand  vi  nuomstunder  benytte  dette  Ord, 
kunne  ikke  med  Sikkerhed  forfølges  længere  tilbage  i  Ti¬ 
den  end  til  Aaret  1326  eller  maaskee  til  1324  og  ere  neppe 
i  Virkeligheden  meget  ældre  idetmindste  her  i  Europa.*) 
Men  hele  Middelalderen  igjennem  har  man  kjendt  og 


Middelalder  altid  i  Beleiringstilfælde  hængtes  uden  paa  Fæst¬ 
ningsmuren  langs  Tinderne,  og  som  havde  Skydehuller  saavel 
ud  imod  Marken  som  i  Gulvet,  saa  at  man  fra  dem  kunde 
beskyde  Fjenden  i  den  »døde  Vinkel«  ved  Murens  Fod. 
Disse  Gallerier  spillede  en  stor  Rolle  i  Middelalderens  Belej¬ 
ringskrig,  og  Fæstningsmurene  indrettedes  særligt  til  at  mod¬ 
tage  dem,  indtil  man  i  det  14de  Aarhundrede  ombyttede  dem 
med  murede  Gallerier,  byggede  paa  en  Udkragning  langs  Kronen  af 
Muren  og  forsynede  med  Machicoulis.  Jeg  tillader  mig  blot  at 
fremsætte  denne  Tydning  af  »Hænge- Vigskaarene«  som  en  løs 
Gisning  til  nærmere  Overveielse  for  den ,  der  maatte  have 
gjort  eller  ville  gjøre  Middelalderens  militaire  Architektur  i 
Norden  til  Gjenstand  for  særegne  Studier. 

*)  Jvfr.  Lacabane :  De  la  poudre  a  canon  et  de  son  introduction 

brugt  forskjellige  Sammensætninger  tjenlige  til  at  sætte  Ild 
med  paa  Bygninger  og  Skibe,  og  det  er  udenfor  enhver  Tvivl, 
at  man  i  det  13de  Aarhundrede  har  kjendt  den  Blanding 
af  Salpeter,  Kul  og  Svovl,  som  man  kalder  Krudt,  og  som 
synes  at  staae  i  meget  nært  Slægtskab  med  det  østromerske 
Keiserdømmes  »græske  Ild« ;  Kundskaben  om  denne  Blanding 
synes  efter  Constantinopels  Fald  1204  at  være  kommen  til 
Saracenerne,  der  have  brugt  den  ved  Forsvaret  af  Dami- 
ette  1218  og  imod  Kong  Ludvig  den  Hellige  i  1249*);  og 
rimeligviis  er  den  igjennem  dem  naaet  til  Europa.  Men 
der  er  hengaaet  en  rum  Tid,  i  hvilken  man  vel  har  kjendt 
Krudtet,  men  ikke  har  fundet  paa  at  bruge  det  i  Skyde- 
vaaben;  det  seer  næsten  ud,  som  om  der  baade  hos  Ara¬ 
berne  og  hos  Europæerne  har  været  en  ubestemt  Fornem¬ 
melse  af,  at  denne  Blanding  af  Salpeter,  Kul  og  Svovl  maatte 
have  en  Fremtid  for  sig  i  Krigskunstens  Tjeneste;  maaskee 
Kongespeilets  »krumme  Skjoldjætte«,  dette  »Hovedvaaben«, 
som  formodenlig  ingensinde  er  blevet  brugt  for  Alvor,  om  det 
overhovedet  nogensinde  har  været  til,  er  et  Mindesmærke 
om  denne  lldvaabnenes  Undfangelsestid.  En  anden  Erin¬ 
dring  om  denne  haves  i  den  norske  Historie  i  Beretningen 
om  den  Mand,  Thrand  Fisilier,  der  fra  Flandern  kom  til 
Kong  Erik  Præstehaders  Hof  i  Bergen  i  Julen  1294,  og 
som  »legede  Hærbrest,  hvilket  er  et  saa  stærkt  Knald,  at 
kun  faa  udholde  at  høre  det,  frugtsommelige  Koner  komme 
for  tidlig  derved,  Mandfolk  falde  ned  af  deres  Sæder« ;  hvad 
der  behøvedes  til  at  frembringe  Knaldet  »var  fire  Ting:  Ild, 
Svovl,  Pergament  og  Blaar.«  »Denne  Hærbrest,  tilføier 


enFrance;  Lorédan  Larchey :  Origines  de  l’artillerie  frangaise; 
Favé :  Etudes  sur  le  passé  et  l’avenir  de  l’artillerie,  T.  III  P. 
72  o.  353.  Det  sidste  Værk  er  en  Fortsættelse  af  Keiser  Na- 
poleons  Værk  af  samme  Titel. 

r)  See  herom :  Lalanne :  Recherches  sur  le  feu  grégeois  et  sur 
l’introduction  de  la  poudre  a  canon  en  Europe. 

Laurentius  Saga,  frembringe  Folk  ofte  i  Strid,  for  at  de, 
som  ikke  ere  forberedte  derpaa,  skulle  tage  Flugten.«  *) 
Skal  jeg  til  Slutning  i  faa  Ord  sammenfatte  den  An¬ 
skuelse  om  Kongespeilets  sandsynlige  Affattelsestid,  der 
fremgaaer  som  Resultat  af  en  nærmere  Betragtning  af  den 
deri  beskrevne  krigerske  Vaabendragt  og  Udrustning,  da 
vil  jeg  resumere  den  saaledes:  I  de  første  Aartier  efter 
Midten  af  det  12te  Aarhundrede  kan  Kongespeilet  ikke 
være  skrevet;  selv  den  Affattelselsestid,  som  de  nyere 
norske  Historieskrivere  have  anseet  for  den  rimeligste,  nem¬ 
lig  mellem  1190  og  1196,  lader  sig  ikke  godt  bringe  i  Sam¬ 
klang  med,  hvad  man  ellers  veed  om  Vaabencostumet  fra 
den  Tid;  det  er  det  13de  Aarhundredes  Vaabendragt,  som 
er  skildret  i  Kongespeilet,  og  der  er  Detailler  i  Skildringen, 
som  snarest  tyde  hen  paa  et  Tidspunkt  ved  eller  efter  Midten 
af  dette  Aarhundrede,  hvorimod  man  forgjæves  vilde  søge 
efter  Detailler,  der  bestemt  kunde  tyde  hen  paa  en  tidligere 
Affattelse.  P.  A.  Munch  paaviser  et  mærkeligt  Slægtskab 
mellem  Kongespeilet  og  den  af  Kong  Magnus  Lagabæter 
rimeligviis  i  1275  givne  Hirdskraa,  og  forklarer  dette  Slægt¬ 
skab  ved  at  opstille  den  Formodning,  at  Kong  Mågnus’s 
Hirdskraa  egenligt  kun  er  en  ny  Redaktion  af  en  ældre 
Hirdskraa  fra  Kong  Sverres  Tid,  hvilken  sidste  er  sporløst 
forsvunden  **).  For  den,  der  betragter  Sagen  fra  det  Syns¬ 
punkt,  jeg  har  valgt,  ligger  den  Forklaring  af  det  indbyrdes 
Slægtskab  mellem  Kongespeilet  og  Kong  Magnus’s  Hird¬ 
skraa  meget  nærmere,  at  begge  disse  mærkelige  Mindes¬ 
mærker  heller  ikke  med  Hensyn  til  Tiden,  naar  de  ere  af¬ 
fattede,  ligge  fjernt  fra  hinanden,  at  der  maaskee  ikke 
ligger  to  hele  Decennier  imellem  dem. 


*)  Jvfr.  P.  A.  Munch:  Det  norske  Folks  Historie,  4de  Deels 
2det  Bd.  p.  290. 

**)  Jvfr.  P.  A.  Munch:  Det  norske  Folks  Historie,  4de  Deels 
1ste  Bd.  p.  577  og  595. 

Forhaabenlig  vil  det  ikke  være  nødvendigt,  inden  jeg 
slutter,  udtrykkeligt  at  fralægge  mig  enhver  Præten¬ 
sion  paa  i  det  Foranstaaende  at  have  begrundet  og  af¬ 
sagt  en  endelig  Dom  i  Spørgsmaalet  om  Kongespeilets  Af¬ 
fattelsestid;  dertil  veed  jeg  altfor  vel,  at  et  sligt  Spørgs- 
maal  maa  afgjøres  ved  en  critisk  Belysning  ikke  fra  en 
enkelt,  men  fra  alle  Sider;  det  er  netop  i  Erkjendelsen 
heraf,  at  jeg  efter  fattig  Leilighed  har  søgt  at  bidrage  mit 
til  at  belyse  den  enkelte  Side  af  Spørgsmaalet,  som  fore¬ 
kommer  mig  tidligere  at  have  været  overseet  mere  end 
ønskeligt.  Dette  være  min  Retfærdiggjørelse  for,  at  en  Læg¬ 
mand  som  jeg  taler  med  om  et  videnskabeligt  Spørgsmaal, 
hvorom  kun  de  Lærde  have  Føie  til  at  afsige  en  Kjendelse. 


NYERE  SKRIFTER  OM  SPROGS  OPRINDELSE. 
AV  E  JESSEN. 

(FOREDRAG  I  OLDSKRIFTSELSKABET  6  NOV.  1866;  NEDSKREVET  SENERE.) 


Man  kan  ikke  sige,  at  dette  æmne,  sprogenes  oprindelse, 
ikke  går  langt  nok  tilbage  i  tid  til  at  vedkomme  os  her. 
Men  nogen  kunde  tænke:  dette  er  et  ufrugtbart  æmne ;  vide 
noget  herom  kan  vi  ikke;  og  hjærnespind  bryder  vi  os  ikke 
om;  ja,  det  er  dumdristigt  at  tale  om  tingenes  oprindelse. 
Alligevel,  man  kan  også  tale  om  sligt  uden  dumdristighed. 
Siger  en:  jeg  véd,  at  mennesket  er  kommet  av  aben,  er 
det  vel  dumdristigt.  Men  siger  han:  enten  er  mennesket 
skabt  straks  som  menneske,  eller  kommet  av  dyr,  så  er  det 
ikke  dumdristigt;  for  en  tredje  mulighed  gives  ikke.  Der 

er  da  også  mænd  nok,  der  ikke  har  ladt  sig  skræmme  av 
dette  æmne;  som,  i  nyere  tid,  hos  os  conferensråd  Madvig, 
i  Sverig  Claeson,  i  Tyskland  Schelling,  Wilhelm  Humboldt, 
Jacob  Grimm,  Steinthal,  Schleicher,  og  andre,  i  Frankrig 
Renan  (forfatteren  til  ’Jesu  levned’),  i  England  Farrar, 
Wedgwood,  samt  Max  Muller.  Det  er  ikke  dumdristigt,  at 
samle  og  efterse,  hvad  disse  mænd  har  sagt.  Skulde  jeg 
kort  skildre  dem,  vilde  jeg  sige:  de  fleste  af  tyskerne,  og 
svenskeren  Claeson,  lider  af  philosophi;  andre  tyskere,  som 
Schleicher,  og  hos  os  Madvig,  av ’videnskabelighed’;  fransk¬ 
manden  Renan  av  åndrighed;  engelskmændene  er  sundest; 
de  har  mindst  philosophi,  og  mindst  affectation,  være  sig 
affectert  åndrighed  eller  affectert  videnskabelighed. 

Der  er  to  svar  på  spbrsmålet.  Man  kan  vel  kalde  dem 
folkelige  svar.  Man  kan  ganske  vist  kalde  dem  ældgamle 
svar.  Der  hører  ikke  lærdom,  ikke  philosophi,  ikke  histor¬ 
isk  kundskab,  naturvidenskab,  eller  sproggranskning,  til  at 
give  dem.  Det  ene  er:  Gud  skabte,  Gud  indstiftede  sproget. 
Det  andet  er:  menneskesproget  kom  av  et  dyresprog,  et 
udråbsordssprog.  Ingen  af  dé  to  svar  vil  nogensinde  for¬ 
stumme.  Lad  os  se,  hvorledes  de  lærde  styrer  mellem  dem ; 
så  får  vi  vel  med  det  samme  set  på  svarene. 

Man  kan  nærme  sig  sagen  fra  flere  sider.  Det  første 
at  gore  er  at  gå  tilbage  i  tid,  så  langt  som  muligt.  Det 
kunde  synes  håbløst.  De  fleste  sprog  kender  vi  kun,  som 
de  er  nu;  en  del  nogle  hundrede  år  tilbage,  eller  ét,  to,  til 
tre  tusend.  Havde  nu  mennesker  kun  været  6,000  år  på 
jorden,  blev  det  jo  en  god  del  herav.  Men  det  tal  vil  vel 
ingen  her  høre  om.  Og  har  der  været  talende  mennesker, 
jeg  vil  ikke  sige  hundrede-tusender  av  år,  men  kun  50,000, 
eller  30,000,  så  bliver  2  til  3,000  så  lidt  herav,  at  det 
kunde  væntes  ikke  at  gore  kendeligt  til  og  fra.  Imidlertid, 
det  må  gores.  Og  rent  spildt  bliver  denne  tilbagegåen  ikke. 
Vi  får  herved  uigendrivelig  stadfæstet  to  sætninger,  som  vi 
ellers  også  uden  det  kunde  nå  til.  Den  første  er :  beslægtede 

sprog  stammer  altid  fra  ét  grundsprog.  Den  anden :  sprog¬ 
ene  bestod  oprindelig  av  ubojede  rodord.  Hver  av  de  sæt-# 
ninger  må  vi  se  lidt  på. 

Beslægtede  sprog  stammer  altid  fra  ét  grundsprog.  Det 
er  ifølge  den  simple  lov,  at  sprog  aldrig  står  stille,  altid 
forandres,  og  spredt  i  rummet  ikke  kan  ændres  ens  allevegne. 
Denne  lov  har  gjort  nogle  få  grundsprog  til  de  mangfoldige 
tungemål,  der  nu  lyder  på  jorden.  Jeg  kender  videnskabs- 
mænd,  sproggranskere,  om  ikke  just  sproghistorikere,  der 
ikke  vil  høre  om  denne  sætning.  Det  ligefremme  bevis 
for,  at  f.  e.  alle  ’japhetiske’  sprog,  det  vil  sige  de  fleste 
evropæiske,  samt  de  persiske  og  nordindiske,  stammer  fra 
ét  grundsprog,  tålt  av  ét  folk,  er  et  sprogsammenlignende 
bevis,  som  jeg  her  ikke  får  tid  til  så  meget  som  at  røre 
ved.  Jeg  vil  se  i  en  fart  at  skyde  to  genveje.  For  det 
første  vilde  jeg  sporge:  skal  vi  da  hellere  sige,  at  så  mange 
sprog  og  dialecter,  d.  e.  så  mange  folk  og  underavdelinger 
av  folk,  som  der  nu  er,  så  mange  har  der  været  fra  evig¬ 
hed  av;  fra  al  evighed  har  der  været:  danske,  norske,  svenske, 
sælændinger,  københavnere,  jyder,  o.  s.  v.,  franskmænd, 
italienere,  spaniere,  portugiser,  o.  s.  v. ?  Eller  skal  vi  sige: 
nej,  men  Gud  skabte  straks  så  mange  folk  og  underavdel¬ 
inger  av  folk,  som  der  er  og  har  været?  Eller  skal  vi  sige: 
nej,  menneskene  var  umælende,  til  de  var  blevén  til  så 
mange  folk  og  underavdelinger  av  folk,  som  der  er  og  har 
været?  Det  skulde  forbavse  mig,  om  nogen  fulgte  et  av 
disse  tre  forslag.  Og  det  skulde  forbavse  mig  lige  så  meget, 
om  nogen  kunde  give  os  mer  at  vælge  imellem.  Dernæst, 
for  det  andet,  vilde  jeg  sporge:  hvis  denne  sætning,  be¬ 
slægtede  sprog  kommer  av  fælles  grundsprog,  stadfæstes  i 
alle  tilfælde,  vi  historisk  kan  følge,  er  den  så  ikke  lov?  kan 
vi  så  forudsætte  andre  love  for  de  andre  tilfælde?  Lad 
os  da  se  på  de  historisk  bedst  kendte  tilfælde.  Der  er 
de  romanske  sprog:  fransk,  italiensk,  spansk,  portugisisk, 
valaksk,  med  deres  mangfoldige  underdialecter.  De  er  vit- 

terlig  alle,  i  mindre  end  2,000  år,  fremgået  av  byen  Roms 
#  sprog.  Bedre  exempel  har  vi  ikke.  Det  fortjæner  at  sikres. 
Man  kunde  falde  på  at  sige:  forskellen  mellem  de  romanske 
sprog  er  fortsættelse  av  forskellen  mellem  de  undertvungne 
grundbefolkningers  sprog  i  det  rommerske  rige,  etrurernes, 
kelternes,  iberernes.  Men  jeg  tror  ikke,  at  nogen  påstår 
sligt;  jeg  véd  ikke  av,  at  nogen  kalder  ét  romansk  sprog 
etrurisk-rommersk,  et  andet  keltisk-rommersk,  et  tredje  iber- 
isk-rommersk,  hvad  også  var  umuligt  at  gennemføre.  Jeg 
vil  da  ikke  opholde  mig  herved,  men  et  ojeblik  ved  en  and¬ 
en,  virkelig  fremsat,  lære.  Conferensråd  Madvig  nægter, 
at  de  romanske  sprog  er  fremkommet  ved  bevægelser  i  latin 
selv;  han  lader  dem  opstå  gennem  de  tyske  folk,  der  trængte 
ind  i  det  vestrommerske  rige.  Hvis  dét  var  sandt,  hvis 
ingen  bevægelse  var  foregået  i  latin  selv,  så  måtte  forskel¬ 
len  mellem  de  romanske  sprog  vise  sig  som  fortsættelse  av 
forskel  mellem  de  indvandrede  tyske  sprog  (de  var  ellers 
yderst  lidt  forskellige).  Det  har  imidlertid  hverken  confe- 
rensråden  eller  nogen  anden  påvist;  og  det  kan  naturligvis 
ikke  påvises.  Tysk  indflydelse  på  romansk  er  av  samme 
slags  som  tysk  indflydelse  på  dansk  eller  svensk.  Den  be¬ 
står  i  indførelse  av  tyske  ord,  somtid  af  tyske  vendinger. 
Den  består  ikke  i  indførelse  af  tysk  sprogbygning.  Denne 
sidste  slags  indvirkning  vil  conferensråden  rigtignok  også 
have  fundet.  Vi  kan  ikke  her  dvæle  ved  de  løsrevne 
enkeltheder ,  conferensråden  griber  efter.  Jeg  vil  nojes 
•  med  det  punct,  conferensråden  selv  lægger  storst  vægt 
på.  Latinsk  amavi  betyder  både  ’jeg  har  elsket’  og  ’jeg 
elskede’  (som  aoristus,  passé  défini),  men  de  derav  komne 
romanske  former,  som  fransk  j’aimai,  kun  ’jeg  elskede’,  mens 
til  betydning  ’har  elsket’  er  lavet  ny  omskrivning,  som  fransk 
j’ai  aimé.  Dét,  siger  conferensråden,  er  åbenbart  dannet 
efter  tysk,  som  ich  håbe  geliebt.  Lad  os  først  se  på  slut¬ 
ningens  gyldighed.  Conferensråden  siger  selv,  at  bojning 
fælles  tor  græsk  og  indisk  er  fælles  for  sprogætten.  Altså 

er  ’aoristus’  (datid)  fælles  for  ætten.  Den  er  da  bortfalden 
i  tysk  og  latin,  og  dens  betydning  i  begge  overført  på  for¬ 
nutidsform  (’perfectum’).  Denne  har  dernæst,  både  i  rom- 
mersk  og  tysk,  opgivet  sin  ældre  fornutidsbetydning,  hvortil, 
i  begge  sprog,  er  dannet  ny  omskrivning:  ich  håbe  geliebt , 
j’cii  aimé.  Nu  kunde  dog  ikke  begge  sprog  væntes  i  tid  at 
følges  aldeles  nojé  ad.  Hvad  gyldighed  har  da  den  slutning, 
at  det  av  de  to  sprog,  der  kommer  senest  med  det  sidste 
trin  i  denne  udvikling,  må  have  lånt  dette  fra  det  andet  sprog, 
når  det  sidste  trin  kun  er  følge  av  de  tidligere,  og  når  de 
tidligere  ikke  kan  være  lån  på  nogen  af  siderne?  Således 
står  det  med  conferensrådens  slutning.  Lad  os  nu  efterse 
.iagttagelsen.  Der  er  ikke  ret  mange  forfattere,  som  confe- 
rensråden  behandler  mere  henkastende  end  Jacob  Grimm, 
særlig  med  hensyn  til  hans  ’syntax’.  Jeg  er  ikke  just  om¬ 
skindet  på  Grimms  vegne.  Alligevel  havde  det  her  ikke 
været  av  vejen  at  rådføre  sig  t.  e.  netop  med  håns 
syntax.  Denne  omskrivning ,  ich  håbe  geliebt ,  er  slet 
ikke  så  særdeles  gammel  i  tysk.  Den  gælder  ikke  i  got¬ 
isk,  ikke  i  ældste  hojtysk  fra  7de  og  8de  århundred;  der 
kan  måske  ikke  opdrives  to  exempler  for  9de  århundred. 
Den  er  altså  yngre  end  de  tyske  indvandringer  i  Rommer- 
riget.  Og  hvorledes  står  det  nu  med  rommersk?  hvorledes 
med  Cicero?  Han  bruger  ikke  så  ganske  sjælden  vendinger 
som  satis  habeo  dictum  (’jeg  har  sagt  nok’);  ikke  så  sjælden, 
at  disse  vendinger  kan  have  været  hélt  ny  på  hans  tid. 
Man  kan  trygt  sige:  omskrivningen  er  mindst  tusend  år 
ældre  på  rommersk  side  end  på  tysk.  Hvad  vilde  man  nu 
sige  til  en  slutning,  som,  at  omskrivningen  følgelig  i  tysk, 
og  skandinavisk,  måtte  være  lånt  fra  rommersk?  Så  lidt 
lykkes  det  at  vise  den  slags  tysk  indflydelse  på  romansk,  end- 
sie  da  at  forklare  forskel  mellem  romanske  sprog  av  tysk.  De 
romanske  sprog  er  fuldgyldigt  exempel  på,  hvorledes  ét  sprog, 
ved  eg'en  bevægelse,  bliver  til  flere.  Slående  exempler  kan 
vi  da  lige  så  vel  finde  hos  os  selv.  Det  bedste  her  bliver 

forskellen  mellem  islandsk  og  norsk ;  den  er  vitterlig  op¬ 
kommet,  siden  »> Island  byggedes  av  nordmænd«.  —  Det  må 
være  nok.  Vi  må  nu  gå  til  den  anden  sætning. 

Sprogene  bestod  oprindelig  av  ubojede  rodord.  Det  vil 
sige,  for  det  første,  at  hvert  sammensat  ord,  som  by-bud , 
spor-vogn ,  selvfølgelig  er  yngre  end  de  led,  hvorav  det  er 
sammensat;  for  det  andet,  at  alt,  hvad  vi  kalder  avlednings- 
og  bojnings-stavelser,  er  uoprindeligt,  er  kommet  til  under 
sprogenes  udvikling.  Og  hvorledes?  Som  sammensætnings¬ 
led.  Avledning  og  bojning  var  fra  først  av  sammensæt¬ 
ning.  Når  sammensætning  er  udvisket,  kaldes  den  avled¬ 
ning  eller  bojning;  d.  e.,  når  et  sammensætningsled  ikke 
mer  kendes  straks  som  ord,  kaldes  det  endelse  eller  for¬ 
stavelse.  Lad  os  tage  exempler.  Han  elskes ,  lød  i  old¬ 
nordisk  hann  elska-sk ,  av  elskar  sik ,  sik  brugt  som  i  tysk 
es  findet  sich  (‘det  findes’),  samt  overført  på  1ste  og  2den 
person  med.  Mand-en ,  vides  at  komme  av  mand-hin.  Elske-de , 
av  elske  og  en  fortid  ’  gjorde’  av  et  tabt  udsagnsord,  der 
genfindes  i  engelsk  do ,  tysk  tun.  Fransk  je  chanter-ai ,  er 
chanter  og  ai,  ’jeg  har  at  synge’,  ’jeg  skal  synge’;  den  spanske 
form,  cantar-é,  kan  endnu  skilles  ved  mellemkommende  ord : 
cantar  te  he,  ’jeg  har  at  besynge  dig’,  ’jeg  skal  besynge  dig’. 
Indisk  as-mi ,  ’jeg  er’,  av  as,  ’være’,  og  mi,  ’jeg’.  Den  fra  tysk 
lånte  forstavelse  be- ,  som  i  be-holde,  er  svækket  av  bi,  nu 
bei.  Det  såkaldte  ’augmentum’  i  ’aoristus’,  som  i  græsk 
e-lipon,  indisk  a-lipam  (’jeg  forlod’),  ses  at  have  været  et  ord 
med  betydning  ’da’,  ’dengang’,  eller  ’for’.  Og  således  videre. 
Aldrig  er  en  bojnings-  eller  avlednings-  endelse  eller  -for¬ 
stavelse  sporet  til  andet  ophav  end  dette.  Alle  er  de  av  samme 
slags  som  i  rig-dom,  eller  for-byde,  hvor  sammensætning  endnu 
ligger  klar  for  oje.  Det  er  lydovergange,  sammendragning,  o.  1., 
samt  betydningsovergange,  der  udvisker  denne  sprogbygning. 
Den  udviskende  virksomhed  er  ikke  lige  stærk  allevegne  og  til 
alle  tider.  Derfor  er  der  sprog,  hvor  bygningen  ligger 
klarere  for  dagen  end  i  vores  sprogæt.  Således  i  dé  asi- 


NYERE  SKRIFTER  OM  SPROGS  OPRINDELSE. 


115 


atiske  sprog,  der  hverken  hører  til  de  ’japhetiske’  eller  til 
de  ’semitiske’,  den  store  række  av  sprog,  der  fylder  det 
meste  av  Asien,  og  når  ind  i  Evropa.  I  dem  kan  næmmere 
end  hos  os  drages  streg  mellem  ord  og  endelse,  og  måske 
tiere  end  hos  os  endelser  ledes  tilbage  til  ord.  Gennem- 
sigtigst  skal  de  østligste  være,  som  chinesisk,  dog  ikke 
ny-chinesisk  almuemål,  men  chinesisk  skriftsprog,  der  frem¬ 
stiller  et  langt  ældre  talesprog.  Så  klart  ligger  bygningen 
her  for  oje,  at  alle  avlednings-  og  bojnings-stavelser  skrives 
som  ord  for  sig.  Slige  stavelser,  t.  e.  ejeformsmærke  ti, 
og  flertalsmærker  som  men ,  kalder  de  infødte  chinesiske 
sproglærere  ’tomme  ord’,  i  modsætning  til  ’fulde  ord’,  d.  e. 
egenlige  ord.  Dette  har  medført  den  vildledende  opstilling 
av  chinesisk  som  ’enstavelses-sprog’.  At  chinesisk  ikke 
er  mer  enstavelses  end  dansk,  kan  ses  ved  at  kaste  et  oje 
på  Chinas  kort.  —  Det  får  være  nok  om  den  2den  sætning. 

De  to  omhandlede  sætninger  kan  regnes  til  hovedud¬ 
byttet  av  den  nyere  sproggranskning ,  den  sammenlignende 
eller  historiske.  Den  sidste  sætning,  den  om  sprogbygning, 
er  ellers  allerede  lagt  for  dagen  i  chinesisk  skrift,  og  idet- 
mindste  tilnærmelsesvis  i  de  ældgamle  indiske  sproglærer, 
forsåvidt  de  opløser  ordene  rigtig.  Av  nyere  forfattere,  der 
vedkommer  os  her,  véd  jeg  ingen  uden  Renan,  der  forkaster 
den;  han  lader  sprogene  opstå  pludselig  med  færdige  bi¬ 
stavelser;  ham  kommer  jeg  siden  til  igen.  Ellers  følger, 
så  vidt  jeg  har  lagt  mærke,  de  nyere  forfattere  om  sprogenes 
oprindelse  enstemmig  begge  sætninger;  således  hos  os  confe- 
rensråd  Madvig,  der  i  det  sproghistoriske  især  ledes  av 
Bopp,  om  han  end  nu  og  da  går  sin  egen  vej,  som  vi 
allerede  har  set. 

Som  vænteligt  er,  kan  endnu  hist  og  her  findes  lævn- 
ing  av  andre  tankegange.  Exempel  på  selvmodsigelse  ved 
den  første  sætning  kan  tages  fra  Max  Muller.  Mens  han 
udleder  alle  japhetiske  sprog  fra  ét  grundsprog,  siger  han 
etsteds,  at  der  aldrig  har  været  ét  fællestysk  sprog,  at  der 

altid  har  været  forskellige  tyske  sprogarter.  Dé  to  udsagn 
er  naturligvis  uforenelige.  Det  er  to  Max  Miillere,  der  taler, 
hver  på  sit  sted.  Exempel  på  tvesyn  ved  den  anden 
sætning  giver  conferensråd  Madvig.  Mens  han  ellers  for¬ 
klarer  alle  endelser  som  »agglutination«,  som  sammensæt¬ 
ningsled,  gor  han  undtagelse  med  genstandsformsendelser, 
som  -m  i  fabula-m ,  rege-m.  Disse  endelser,  ene  blandt  alle, 
er,  siger  conferensråden,  ikke  oprindelige  ord;  de  har  slet 
ikke  noget  at  betyde;  de  er  kun  lyd.  Conferensråden  vil 
hermed  undsætte  sine  syntactiske  læresætninger,  hvorefter 
der  skal  behøves  et  slags  » Almeencasus « ,  som  tillige  er,  så 
lyder  conferensråden  s  ord,  » Objectscasus  (Accusativ),  der  i  sig 
selv  kun  er  en  aldeles  ikke  mærket  Form  af  Ordet;  (thi  kun 
ved  at  erindre  dette  begribes  Accusativen  i  disse  Sprog  rigtigt ) « . 
Det  vil  med  andre  ord  sige,  at  conferensrådens  syntactiske 
forestillinger  ikke  holder  prøve  for  virkeligheden.  Conferens¬ 
råden  har  næmlig  ikke  andet  bevis  for  denne  forbavsende 
undtagelse,  end:  » kun  ved  at  erindre  dette  begribes  Accusativen 
rigtigt « . 

Ved  den  første  av  de  to  sætninger,  sprogenes  ned- 
stamning  fra  nogen  få  grundsprog,  gor  tanken  naturligvis 
straks  et  skridt  videre,  og  spor:  kom  da  ikke  disse  ’grund- 
sprog’  i  en  endnu  langt  længer  tilbageliggende  tid  av  ét 
allerførste  grundsprog?  har  ikke  alle  menneskelige  tungemål 
fælles  oprindelse?  Av  de  forfattere,  som  indlader  sig  herpå, 
svarer  de  fleste:  nej.  Således  Schleicher  og  Madvig.  De 
finder  forskel  mellem  sprogætter  for  stor  til  at  enes  med 
fælles  oprindelse.  Der  er  dog  dem,  der  svarer  anderledes. 
Såsom  Max  Muller.  Han  siger  omtrent  som  så:  jeg  kan 
rigtignok  ikke  ligefrem  bevise  alle  sprogs  fælles  oprindelse; 
men  jeg  kan  heller  ikke  modbevise  den;  og  jeg  er  meget 
tilbøjelig  til  at  tro  derpå.  Se,  det,  mener  jeg,  er  den  eneste 
måde,  vi  har  lov  at  svare  på  her.  Av  sprogene  selv  at 
bevise  fælles  oprindelse  er  vi  udelukket  fra;  det  var  jo 
netop  lighed,  der  skulde  bruges  hertil.  Men  fra  sprogene 

selv  at  hente  modbevis  er  ligeså  ugorligt.  Yi  kan  ikke 
uden  magtsprog  sige:  så  eller  så  vidt  må  forskel  udvikles, 
og  ikke  videre.  Kan  så  stor  forskel  som  mellem  dansk  og 
fransk  udvikles,  så  kan  nok  så  mange  gange  storre  forskel 
også  udvikles,  når  så  meget  længer  tid,  eller  så  meget 
hurtigere  ændring,  medgives.  Sproggranskeren  kan  derfor 
tage  mod  begge  avgorelser  fra  naturforskeren.  Siger  denne: 
jeg  kan  godtgore,  at  mennesker  fremkom  flere  steder  på 
jorden,  så  kan  sproggranskeren  bruge  dét;  lighed  mellem 
idetmindste  nogle  av  'sprogætterne’  er,  så  vidt  vi  nu  kan 
se,  ikke  av  anden  art,  end  at  den  kunde  komme  av  sig  selv. 
Siger  naturforskeren:  jeg  kan  bevise,  at  mennesket  kun  op¬ 
stod  ét  sted;  det  kan  umulig  hindre  sproggranskeren;  selv 
den  storste  forskel  mellem  sprog  er  ikke  av  anden  art,  end 
at  den  kunde  udvikles,  når  kun  tid  nok  tilstås.  —  Nogen 
kunde  tænke,  at  jeg  her  blander  to  ting,  sporsmål  om  menne¬ 
skets  oprindelse,  og  sporsmål  om  sprogs  oprindelse.  Du 
glemmer,  kunde  en  sige,  at  mennesket  kan  være  skabt 
umælende,  at  mennesker  kan  have  været  som  dyr,  til  de 
havde  spredt  sig  vide  på  jorden,  at  sprog  kan  være  op¬ 
stået  flere  steder,  selv  om  mennesket  fremkom  på  ét.  Jeg 
glemmer  det  ikke.  Den  tanke  har  jeg  tit  nok  fundet  frem¬ 
sat.  Den  senere  del  av  mit  foredrag  skal  netop  gå  ud  på 
at  vise,  at  de  to  sporsmål  følges  ad;  at,  hvis  mennesket 
fremkom  på  ét  punkt,  gjorde  sproget  det  samme.  Ja,  det 
andet  følger  jo  av  sig  selv,  at  hvis  mennesker  fremkom 
flere  steder,  gjorde  sprog  det  også. 

Her  kunde  endnu  på  vejen  omtales  et  ejendommeligt 
videnskabeligt  indfald,  fremsat  av  Schleicher.  Schleicher  er 
Darwinist,  hylder  Darwins  lære  om  arters  oprindelse,  ynder 
særlig  menneskets  oprindelse  av  aben,  hvormed  jo  må  følge 
menneskesprogets  oprindelse  av  et  abesprog.  Men  dette 
forbinder  han  med  en  vistnok  ganske  ny  lære.  Han  siger: 
det  er  så  langt  fra,  at  sprogene  er  av  fælles  oprindelse,  at 
de  endog  er  opstået  på  uendelig  mange  punkter.  Der  var 

en  utallig  mængde  av  første  grundsprog.  Ikke  at  Schleicher 
udleder  de  nuværende  sprog  fra  utallige  grundsprog;  i  så 
henseende  avviger  han  ikke  fra  andre;  han  udleder  t.  e. 
alle  japhetiske  sprog  fra  ét  grundsprog,  alle  semitiske  fra 
ét.  Men  han  lader  av  den  uendelige  mængde  grundsprog 
kun  et  ringe  tal  blive  ilive,  og  fra  disse  de  nulevende  ned¬ 
stamme.  Denne  lære  kan  kun  tages  som  flyvetanke,  som 
indfald.  Den  forudsætter  nødvendigvis,  enten  at  menne¬ 
sker  fremkom  på  uendelig  mange  punkter,  eller  at  de  var 
umælende,  til  de  havde  spredt  sig  uendelig,  til  de  var  bleven 
til  utallige  samfund.  Jeg  tænker,  det  vil  blive  Schleicher 
temmelig  vanskeligt  at  bevise  enten  det  ene  eller  det  andet. 
Endvidere  medfører  hans  lære  uundgålig  ét  av  to:  uendelig 
udryddelse  av  folk,  altså  av  sprog  med,  eller  uendelig  ud¬ 
ryddelse  blot  av  sprog.  Men  i  det  uendelige  gående  gen¬ 
sidig  udryddelsesdrift  og  udryddelsesevne  hos  mennesket  på 
lavere,  mere  dyrisk,  trin  vilde  Schleicher  have  ondt  ved 
at  bevise.  Det  er,  vilkårlig  at  indsætte  i  regningen  en  stør¬ 
relse,  vi  ikke  kender  av  erfaring,  eller  rettere,  som  strider 
mod  erfaring.  Dyr  skåner  jo  netop  deres  egen  art.  Hvor 
forbavsede  vilde  vi  ikke  blive  ved  at  finde  en  dyreart,  der 
ikke  overgik  mennesket  i  menneskelighed.  Nu  uendelig  ud¬ 
ryddelse  af  sprog  (og  det  er  egenlig  dét,  Schleicher  forud¬ 
sætter),  det  bliver  uendelig  lethed  til  at  glemme  sit  eget  og 
optage  fremmed  sprog;  og  det  bliver  uendelig  kraft  hos 
enkelte  sprog  til  at  fortrænge  alle  andre.'  Men  også  det 
strider  mod  erfaring.  Vi  finder  ikke  hos  vilde  synderlig,  end- 
sie  grænseløs,  evne  til  at  optage  eller  fortrænge  andre  vildes 
modersmål.  Hidtil  har  sprogs  fortrængelsesevne  i  det  hele 
haft  snævre  grænset*  og  virket  langsomt.  Ingen  fortid  er  så 
fjærn,  at  vi  dér  har  lov  til  uden  videre  at  tænke  os  hélt 
andre  kræfter  i  sprogene,  hélt  andre  evner  hos  menneskene, 
end  dem  vi  nu  kender.  Schleicher  er  her  kommen  i  et 
uføre.  Hans  yndlingssætning,  at  sprogvidenskab  er  en  natur¬ 
videnskab,  som  der  er  noget  sandt  i,  har  som  kæphest  ført 

ham  for  vidt.  Han  efterligner  Darwins  »kamp  om  tilværel¬ 
sen«,  som  ganske  vist  også  genfindes  i  sprog.  Men  efter¬ 
ligningen  er  altfor  natur- »videnskabelig«. 

Det  var,  hvad  jeg  endnu  måtte  tilfoje  ved  de  to  sprog¬ 
historiske  hovedsætninger,  vi  hidtil  har  dvælet  ved.  Nu 
sporges  altså-:  hvorledes  fik  ét  eller  flere  grundsprog  rod¬ 
ord?  Hvorledes  kom  denne  forsyning  av  ord,  næsten  alle 
på  én  stavelse,  ord  av  form  som  ko,  mus,  mis,  stå,  stop,  svip, 
op,  ud,  du,  der,  o.  s.  v.?  Hvorledes  kunde  nogle  hundrede 
slige  stavelser  opstå  og  få  deres  betydninger?  Fler  end 
nogle  hundrede  er  rødderne  næppe  i  nogen  sprogæt.  Max 
Muller  regner  4  til  500  i  de  japhetiske  sprog;  og  en  god 
del  av  dem  er  måske  kun  tilsyneladende  rødder,  sammen¬ 
dragninger  af  to  til  tre  virkelige  rødder  (i  lighed  med  de 
tilsyneladende  rodstavelser  i  mynd-e,  kong-e ,  av  mjo-hund, 
kon-ing') . 

Ja,  vi  har,  som  for  sagt,  de  to  gamle  og  naturlige 
svar.  Enten  skabte,  indstiftede,  Gud  umiddelbart  sprog  av 
så  simpel  indretning;  straks  da  han  skabte  de  første  menne¬ 
sker,  sørgede  han  for,  at  et  sligt  tankeredskab  lå  færdigt  i 
deres  sjæl  og  på  deres  tunge.  Eller  også  udvikledes  dette 
så  simple  sprog  fra  et  endnu  langt  simplere,  fra  et  dyresprog. 

Hvorledes  styrer  nu  forfatterne  mellem  de  to  svar? 
Vælger  nogle  det  ene,  andre  det  andet,  og  er  de  sindigste 
ude  av  stand  til  at  vælge?  Nej,  således  står  sagen  ikke. 
Sporger  vi  f.  e.  den  eneste  vedkonfmende  danske  forfatter, 
conferensråd  Madvig,  han  forkaster  lige  avgjort  begge  svar. 
Lad  os  se,  hvorledes  det  går  hvert  av  de  to  eneste  mulige 
svar,  de  to  eneste  svar,  som  der  er  sund  sans  i. 

Det  første  svar,  Gud  skabte,  eller  indstiftede,  umiddel¬ 
bart  sproget,  Gud  medgav  de  første  mennesker  et  sprog, 
det  er  der  ikke  én,  der  vil  høre  om.  Der  er  ikke  én  eneste 
av  alle  de  nyere  forfattere,  jeg  kender,  som  ikke  indestår 
for,  at  dét  gjorde  vor  Herre  ikke.  Se,  det  kalder  jeg  nu 
dumdristigt.  Dumdristigheden  kan  her  vise  sig  i  to  skik- 

kelser.  Yderligste  exempel  på  den  ene  slags  er  conferens- 
råd  Madvig.  Han  siger:  »Et  med  Mennesket  (anderledes  end 
som  Evne)  og  ikke  af  Mennesket  skabt  og  Mennesket  givet  Sprog 
vilde  tillige  indbefatte  en  given  Forstaaelse,  altsaa  en  nødvendig 
og  almindelig  og  uafhængig  Betydning  (og  derved  og saa  uforan¬ 
derlig);  men  dermed  er  Begrebet  Sprog  fuldstændigen  ophævet. 
Kun  det  Sprog,  som  Mennesker  skabe,  kunne  Mennesker  for - 
staae«.  Her  har  conferensråden  indladt  sig  på  noget,  der 
kunde  have  skræmmet  mangen  ringere  autoritet:  at  bestemme, 
hvilke  av  de  forskellige  tilværelser  vor  Herre  kunde  have 
skabt,  og  hvilke  ikke.  Lad  os  se  efter.  Ikke  nægter  con¬ 
ferensråden  vor  Herre  evne  til  at  skabe,  ja  ikke  engang 
til  at  skabe  sprog,  men  vel  nok  til  at  skabe  forståelse  av  sprog. 
Det  er  måske  dog  en  lille  smule  dumdristigt  at  sige:  Gud 
kunde  få  Adam  og  Eva  til  at  tale,  men  ikke  til  at  forstå 
hinanden.  Jeg  synes,  vor  Herre  kunde  finde  på  et  temme¬ 
lig  simpelt  middel  hertil:  han  kunde  jo  nedlægge  samme  sprog 
i  Adam  og  i  Eva;  så  kom  Adam  og  Eva  av  sig  selv  til  at  forstå 
hinanden.  Conferensråden  nægter  også,  at  Gud  kunde  give 
sprog  og  forståelse  uden  at  medgive  » nødvendig  og  almindelig 
og  uafhængig  og  derved  uforanderlig  Betydning » .  Er  det  dog 
ikke  lidt  dumdristig  sagt:  Gud  kunde  ikke  medgive  forståelse 
af  foranderlig  ordbetydning;  eller:  Gud  kunde  skabe  foran¬ 
derligt  sprogstof,  men  ikke  foranderlig  ordbetydning?  Con- 
ferensrådens  vægtfulde  sætninger  er  avfattet  med  yderste 
overlæg:  de  nægter  Gud  kun  evne  til  at  gore  betydning  for¬ 
anderlig.  Jeg  for  min  del  kan  ikke  engang  fatte  forestil¬ 
ling  om  betydnings  uforanderlighed  i  foranderlig  ordform. 
Forandres  lyden ,  så  er  den  først  givne  lydbetydning  foran¬ 
dret.  Men,  lige  meget.  Har  Gud  skabt  noget,  så  har  han 
skabt  adskillige  avhængige,  foranderlige,  og  forgængelige  til¬ 
værelser;  og  hvorfor  ordbetydning,  såvelsom  ordform,  ikke  kan 
høre  til  dem,  ojner  jeg  ikke.  Conferensråden  tilfojer,  at  med 
uavhængig  og  uforanderlig  betydning  var  »Begrebet  Sprog  fuld¬ 
stændigen  ophævet«.  Jeg  fatter  ikke  meningen.  Ord  med  ufor- 

anderlig  betydning  kunde  ikke  kaldes  sprog?  Hvorfor  ikke? 
Og  nu  det  kraftord,  conferensråden  slutter  med:  «kun  det 
Sprog ,  som  Mennesker  skabe,  kunne  Mennesker  forstaae «.  Jeg 
er  ikke  tænker  nok  til  at  se,  hvorfor  det,  som  her  siges  om 
evnernes  virksomhed,  ikke  også  kunde  siges  om  evnerne 
selv;  hvorfor  man  ikke  f.  e.  lige  så  godt  kunde  sige:  kun 
den  forstand,  mennesket  selv  skaber,  kan  mennesket  forstå 
med.  Jeg  finder  det  ene  lige  så  kraftigt  som  det  andet.  — 
Exempel  på  dumdristigheden  i  dens  anden  skikkelse  er 
Schleicher.  Conferensrådens  småting  slipper  han  rent  fra, 
som  Darwinist.  Og  han  går  langt  videre  end  Darwin. 
Darwin  nægter  ikke  skabelse,  materiens  skabelse,  livs  skab¬ 
else,  men  kun  arternes  skabelse,  lader  arterne  udvikles  av 
få  grundarter,  eller  av  én.  Schleicher  nægter  skabelse  av 
hvadsomhelst  nævnes  kan.  Og  skulde  jeg  ikke  kalde  dét 
dumdristigt?  Vel  kan  jeg  så  lidt  som  Schleicher  fatte 
skabelse.  Men  Schleicher  kan  så  lidt  som  jeg  fatte  evig 
materie,  eller  livs  fremkomst  uden  ved  skabelse.  Er  det 
ene  ligeså  uforståligt  som  det  andet,  så  er  det  dumdristigt 
at  sige:  men  jeg  véd  nu  alligevel,  hvilken  av  delene  det  er; 
når  vide  her  ikke  kan  være  andet  end  forstå.  —  Hvilken 
dumdristighed  er  nu  storst?  Ja,  hvor  tanken  er  dristigst, 
det  er  let  at  se.  Men  den  dristigste  er  ikke  altid  den  dum¬ 
dristigste.  Og  ikke  altid  er  den  ængsteligste  den  mindst 
dumdristige.  —  ’Gud  kan  have  skabt  sproget  med  menne¬ 
sket’,  den  tanke  er  så  dristig,  at  ingen  mer  tor  udtale  den! 
Et  tor  jeg  sige:  den  er  ikke  dristigere  end  den  tanke:  ’Gud 
kan  have  skabt  mennesket’.  Hvis  Gud  skabte  mennesket 
straks  som  menneske,  så  tor  vi  uden  synderlig  dristighed 
tænke  os  mennesket  i  sit  første  ojeblik  på  et  eller  andet 
udviklingstrin,  og  det  ikke  på  fostertilstandens  allerførste 
trin.  Vi  tor  tænke  os,  at  Gud  snarest  vilde  skabe  menne¬ 
sket  i  en  tilstand,  hvori  mennesket  kunde  hjælpe  sig  selv. 
Ved  skabelser  må  trin  av  den  naturlige  udvikling  springes 
over.  Og  det  er  naturligt  at  tænke  sig  et  langt  stykke  over- 

sprunget,  at  tænke  sig  mennesket  skabt  voksent.  Lad  os  på 
slump  sige:  Adam  skabtes  30  år  gammel.  Evnerne  var  30  år 
gamle.  Evnerne  var  ikke  i  fostertilstand;  ellers  kunde  Adam 
ikke  hjælpe  sig  selv,  end  ikke  i  paradis.  Og  hvorfor  skulde 
sprogevnen  gore  undtagelse?  Hvorfor  skulde  ene  i  den  trin  ikke 
kunne  springes  over?  Hvorfor  kunde  den  ikke  skabes  med  30 
års  øvelse?  —  Denne  tanke  kan  i  forbigående  forfølges  videre. 
Den,  der,  efter  bibelen,  endelig  vil  tro,  at  jorden  er  under 
6,000  år  gammel ,  skræmmes  ikke  t.  e.  av  en  træstub  med 
oyer  6,000  årringe.  Gud  skabte  ikke  træet  som  frø ,  siger 
han.  Kunde  Gud  skabe  et  menneske  på  30  år,  så  kunde 
han  skabe  en  tørvemose  på  20,000,  stenkulslag  på  500,000, 
jordskorpe  på  millioner  gange  millioner,  ben  av  dyr,  der 
kun  havde  været  til  i  hans  tanke.  Det  ene  er  ikke  den 
aller  mindste  smule  urimeligere  eller  rimeligere  end  det 
andet.  Hele  forskellen  er,  at  vi  er  vant  til  at  tænke  os 
Adam  skabt  voksen.  Men  dét  er  vist:  isåfald  skabtes  Adam, 
som  om  han  var  født  av  forældre  30  år  iforvejen,  og  træet, 
tørvemosen,  stenkullene,  jordskorpen,  og  dyrebenene,  som 
om  de  aldrig  havde  været  skabt.  Og  granskeren  kan  tumle 
sig  i  slutninger,  gisninger,  og  lærebygninger,  lige  så  lystig, 
som  om  skabt  aldrig  havde  været.  Er  dét  ikke  mægling 
mellem  tro  og  viden?  Hvorfor  kives  folk,  der  ikke  kan 
komme  hinanden  i  vejen?  Om  Gud  skabte  sproget,  det  kan 
aldrig  hindre  sprogmanden.  Gud  gjorde  det  rfok  således, 
at  sprogmanden  nok  lar  være  at  komme  efter,  om  Gud  gjorde 
det,  eller  ej.  De  gode  folk  kunde  sparet  deres  dumdristig¬ 
hed.  Hvorfor  skulde  de  endelig  snakke  om  ting,  der  går 
over  deres  forstand;  hvorfor  vilde  de  tale  om  Gud  og  skab¬ 
else,  længe  for  de  var  nødt  til  det?  Skabte  Gud  sproget, 
så  skabte  han  det  således,  at  skabelse  ikke  kunde  mærkes 
på  det.  Skabte  han  sprog  med  sammensætning,  avledning, 
og  bojning,  så  blev  det  dog,  som  om  alt  det  var  kommet 
av  lutter  rodord.  Og  skabte  han  sprog  med  endel  rodord, 
så  blev  det,  som  om  det  var  kommet  av  et  endnu  langt 

simplere  sprog,  et  sprog,  som  vi  straks  vilde  kalde  et  dyre- 
sprog.  Og  dermed  går  vi  til  det  andet  svar. 

Det  lød:  menneskesproget  kom  av  et  dyresprog,  et  ud¬ 
råbsordssprog;  engang  havde  vi  kun  signaler,  kun  følelses¬ 
lyd,  viljeslyd,  pegende  lyd,  efterlignelseslyd,  lutter  naturlyd. 
Det  svar  er  givet  utallige  gange.  Det  har  græske  og  rom- 
merske  forfattere  sagt.  Det  forsvarer,  blandt  de  nyeste, 
engelskmændene ,  Farrar  og  Wedgwood,  i  temmelig  ked#- 
sommelige  bøger.  Og  det  siger  naturligvis  Sclileicher;  han 
behøver  ikke  videre  at  udføre  det:  den,  der  avleder  menne¬ 
sket  fra  aben,  må  naturligvis  avlede  menneskesprog  av 
abesprog.  Andre  nægter.  Da  de  nyere  tillige  nægter  et 
med  mennesket  skabt  sprog,  må  de,  for  ikke  at  nægte  al 
brug  av  stemme,  forudsætte,  først  et  dyresprog,  så  et  menne¬ 
skesprog,  der  ikke  kom  av  dyresproget!  Således  Madvig, 
Renan,  og  Max  Muller,  og  andre  med,  selv  om  de  ikke  alle 
udtrykkelig  siger  det.  —  Max  Muller  gor  lojer  med  »inter- 
jectionstheorien«,  kalder  den  »'vov-vov-theorien«  og  »pyt- 
pyt-theorien«.  Således  i  1ste  række  av  hans  forelæsninger 
over  sproggranskning.  Siden  har  han  fået  betænkeligheder. 
I  2den  række  siger  han  sig  nevtral.  Hvis  nogen  lader  de 
4—500  japhetiske  rødder  for  umindelige  tider  siden  komme 
av  udråbsord,  vil  han  være  nevtral,  dog  med  ulyst  til  at 
følge.  Denne  ulyst  kommer  av,  at  han  ikke  tit  nok  ser 
naturlyd  i  sanskrit-rødder.  Men  det  var  et  urimeligt  krav, 
at  lydpræg  skulde  stå  usvækket  i  et  så  uoprindeligt  sprog 
som  sanskrit,  som  så  lange  tiders  vækst  ligger  bagved 
igen.  —  Også  conferensråd  Madvig  « stiller  sig  imod  den 
hele  Betragtning smaade,  der  i  Ordene  seer  en  oprindelig  Lyd¬ 
symbolik  af  de  betegnede  Gjenstande,  ifølge  deres  Indtryk  paa 
Gemyttet  og  hele  Vitalsandsen ,  gjennem  de  enkelte  Lyds  cha - 
rakteristiske  Betydning « .  Ligeså:  ■> Nogle,  for  ikke  længe  siden 
Hoffmeister,  lade  sproget  begijnde  med  og  udgaae  fra  Interjec- 
tionen;  men  Begyndelsen  af  Sproget  er  Opgivelsen  af  Inter- 
jectionen,  det  med  Dyrene  fælles  Følelsesudraab « .  Det  er 

klart,  at  oprindelig  lydsymbolik,  og  oprindelse  fra  ’interjec- 
tioner’,  forkastes.  Men  slutningsordene  er  uklare:  » Sproget 
begijnder  med  Opgivelsen  af  Interjectionen« .  Den  er  jo  ikke 
opgiven;  den  bruges.  Menes,  at  ny  lyd  kom  ved  siden  av 
udråbsord,  der  da  »opgives«,  hvergang  de  ikke  bruges?  Eller 
menes  tillige,  at  blandt  de  ny  ord  kunde  vilkårlig  optages 
udråbsord,  der  da  opgaves  som  udråbsord?  Det  måtte  da 
være  ved  et  spring,  der  avskar  al  forbindelse  mellem  de  to 
trin,  og  satte  de  fra  udråbsord  lånte  lyd  i  classe  med  ny- 
lavede  vilkårlige  lyd;  ellers  fik  vi  jo  netop  oprindelse  fra 
udråbsord.  At  noget  sligt  virkelig,  idetmindste  somtid,  er 
conferensrådens  mening,  synes  at  fremgå  av  andre  steder. 
Såsom:  » Ord  bliver  Lyden,  naar  den  løsrives  fra  hiin  Umid¬ 
delbarhed  og  frigjores  af  det  ikke  dyrisk  betagne,  men  fore¬ 
stillende  Menneske «.  Endvidere:  » Fra  den,  forud  for  al 
historisk  Erfaring  liggende,  første  Act  i  Sprogdannelsen,  hvor¬ 
ved  Lyd,  fremkaldt  ved  modtagvie  Indtnjks  Beskaffenhed ,  med 
Frihed  sattes  til  fast  og  fælles  Tegn  for  Forestillingen  om  det 
Lndtrykket  frembringende  Phænomen,  uafhængigt  af  øieblikke - 
ligt  Indtryk  og  subjectiv  Stemning,  og  saaledes  fik  en  vedtagen 
Betydning,  udviklede  Sproget  sig  som  et  i  articuleret  Lyd  ud¬ 
præget,  i  alle  Dele  sammenhængende  og  indbyrdes  betinget  Sy¬ 
stem«.  Hvorledes  »Lyd  med  Frihed  sattes  til  Tegn  for  Fore¬ 
stillingen«,  derom  gives  oplysning  i  følgende  lille  billede  fra 
en  temmelig  fjærn  samfundstilstand:  » Hvor  et  sandseligt 
Phænomen  under  Fleres  Samværen  gjorde  et  stærkt  Indtryk 
og  vakte  Opmærksomhed ,  der  fremkaldte  det  tillige  Lyd  som 
umiddelbar  Beaction  og  som  Bestræbelse  efter  at  henvende 
Andres  Opmærksomhed  paa  Phænomenet  og  derved  vække  den 
Forestilling ,  der  svævede  for  Individet  selv,  fremtrædende  af 
Phænomenet.  Ligesom  Subjectet  selv  i  dets  endnu  paa  Fore¬ 
stillinger  og  selvbestemte  Yttring  s  former  fattige  Tilstand  havde 
en  Tilbøielighed  til  med  samme  Forestilling  at  vende  tilbage  til 
samme  Yttring  (Lyd),  saaledes  blev  Lyden  ogsaa  fælles  for 
Andre  ved  at  gjentages  som  Besvarelse  og  ved  den,  just  paa 

dette  Trin  af  Liv  og  førend  Lyden  endnu  havde  faaet  betydende 
Bestemmelser,  virksomme  Efterligningsdrift ;  men  derved  dannede 
sig  strax  (under  Indflydelse  af  den  samme  Lydens  Ubestemthed 
og  Søgen  efter  Bestemmelse )  en  for  Flere  fælles  Tilknyttning 
imellem  denne  Lyd  og  den  Sindet  afficerende  Forestilling,  om 
hvis  Fællesskab  det  ydre  Phænomen,  der  fremkaldte  den  og 
hvis  Indtryk  virkede  paa  Alle,  gav  Forsikkring.  Den  sig  paany 
udenfra  paatrængende  Forestillings  Gjentagelse  fremkaldte  da 
den  samme  Lyd,  der  nu  af  andre  optoges  og  forstodes  som 
Tegn  for  Forestillingen  og  satte  den  i  Bevægelse.  Middlet  til 
Meddelelse  og  Forstaaelse  var  for  denne  Forestilling  fundet  og 
beholdtes  som  saadant,  fordi  Mennesket  ifølge  sin  Natur  adskilte 
og  fastholdt  Forestillingen  i  dens  Særegenhed  og  stræbte  efter 
Meddelelse« .  Det  var  måske  lidt  svært  at  følge  conferens- 
rådens  sætninger.  Mangen  en  vilde  måske  få  ud  av  dem, 
at  sproget  udgik  fra  udråbsord.  Vi  har  imidlertid  confe- 
rensrådens  for  fremførte  ord  for,  at  dét  ikke  er  meningen, 
at  man  ikke  kan  «lade  Sproget  begynde  med  og  udgaae  fra 
Interjectionen« ,  at  menneskesproget  ikke  kom  av  det  dyre- 
sprog,  der  havde  været  iforvejen.  —  Conferensråden  véd  ikke 
av  det;  men  han  er  her  bleven  philosoph.  Og  conferensråden 
véd  ikke  av  det;  men  han  er  her  bleven  åndrig.  Confe¬ 
rensråden  mærker  ikke,  at  han  taler  som  de  tyske  philoso- 
pher,  og  tillige  som  den  åndrige  franskmand.  Når  en  er 
for  philosophisk  og  videnskabelig  til  at  sige:  ’Gud  skabte 
mennesket’,  og  for  fornem  og  alvorlig  til  at  tage  hensyn  til 
hvad  slige  ny  folk  som  Darwin  kommer  med  om  menneskets 
nedstammelse  fra  dyr,  hvad  må  han  så  sige?  Ja,  der  er 
ikke  andet  tilbage  end:  en  skonne  dag  stod  mennesket 
der,  efter  en  eller  anden  naturlov,  en  'universets  har¬ 
moni’,  en  ’occulta  vis’.  Mer  endnu  ér  der  ikke  at  svare. 
Nu  er  tanken  løbet  tilende,  og  kan  kun  komme  rundt  til 
de  to  andre  svar  igen,  når  den  mærker,  at  dette  sidste  er 
tomme  ord.  Og  ligeså:  når  en  er  for  philosophisk  og  viden¬ 
skabelig,  for  fornem,  for  stor  autoritet,  til  enten  ikke  at 

svare,  eller  gentage  et  af  de  to  gamle  svar:  ’Gud  skabte 
sproget’,  eller  ’sproget  kom  av  dyresprog’,  hvad  må  han 
så  sige?  Ja,  naturligvis:  en  skonne  dag  stod  sproget  der, 
efter  en  naturlov,  en  menneskeåndens  harmonilov.  Således 
de  tyske  philosopher.  Hvad  andet  skulde  ligge  i  deres 
svar:  ’sproget  er  en  åbenbaring  av  menneskeånden  i  dens 
helhed’*  Og  således  Renan ,  kun  mindre  tåget,  mere  ’pla- 
stisk’ :  ’forskellige  grundsprog  stod  med  ét  færdige,  med 
bojning  og  avledning,  med  tusender  og  tusender  av  ord, 
med  de  fineste  ordfojningslove,  med  ordbetydningers  mang- 
foldighed,  stod  dér  som  åbenbaringer  av  så  mange  folke- 
ånder’.  Man  behøver  ikke  at  være  tænker  for  at  føle,  at  dét 
er  tomme  ord,  urimelig  tale,  ’absurd’.  —  Og  hvad  må  nu  den 
gore,  der  overbyder  de  andre  philosopher  og  åndrige  for¬ 
fattere  i  ædrulig  videnskabelighed?  Hvorledes  gores  urime¬ 
ligheden  ukendelig,  absurditeten  videnskabelig,  philosophien 
og  åndrigheden  ærbar?  Jo,  se,  kunde  væsner  med  dyresprog 
ikke  i  ét  nu  skabe  sprog  som  sanskrit  og  hebraisk,  så 
kunde  de  jo  begynde,  sådan  ganske  småt,  på  » med  Frihed  at 
sætte  Lyd  som.  Tegn  for  Forestillinger «,  eller  bare  med  ét 
eneste  ord.  Et  eneste  ord!  dét  kunde  man  dog  sagtens  til¬ 
stå  mennesker  evne  til  at  lave.  Og  så  kunde  de  øve  sig 
så  ganske  småt  videre,  ét  og  ét  ord  til,  hvergang  » med 
Frihed «.  Og  selv  om  enkelte  tidligere  udråbsord  også  blev 
til  ord  i  det  ny  sprog,  skede  omsætningen  dog  på  den 
måde  «med  Frihed «,  at  ny  ord  ikke  kunde  siges  at  komme 
av  dyresprogets  naturlyd  (skont  det  ér  temmeligt  van¬ 
skeligt  at  få  dette  ud  av  conferensrådens  nys  fremførte 
skildring).  Er  dét  nu  ikke  urimeligheden  i  duodezfor- 
mat,  absurditeten  i  allermindste  vestelommeformat?  Der 
står  alt  det  samme  som  i  den  storste  folioudgave.  Men 
det  er  meget  vanskeligere  at  læse ,  og  langt  skadeligere 
for  synet.  Det  er  ikke  på  den  måde,  man  bliver  tænker. 
Det  er  ikke  at  magte  tankerne.  Det  er  at  liste  sig  fra 
dem.  Og  er  det  ikke  selvsamme  ånds  barn,  her  taler,  som 

for  ved  sporsmål  om  skabelse?  Conferensråden  nægtede 
ikke  Gud;  han  nægtede  ikke  Gud  evne  til  at  skabe,  til  at 
skabe  verdens-æmne,  eller  liv  og  levende  væsner,  eller  menne¬ 
sker,  eller  sprog,  men  til  at  skabe  foranderlig  ordbetydning 
og  forståelse  av  sprog.  Yderligere  kan  man  ikke  gå  i  denne 
prutten  med  Guds  almagt.  Her  er  de  store  tanker  bleven 
så  små  lille  bitte  som  muligt.  Og  ligeså,  aldrig  har  nogen 
yderligere  end  conferensråden  pruttet  i  det  små  med  umu¬ 
lighed.  Dette  er  en  umulighed.  Vi  kan  ikke  » med  Fri¬ 
hed i«  sætte  én  eneste  lyd,  ét  eneste  udråbsord,  til  tegn  for 
en  forestilling.  Men,  vil  conferensråden  sige,  dette  var  »den, 
forud  for  al  historisk  Erfaring  liggende,  første  Act  i  Sprog¬ 
dannelsen« ;  dette  kan  ikke  ske  nu,  fordi  vi  nu  har  sprog; 
men  for  sprog  var,  kunde  det  ske.  Ja,  det  bliver  netop 
med  andre  ord,  at  det  slet  ikke  kunde  ske.  Så  kunde  det 
næmlig  kun  ske  i  ét  nu,  sojn  Renan  vil;  men  dette  er 
utænkeligt,  når  skabelse  nægtes;  hvor  skulde  hele  sproget 
leve  i  ét  nu,  uden  i  Guds  bud?  Lidt  efter  lidt,  gennem 
lange  tider,  som  conferensråden  vil,  kunde  det  ikke  ske; 
for  så  snart  den  allerførste  begyndelse  var  gjort,  vår  sprog; 
og  conferensråden  må  jo  kun  lade  det  ske ,  for  sprog 
var;  han  må  ikke  lade  det  fortsættes;  ellers  kunde 
det  forsættes  endnu,  og  netop  så  meget  lettere,  jo  mer 
man  blev  vant  til  det.  Conferensråden  vil  på  éngang 
have  én  » første  Act«,  og  gennem  tider  idelig  gentagne 
acter.  Men  dét  er  lidt  mer,  end  man  kan  opnå.  Og 
conferensrådens  indbildningskraft  indsætter  uden  videre, 
» forud  for  al  historisk  Erfaring «,  gennem  lange  tider  en 
kraft  i  sproget,  som  nu  ikke  findes.  Det  er  ikke  på 
den  måde,  man  finder  sandhed.  Indbildningskraft  er  av 
umådelig  vigtighed  for  sandheds  opdagelse.  Men  mon  den 
ikke  helst  må  være  lidt  storre  og  lidt  kraftigere?  Og  ial— 
fald,  man  må  da  tillige  passe  på,  at  forstanden  ikke  for¬ 
sommer  sit. 

Hvad  er  da  her  at  gore?  Hvilke  skridt  må  foretages, 
for  at  det  kunde  kaldes  »en  videnskabelig  undersøgelse«? 
Det  første,  man  har  at  gore,  er  at  forvisse  sig  om,  at  det 
er  faste  og  klare  begreber,  man  forbinder  med  ord  som: 
»lydsymbolik« ;  eller:  udråbsord,  og  sætning;  udråbsordssprog, 
og  sætningssprog;  dyresprog,  og  menneskesprog;  at  man 
selv  véd,  hvad  man  mener  med  slige  ord.  For  det  er  jo 
klart,  at  det  er  disse  begreber,  sporsmålet  kommer  til  at 
hvile  på.  Og  det  andet,  man  har  at  gore,  er  at  sporge  sig 
selv:  står  det  nu  også  klart  for  mig,  hvilke  kræfter  N  U  er 
virksomme  i  sproget?  Det  er  åbenbart  således,  man  må 
bære  sig  ad.  Kan  vi  ikke  ved  disse  midler  få  noget  at  Vide 
om  sprogets  oprindelse,  så  kan  vi  slet  ikke  få  noget  derom 
at  vide.  Lad  os  se  herpå. 

Lad  os  begynde  med  « lydsymbolik«.  Det  er  conferens- 
råden,  der  bruger  dette  udtryk.  Han  nægter  ikke  lydsym¬ 
bolik,  naturlyd,  i  egenlige  udråbsord,  og  i  visse  åbenbare 
lydefterligninger’,  ’onomatopoietika’.  Men  dem  regner  han 
heller  ikke  til  menneskesproget,  men  til  menneskets  dyre¬ 
sprog;  de  er  ham  i  det  hojeste  » uægte  Ord«.  Ellers  stiller 
han  sig  atter  og  atter  avgjort  mod  »oprindelig  Lydsymbolik«  \ 
giver  dem  ret,  der  nægter  » Efterligning  af  ydre  Indtryk  som 
Sprogets  og  Ordforrådets  Kilde« ;  siger:  » Ordets  Lyd  staaer 
ikke  i  noget  naturligt  og  nødvendigt  Forhold  til  Forestillingen 
og  dens  Gjenstand« ;  vel  at  mærke,  ikke  blot  ikke  til  gen¬ 
standen,  men  heller  ikke  til  forestillingen  om  genstanden, 
og  ikke  blot  ikke  i  et  nødvendigt,  men  heller  ikke  i  et 
naturligt  forhold:  der  er  ikke  noget  naturligt  forhold  mellem 
ordet  og  forestillingen  om  genstanden.  Han  avfærdiger  da 
lydsymbolikkens  forsvarere  med  sædvanlig  overlegenhed. 
Og  det  er  sandt,  at  megen  løs  tale  er  ført  herom.  Det 
bedste  exempel,  jeg  kan  opdrive,  på  falsk  opstilling  av  »en 
idelig  sig  gjentagende  Lydcharacterisering « ,  giver  ellers  confe- 
rensråden  selv.  Ikke  uden  forbavselse  læser  man,  at  netop 
han  i  græske  og  latinske  hunkonsord  på  -a  og  hebraiske 

på  -å h  finder  bevis  på  noget  særlig  kvindeligt  ved  a :  Om 
h  i  hebraisk  -å h  ingen  lyd  er,  kan  her  være  mindre  magt¬ 
påliggende,  da  tillige  skulde  vises,  at  man  har  uret  i  at  av¬ 
lede  -a h  av  ældre  -at.  Og  i  japhetisk  er  -a  netop  hankons- 
ordsendelse,  skont  i  græsk  og  latin  svækket  til  - o  og  -u 
(som  \log-o-s,  popul-u-s),  og  derimod  forlængelsen  -a  gærne 
indskrænket  til  hunkon.  Man  fatter  ikke,  hvorledes  den, 
der  fremsætter  sligt,  kan  spotte  andre,  der  finder  » Lyd - 
characteristik «  i  ord.  Humboldt  dadies,  fordi  han  finder 
»lydsymbolik«  i  rækker  av  ord,  som  wehen,  wincl ,  wolke, 
wirren,  wunsch.  »Man  sammenligne  nu«,  indvender  conferens- 
råden,  »de  fire  af  hine  fem  af  Humboldt  sammenstillede  Ord 
med  de  tilsvarende  i  det  allernærmeste  Søster  sprog,  Dansk: 
blæse,  Vind,  Sky,  Ønske.  Man  vil  naturligviis  sige,  at  Sam¬ 
menligning  ikke  maa  anstilles  paa  slige  Ord,  saa  langt  henne 
i  den  specielleste  Sprogudvikling ;  men  saa  bør  man  heller  ikke 
søge  Bekræftelse  og  Beviis  her«.  Det  klinger  så  upartisk. 
Men,  når  et  forhold  nu  er  av  den  art,  at  det  udslettes  i  tiden, 
så  er  det  jo  klart,  at  man  skal  følge  det  så  langt  frem  i  tid 
som  muligt,  og  omvendt,  at  man  ikke  kan  avvise  ældre  tilvær¬ 
else  med  nuværende  ikke-tilværelse.  Humboldt  har  ret  i  at  se 
lydsymbolik,  endnu  kendelig,  i  nævnte  ordrække.  At  confe- 
rensråden  ‘ikke  kan  høre  den,  må  vel  sagtens  komme  av 
mangel  ved  øret,  av  svag  naturiagttagelse.  Denne  evne  er 
nu  ikke  alle  født  med  i  lige  grad.  Ialfald  er  Ilumboldts 
’ja’  lige  så  godt  som  conferensrådens  ’nejh  Conferens- 
råden  avviser  lydsymbolik  i  tysk  wehen,  wind,  wolke,  wunsch 
med  dansk  blæse,  vind,  sky,  ønske.  Den  skulde  falde  i  ét 
sprog,  når  den  ikke  passer  på  samme  måde  i  et  andet! 
Udslettelsen  skulde  nødvendig  holde  ens  skridt,  i  ord,  og  i 
ordrækker!  Det  var  en  forbavsende  påstand.  Lad  os  se. 
Tysk  wehen,  wind ,  dansk  vind,  latinsk  ventus,  kom  av  ja¬ 
phetisk  rod  w&  (’blæse’),  med  åbenbar  lydsymbolik,  blæse, 
tysk  blåhen,  latinsk  flare,  kom  av  japhetisk  rod  bhldL  (’blæse’), 
med  lige  så  åbenbar  lydsymbolik.  Grundsproget  havde 

allerede  mer  end  én  lydsymbolik  for  forestilling  ’blæse’.  Og 
de  avledte  sprog  skulde  ikke  kunne  beholde  hvert  sin!  Og 
den  skulde  ikke  kunne  høres  både  i  wehen  og  wind  og  i  blæse 
og  vind !  Conferensråden  ser  ikke,  at  lydsymbolik  kan  være 
forskellig.  Han  opfatter  åbenbart  ikke  blot  « Frihed  i  Tegn 
for  Forestillinger «  (d.  e.  i  ord,  der  ikke  er  udråbsord)  som 
udelukkende  al  »Lydsijmbolik« ,  men  tillige  » Lydsijwbolik « 
som  udelukkende  al » Frihed ».  Conferensråden  forestiller  sig,  at 
der  er  ét  sprog,  menneskets  dyresprog,  udråbsordssproget,  med 
lutter  lydsymbolik,  uden  vilkårlighed,  og  et  andet,  det  egenlige 
menneskesprog,  sætningssproget,  med  lutter  »Frihed«,  lutter 
vilkårlige  tegn,  uden  lydsymbolik,  uden  naturlyd.  Lad  os  tage 
et  exempel  på  lydsymbolik,  som  conferensråden  vedkendes. 
Lad  os  tage  kykkeliky.  Dét  ér  da  lydsymbolik.  Conferens¬ 
råden  mærker  slet  ikke,  at  der  er  uhyre  forskel  på  virkelig 
at  efterligne  hanegal,  og  at  sige  kykkeliky.  Yi  leger,  at 
kykkeliky  er  hanemæle.  Kan  så  unojagtig  gengivelse  straks 
forstås,  så  kan  andre  lige  så  unojagtige  også  du.  I  en 
bornehistorie,  hvor  dyrene  taler  dansk,  siger  hanen:  ’je  ka 
se  Helsingør,  je  ka  se  Helsingør’-,  det  er  temmelig  forskelligt 
fra  kykkeliky-,  men  ethvert  barn  forstår  det  straks.  Ligeså, 
der  er  umådelig  forskel  på  at  skrige,  eller  græde,  eller 
klynke,  og  at  sige  av,  eller  ve,  eller  ak.  av  og  ve  og  ak  er 
vilkårlige  (skont  ikke  »med  Frihed  satte «)  tegn  for  forestil¬ 
linger  lige  så  vel  som  skrige,  græde,  og  klynke.  Og  skrige, 
græde,  klynke  er  lydsymbolik  lige  så  vel  som  av,  ve,  ak . 
Denne  bemærkning  er  naturligvis  alt  andet  end  ny.  Den 
er  nylig  især  fremdragen  av  Wedgwood.  Det  er  da  ikke 
sandt,  at  lydsymbolik,  naturlyd,  skiller  udråbsord  fra  andre 
ord.  Men  vel  er  den  friskere,  mindre  udvisket,  i  udråbsord 
i  det  hele  taget.  Og  uagtet  også  de  er  uens  i  sprogene, 
er  forskel  dog,  i  det  hele  taget,  storre  i  andre  ord.  Det 
er  altså  tilmed  usandt,  at  vi  kan  skille  mellem  sprog  av 
ord  og  sprog  av  naturlyd ,  mellem  egenligt  menneskesprog 
og  menneskers  dyresprog.  Yi  taler  altid  i  egenligt  menne- 

skesprog.  Conferensråden  har  ikke  set,  hvad  »lydsymbolik« 
er,  tilmed  ikke,  hvad  udråbsord  er. 

Men  gælder  da  ikke  en  anden  forskel?  Er  det  ikke 
sandt,  at  udråbsord,  modsat  andre  ord,  ikke  er  sætningsled? 
Meget  vel.  Lad  det  være  næmt  at  sige  så  i  skolen.  Men 
så  er  alt,  hvad  ikke  er  sætningsled,  udråbsord.  Dér!  kusk! 
slyngel!  lys!  en  portion  lammesteg  med  kartofler!  en  mus! 
storken!  er  udråbsord.  Ligeså:  godt!  vel!  ud!  ud  med  dig 
lige  straks  på  stedet !  Og  udråbsord  er  ikke  blot  hys!  tys!  hoj ! 
holt!,  men  åbenbart  lige  så  vel  ti!  stå!  gå!  stop!  I  gå  Karl! 
gå  De!  gå  du!  står  to  udråbsord  sammen:  Karl,  De,  du,  er 
ikke  grundord  til  gå.  Og  så  ser  enhver  straks,  at  udråbsords¬ 
sprog  er  virkeligt  menneskesprog.  Det  er  forgæves  at  ville 
gore  stå!  stop!  hold!  ti!  eller  ja  og  nej,  eller  ud  med  dig  lige 
straks  på  stedet,  til  andet  end  egenligt  menneskesprog.  Men 
så  er  holt!  hoj!  hys!  tys!  puf!  plask!  av!  også  menne¬ 
skesprog.  Her  er  ingen  grænse.  Samme  ord  duer  til 
sætningsled  og  til  udråbsord.  Her  er  ikke  to  slags  ord, 
ikke  to  slags  sprog.  Heller  ikke  her  har  conferensråden 
gjort  sig  klart  og  levende,  hvad  udråbsord  er.  Ellers  kunde 
han  ikke  sige:  » Begyndelsen  af  Sproget  er  Opgivelsen  af  In- 
terjectionen,  det  med  Dyrene  fælles  Følelsesudraab « . 

Ja,  kan  man  så  meget  som  drage  virkelig  grænse  mel¬ 
lem  sætning  og  ikke-sætning,  mellem  sætning  og  udråb? 
Har  conferensråden  gjort  sig  klart,  hvad  en  sætning  er? 
Hans  forklaring  er:  »sætning  udsiger  noget  om  noget;  den 
kræver  grundord  og  omsagn«.  Den  forklaring  er  falsk.  Con¬ 
ferensråden  ophæver  den  selv.  I  selvsamme  capitel  taler 
han  om  »upersonlige  sætninger«,  sætninger  uden  grundord, 
sætninger  som :  her  læses;  her  regner;  dér  trækker;  oppe 
trækker;  hvor  trækker?;  nu  sner;  herom  tvivles.  Det  kalder 
conferensråden  ikke  udråbsord,  men  sætninger,  ligesom 
stå!  og  gå!  Og  vist  er  det  sætninger,  stå!  og  gå!  er 
både  udråbsord  og  sætninger.  Sætninger  uden  grundord 
var  for  langt  hyppigere.  Vi  kan  nu  ikke  mer  bruge  sætning 

på  ét  ord,  uden  bydende,  som  stå! ,  eller  som  bisætning, 
t.  e.  tvivles,  så  fremlægger  du  brevet.  Yi  siger  nu :  det 
blæser ,  med  'formelt’,  indholdsløst,  grundord.  Men  der  var 
en  tid,  da  man  sagde:  blæser,  uden  grundord.  Og  hvis 
nogen  indvender,  at  der  alligevel  var  formelt  grundord,  bøj¬ 
ningsendelsen ,  som  var  kommet  av  et  stedord  ’han’  eller 
’det’,  så  var  dét  for  det  første  glemt;  og  for  det  andet  be¬ 
høver  vi  kun  at  gå  tilbage  til  tiden  for  det  stedords  brug; 
da  sagde  man  bhl&  eller  w&  som  fortællende  udråbsord ;  det 
betød:  ’det  blæser’;  det  var  tillige  bydende  udråbsord: 
’blæs’;  i  begge  tilfælde  både  udråbsord  og  sætning;  det  var 
tillige  navneord:  ’blæst’,  ’blæsen’,  ’at  blæse’;  og  tillige  til¬ 
lægsord  og  biord:  'blæsende’.  Og  har  sprogets  væsen  for¬ 
andret  sig?  Er  det  kun  chinesisk  skriftsprog,  der  endnu 
er  således  indrettet?  Lad  os  tage  pif,  paf,  puf,  plump, 
plask,  hys,  tys.  Ja,  når  vi  tilfojer  forstenede  ord,  såkaldte 
endelser,  så  ser  det  ud,  som  om  vi  nu  tålte  anderledes: 
det  paffer  eller  pjaffer,  puffer ,  plumper,  plasker;  han  hysser, 
han  tysser.  Men  vi  kan  endnu  bestandig  vende  tilbage  til  den 
oprindelige  måde  at  tale  på.  Vi  kan  bruge  »udråbsord« 
som  puf,  plump,  plask,  hys,  tys  fortællende  og  spørg¬ 
ende  og  bydende;  de  er  på  éngang  udsagnsord  (d.  e.  sæt¬ 
ninger)  og  navneord  brugt  som  i  en  mus!  storken!  Og  vi 
kan  foje  andre  ord  til,  være  sig  levende  ord,  som  i  ud 
plump  han ,  eller  døde  ord,  d.  e.  endelser,  som  i  du  puffer 
mig;  puffet;  puffende;  jeg  hysser  ad  ham;  og  det  uagtet 
flere  av  disse  udråbsord  uden  tvivl  er  langt  yngre  end 
endelserne  (skulde  paf,  puf  være  yngre  end  krudtvåben?). 
Bruges  puf  fortællende  eller  sporgende  eller  bydende,  så 
er  dette  udråbsord  en  sætning  lige  så  godt  som  wå 
og  bhlii ,  eller  som  blæser,  og  som  det  blæser,  blæser 
det?,  og  som  blæs !  Bydemåde  puf  av  puffe,  og  udråbs¬ 
ordet  bydende,  er  lige  meget  sætning,  ligesom  de  lyder 
ens.  Udråbsord  er  sætninger,  og  sætninger  udråbsord. 
Her  er  ingen  grænse.  Her  er  ikke  to  slags  sprog.  Dette 

har  dæmret  for  conferensråden.  Han  siger  selv  etsteds:  «i 
Begyndelsen  involverede  Ord  Sætninger «.  Men  det  er  ikke 
bleven  ham  klar,  levende  sandhed.  Ellers  havde  han  ikke 
sagt:  ni  Begyndelsen«.  Han  gor  ikke  brug  av  det.  Han 
ser  ikke  følgerne  med  hensyn  til  udråbsordssprog  og  sæt¬ 
ningssprog,  dyresprog  og  menneskesprog,  ikke  følgerne  med 
hensyn  til  sprogets  oprindelse. 

Dét  står  da  fast:  menneskets  sprog  er  kun  ét.  Det  er 
alt  sammen  egenligt  menneskesprog,  både  hvad  vi  på  skole¬ 
bænken  kalder  »udråbsord«,  og  hvad  vi  på  skolebænken 
opløser  som  »sætninger«. 

Så  er  der  den  undersøgelse,  såre  vigtig,  men  meget 
forsomt,  og  som  jeg  ikke  kan  udføre:  undersøgelse  av 
dyrenes  sprog.  Hvorom  sporges?  Har  alle  dyr  kun  ren 
»lydsymbolik«,  naturlyd,  aldeles  uden  noget  vilkårligt?  Jo, 
sikkert  har  de  til  en  vis  grad  vilkårlige  lydtegn,  om  end 
mennesket  ifølge  taleredskabernes  og  forstandens  indretning 
må  overgå  dem  alle  umådelig  i  vilkårlighed  og  foranderlig¬ 
hed.  De  kan  jo  lære  at  forstå  vilkårlige  lydtegn.  Pappe- 
gojen  kan  eftersige  menneskeord,  og  sikkert  også  bruge  dem 
som  signaler.  Andre  fugle  kan  lære  toner,  melodier,  som 
de  ikke  er  født  med,  eller  måske  rettere,  som  de  ikke  har 
lært  av  deres  forældre.  Hunden  lærer  at  gø  i  menneske¬ 
omgang;  uden  den  hyler  den  kun.  Videre  sporges:  taler 
ingen  dyr  i  sætninger?  Jo,  sikkert  gor  de.  De  har  fortæl¬ 
lende  og  sporgende  og  bydende  lydtegn.  Men  dét  er  sæt¬ 
ninger.  Og  mange  hunde  forstår  sætninger,  jeg  mener  hele 
ordforbindelser.  Om  de  fatter  dem  som  ordforbindelser, 
eller  kun  hist  og  her  en  stavelse  som  signal,  er  vanskeligt 
at  forvisse  sig  om.  De  kunde  gærne  forstå  ordforbindelser, 
skont  mundens  bygning  hindrer  dem  i  at  efterligne  dem. 
Vi  finder  jo,  at  mange  dyr  uden  musikalsk  evne  har  musi¬ 
kalsk  øre.  Firben  kan  komme  spaserende  ind  i  stuen,  salnle 
sig  om  den  spillende,  og  lytte  med  storste  fryd.  Ikke  fordi 
noget  sumser  for  øret:  anden  stoj  skræmmer  dem.  Jeg 

læste  i  en  rejse  i  Africa,  jeg  husker  ikke,  om  det  var  Li- 
vingstones,  om  nogen  myrer,  der  har  talrige  hørlige  signaler, 
naturligvis  ikke  ved  hjælp  av  lunger;  men  dét  er  ligegyld¬ 
igt.  De  giver  hojst  indviklede  befalinger.  Findes  t.  e. 
et  menneske  liggende,  hvor  det  ikke  må,  lyder  førerens 
signaler  til  at  bide;  ikke  løber  en  enkelt  til  og  bider;  nej, 
først  commanderes  skarer  til  at  mylre  over  ham;  så  bider 
alle  på  éngang;  ellers  tik  han  for  lidt.  Er  det  så  sikkert, 
at  disse  myrer  ikke  har  t.  e.  én  lyd,  der  betyder  ’allemand’, 
én,  der  betyder  ’bide’,  og  kan  forene  dem  som  grundord  og 
omsagn?  Men  selv  om  ikke  én  eneste  nulevende  dyreart, 
uden  mennesket,  kunde  forene  flere  ord  til  én  mening,  selv  om 
altså  én  eneste  tydelig  forskel  var  mellem  menneskers  sprog 
og  alle  andre  dyrs,  var  dermed  givet,  at  menneskesproget 
ikke  var  et  av  dyresprogene?  Yar  dermed  bevist,  at  det 
er  sproget,  der  gor  os  til  andre  væsner  end  dyrene,  som 
så  tit  er  sagt?  Havde  en  gronlænder,  der  aldrig  har  hørt 
en  sangfugl,  ret  i  at  sige,  at  det  er  sang,  der  gor  os  til 
andre  væsner  end  dyr? 

Selv  uden  nærmere  at  gennemføre  undersøgelse  av  dyr¬ 
enes  sprog  tor  vi  sige:  det  står  ikke  alene  fast,  at  vi  altid 
taler  egenligt  menneskesprog,  selv  når  vi  taler  i  »udråbs¬ 
ord«;  det  står  lige  så  fast,  at  vi  altid  taler  dyresprog,  selv 
når  vi  taler  i  »sætninger«.  Man  må  ikke  tale  om  to  slags 
sprog,  det  ene  tidligere  end  det  andet.  Ordene  dyresprog 
og  menneskesprog  må  ikke  her  bruges  på  den  måde.  Det  for¬ 
virrer  synet.  Der  har  altid  kun  været  ét  sprog,  som  altid 
har  forandret  sig,  som  har  vokset,  som  er  blevet  rigere,  end 
det  først  var.  Og  mennesket  var  aldrig  uden  menneske¬ 
sprog.  Men  mennesket  ér  dyr.  Og  menneskesproget  ér 
dyresprog.  Der  er  slet  intet  »av  denne  verden«,  der  gor 
os  til  andet  end  dyr.  Avstand  mellem  menneskets  sprog 
og  andre  dyrs  synes  umålelig,  ligesom  mellem  menneskefor¬ 
stand  og  dyreforstand.  Men  de  er  av  én  art.  Der  er  kun 

gradforskel.  Og  mellem  andre  dyrker  måske  lige  så  store 
avstande. 

Så  meget  om  disse  ting,  om  » lydsymbolik«,  udråb  og 
sætning,  dyresprog  og  menneskesprog.  Det  andet,  vi  havde 
at  gore,  var  at  efterse,  hvilke  kræfter  er  virksomme  i  sprog. 
Hvad  kræfter  finder  vi  virkende  i  dansk?  Når  tab  av  ord 
og  former  her  ligger  os  fjærnere,  så  finder  vi,  først,  at  ords 
brug  og  betydning  kan  ændres,  såsom  dreng ,  der  for  betød 
’mand’.  Yi  råder  ikke  frit  over  ændringen.  Den  ny  be¬ 
tydning  må  ligge  i  og  vokse  ud  av  den  ældre.  Dernæst : 
ords  form  ændres,  som  far,  mor\  isåfald  kan  skriftsprog 
holde  ældre  former  i  bevidsthed,  som  fader,  moder.  Æn¬ 
dringen  følger  love,  vi  ikke  er  herre  over.  For  det  tredje : 
ny  sammensætning  dannes,  som  bybud,  sporvogn.  Det  ene 
led  kan  være  lævning  av  et  uddødt  ord,  som  i  ilt,  brint 
det  avledende  -t.  Desuden  kan  vi  inden  snævre  grænser 
lege  med  sproget,  om  ikke  » med  Frihed «,  så  dog  på 
vis  måde  vilkårlig,  som  når  tyskerne  siger  potz  tausend 
for  at  undgå  Gotts  tausend ;  træffende  dansk  exempel  falder 
mig  ikke  ind.  Alt  det  var  brug  av  givet  æmne.  Alt,  hvad 
vi  brager  som  sprog,"  må  komme  som  noget  givet,  noget  vi 
retter  os  efter.  Endog  falske  former,  uord,  som  alfforalv, 
fås  kun  ved  at  bilde  ind,  at  de  gives  av  sproget  selv.  Lyd, 
som  vi  véd  »med  Frihed  sættes  til  Tegn  for  Forestillingen « , 
,  finder  vi  os  ikke  i.  En  slig  kraft  findes  ikke  i  sproget. 
Kan  da  intet  nyt  komme  ind  i  sproget?  Dertil  regner  jeg 
ikke  fremmede  ord;  de  er  sprog  iforvejen.  Men  kan  menne¬ 
sketale  ikke  få  tilvækst?  Jo,  på  én  eneste  måde,  gennem 
»lydsymbolik«;  som  naturlyd;  i  udråbsord,  lydefterligninger, 
og  sligt.  De  kan  opstå  av  ny,  og  på  ny.  Det  givne  ligger 
her  i  lydens  naturlighed,  i  at  der  er  »et  naturligt  Forhold 
mellem  Lyden  og  Forestillingen  om  Gjenstanden« ,  for  at  bruge 
conferensrådens  udtryk.  Dét  er  den  eneste  mulige  tilvækst 
av  æmne.  Denne  iagtagelse  er  naturligvis  alt  andet  end 

ny;  den  er  gjort  utallige  gange;  den  er  senest  især  frem¬ 
draget  av  Farrar.  Herved  forklares  mange  avvigelser  fra 
lydovergangslove,  som  t.  e.  når  hik  er  et  og  det  samme  i 
indisk  og  dansk,  skont  forskellig  forlyd  skulde  væntes.  Kan 
udråbsord  og  lydefterligninger  vanskelig  unddrage  sig  lyd¬ 
overgang,  så  kan  de  dannes  på  ny,  med  opfrisket  « lydsym¬ 
bolik«.  Denne  kilde  er  ikke  stanset.  Den  rinder  endnu, 
skont  såre  sparsomt.  Og  den  behøver  aldrig  at  have  rundet 
rigeligere.  Ligeså  de  andre  kræfter,  den  sammensættende 
og  den  omdannende.  Ingen  av  dem  behøver  nødvendig  nogen¬ 
sinde  at  have  ytret  sig  stærkere  eller  svagere  end  nutil¬ 
dags.  Det  er  en  bundfalsk  påstand,  som  så  tit  høres,  t.  e. 
senest  hos  Schleicher,  at  sprogene  i  historisk  tid  kun  »ældes«, 
kun  ændres  og  svinder  ind;  at  endog  evne  til  at  frembringe 
bojningsformer  er  død,  det  samme  som  at  kalde  sammen¬ 
sætningsevne  og  lydændring  døde:  »bøjningsendelser«  frem¬ 
kommer  ved  lydændring  av  sammensætningsled,  og  behøver 
aldrig  at  have  vokset  hurtigere  end  i  nordisk,  der  har  frem¬ 
bragt  lideform  og  navneords  bestemt  form,  ligesom  det  fælles 
nordisk-tyske  grundsprog  frembragte  endebojet  fortid  (som 
elske-de,  lieb-te )  og  dobbelt  tillægsordsbojning.  Men  sandt 
er,  at  jo  fler  endelser,  jo  fler  døde  og  visne  sammensæt¬ 
ningsled,  har  samlet  sig,  jo  mer  æmne  får  den  udslettende 
lydændring;  den  kan  derfor  til  én  tid  se  stærkere  ud  end 
til  en  anden.  Endnu  mindre  klart,  men  med  mer  ind¬ 
bildningskraft,  taler  conferensråd  Madvig  idelig  og  idelig  om 
»den  færdige  og  afsluttede  Tilstand  i  det  uddannede  Sprogs 
Brug «;  om  » Standsningen  af  den  store  Sprogets  Grammatik  af¬ 
sluttende  Bevægelse «;  om  » denne  hele  urolige  og  vaklende 
Udvikling «;  om  » den  egentlige  Formdannelses  Afslutning », 
som  » gaaer  forud  og  er  Betingelsen  for  et  Skriftsprogs,  endsige 
en  Litteraturs  Fremkomst « (!) ,  og  hvor  » et  direct  Forhold 
til  Folkets  Aandslivs  Standpunkt  og  Indhold  indtræder  ogsaa 
i  Grammatiken« .  Mon  skolemanden  ,  der  taler  så,  har 

iagttaget,  eller  kommer  til  at  iagttage,  entén  tale-  eller 
skrift- sprogs  væsen  og  liv?  —  Dét  er  da  kræfterne  i 
sproget:  naturlyd,  sammensætning,  omdannelse.  Fler  lykkes 
det  ikke  at  finde.  Nu  kan  vi  gå  tilbage  og  tilbage: 
bestandig  bliver  det  ligeså.  Bestandig  leverer  »lydsymbolik« 
æmne,  giver  naturlyd,  som  t.  e.  puf.  Bestandig  fører  be¬ 
tydningsovergang  ordet  over  fra  én  sansekres  til  en  anden; 
således  puf  fra  hørelsens  til  følelsens;  eller,  for  at  tage  et 
langt  ældre  exempel,  rod  tud,  som  i  latin  tundo  tutudi  (’jeg 
støder,  jeg  stødte’),  dansk  tude ,  oldnordisk  pjéta,  paut,  put - 
um,  flyttet  fra  én  sans  til  en  anden;  noget  vi  idelig  gor, 
som  efterse,  hvad  en  har  sagt ;  og  videre  til  det  oversanse¬ 
lige:  indse ,  hvad  ret  er.  Bestandig  griber  sammensætning 
ordet,  som  i  puff -er,  puff-ede ,  hvortil  hører  brug  i  ordfor¬ 
bindelse  :  sætning  på  mer  end  ét  ord  er  sammen-sætning. 
Bestandig  er  lydændring  virksom,  og  fjærner,  sammen  med 
betydningsændring,  ord  fra  kilden.  Og  vi  kan  gå  tilbage 
lige  så  langt  det  skal  være,  lige  til  den  første  begyndelse: 
aldrig  kommer  vi  til  andet.  Skabte  Gud  mennesket  som 
menneske,  og  oversprang  han  ikke  led  i  sprogvækst:  straks 
den  første  dag  måtte  »lydsymbolik«  give  stavelser;  og  straks 
samme  dag  kunde  de  andre  kræfter  træde  i  virksomhed, 
den  sammensættende  og  den  ændrende.  Naturligvis  måtte 
tid  til,  for  ændring  blev  kendelig.  Og  lod  Gud  mennesket 
udvikles  fra  lavere  dyr,  ja  så  havde  vi  engang  et  umålelig 
langt  lavere  dyresprog;  så  var  der  en  tid,  da  taleredskaber 
og  sjæl  stod  umålelig  langt  lavere;  da  vi  havde  langt  færre 
naturlyd;  da  munden  kunde  så  lidt,  og  lydefterligning  og 
lydændring  var  så  svage,  at  forholdsvis  vilkårlige  lydtegn 
vilde  været  lige  så  vanskelige  at  udpege  som  hos  andre  dyr; 
da  lydændring  måske  kun  var  som  hos  dyr,  hvis  mæle 
ændres  med  ophold  og  levemåde,  og  med  ny  racers  udvik¬ 
ling;  da  sammensætningsevne  stod  så  lavt,  at  den  måske 
mest  viste  sig  i  gentagelse  av  samme  lyd. 

Aldeles  følger  jeg  altså  dog  ikke  de  nyere  sproggranskere, 
der  taler  om  den  tid,  da  sproget  bestod  af  nogle  hundrede 
rodord,  næmlig  ikke,  hvis  de  påstår  roddannelsens  avslut- 
ning,  og  ikke,  hvis  de  på  den  tid  nægter  sammensætnings¬ 
evne  og  udviskende  ændring  av  sammensætningsled,  kort 
sagt  ikke,  hvis  de  er  »videnskabelige«  nok  til  at  dele  sprog¬ 
vækst  i  »perioder«.  Men  ganske  vist  kommer  alle  ord  og 
alle  bistavelser  av  ikke  overmåde  mange  rodord.  Og  ganske 
vist  kan  siges:  sproget  bestod  oprindelig  av  ubojede  rodord. 

Det  er  klart,  at  jeg  må  sige,  ikke  blot,  naturligvis,  at 
hvis  mennesker  fremkom  flere  steder,  gjorde  sprog  det  også, 
men  lige  så  vel,  at  hvis  alle  mennesker  er  av  én  oprindelse, 
er  alle  sprog  det  også.  Selv  om  de  første  mennesker  kun 
havde  nogle  få  stavelser,  så  var  dét  netop  det  fælles  grund¬ 
sprog,  hvorfra  alle  tungemål  udgik.  Men  sandt  er,  at  ikke 
alt  æmne  i  sprog  er  så  gammelt;  for  æmne  dannes  endnu. 

Det  er  klart,  at  jeg  lige  godt  kan  bruge  begge  svar: 
Gud  skabte  sproget;  og:  sproget  kom  av  dyresprog.  Kun 
tilfojer  jeg:  det  blev  ved  at  være  dyresprog.  Og  jeg  kan 
svare  med  begge  svar  sammen.  For  det,  Gud  skabte, 
det  var  et  dyresprog,  hojere  eller  lavere. 

Og  endelig  er  det  klart,  at  jeg  i  intet  tilfælde  har  for¬ 
klaret  sprogets  »oprindelse«,  eller  ophav.  Jeg  har  ikke  for¬ 
klaret  dyresprogs  ophav.  Jeg  har  ikke  forklaret  »naturlyds« 
ophav.  Ét  er  at  følge  tilbage  til  begyndelse,  et  andet  at 
forklare  oprindelse.  Den  lader  sig  ikke  gribe.  Den  har  al¬ 
tid  en  udvej  bag  sig  til  at  slippe  fra  os.  Det  er  dum¬ 
dristigt  at  ville  forklare  oprindelse.  Men  man  kan  tale 
derom  uden  dumdristighed. 

Og  til  slutning  minder  jeg  om,  at  jeg  heller  ikke  havde 
påtaget  mig  at  forklare  sprogs  oprindelse,  men  at  gore  be¬ 
mærkninger  ved  nyere  skrifter  om  sprogs  oprindelse. 

EFTERSKRIFT. 

Av  hidhørende  skrifter  fra  de  sidste  20 — 30  år  har 
jeg  set  (men  ikke  just  fuldstændig  gennemlæst): 

Madvig  om  Sprogets  Væsen,  Udvikling  og  Liv.  Uni¬ 
versitets-indbydelsesskrift  1842;  og  fortsæt¬ 
telsen 

om  de  grammatikalske  Betegnelsers  Tilblivelse 
og  Væsen.  1856  —  57.  (Heri  godkendes  ud¬ 
trykkelig  stykket  fra  1842.  De  mest  frem¬ 
trædende  citater  ovenfor  står  på  dettes  første 
blade). 

Claéson  Om  språkets  ursprung  och  våsende.  I  uni- 
versitets-tidskrift  1858  (medgiver  liste  over 
ældre  hidhørende  literåtur,  som  jeg  er  yderst 
lidt  kendt  med,  og  endda  mest  på  anden 
hånd). 

Ursprung  der  Sprache  1852. 

Ursprung  der  Sprache,  2te  Ausg.  1858. 
die  Darwinsche  Theori  und  die  Sprachwissen- 
schaft,  1863.  Og: 

die  Bedeutung  der  Sprache  fur  die  Natur- 
geschichte  des  Menschen,  1865. 
de  l’origine  du  langage,  2me  éd.  1858. 
leetures  on  the  science  of  language,  series 
1—2.  1861—64. 

Farrar  chapters  on  language,  1865.  (Hans  bog  ’ori- 
gin  of  language’  har  jeg  ikke  set). 

Wedgwood  origin  of  language,  1866. 

Adskilligt,  især  hos  conferensråd  Madvig,  kunde  jeg  vel 
have  god  grund  til  at  give  yderligere  noter  til.  Det  er 
conferensråden  » meget  om  at  gjøre  at  fjerne  fra  dette  Omraade 
de  Fordomme  og  de  svævende ,  vaklende,  ofte  ligefrem  selvmod¬ 
sigende  Forestillinger,  de  ubestemte  Anelser  eller  de  selvtil¬ 
fredse  Bevægelser  i  opskruet ,  indholdsløse  Talemaader,  som  fore¬ 
komme  mig  at  have  havt  et  ganske  utilbørligt  Raaderum,  lige- 

meget  mellem  klassiske  og  ikke-klassiske  Philologer  og  tildeels 
Ikke-Philologer <•  (1856  s.  5),  ord,  som  conferensråden  er  så 
meget  sikker  på  ikke  kan  vendes  mod  ham  selv.  Nærmest 
ligger  mig  conferensrådens  forsøg  på  » fra  dette  Omraade  at 
fjerne «  N.  M.  Petersens  og  Rydqvists  » Fordomme «  og  « Fore¬ 
stillinger«.  Når  conferensråden  (1857  s.  25)  anker  over 
» taagede  Forestillinger « ,  » aldeles  uklar  og  indholdsløs  Tale «  hos 
Rydqvist,  så  er  det  netop  conferensråden,  der  bringer 
uklarhed  ved  at  blande  uensartede  lydforhold  (avlyd,  omlyd). 
Videre  siges  (s.  26),  nærmest  mod  Rydqvist  og  andre  av 
den  skole:  » den  brede  og  smaalige,  fra  Formlærens  Af¬ 
handling  af  de  virkelige  Former  adskilte  Fremstilling  af 
Lijdreglerne  indtil  de  meest  specielle  Tilfælde ,  hvori  ikke  Faa 
sætte  deres  Fortjeneste  og  troe  ret  at  vise  sig  som  videnskabe¬ 
lige  Sproglærere,  idet  de  af  og  til  oplive  Tørheden  ved  et  Ud - 
raab  om  den  dybe  og  hemmelighedsfulde  Herlighed,  har,  —  lad 
det  engang  vorde  sagt,  —  saare  ringe  Betydning  for  den  Til¬ 
egnelse  af  Sproget,  der  fører  til  sikker  og  let  Forstaaelse,  til  correct 
Brug  i  Skrift  og  Tale,  til  skarp  Opfatning  og  Udtryk  af  dets 
lexicalske  og  syntactiske  Bestemmelser ,  til  Oversigt  over  dets 
Midler  og  Eiendommeligheder  i  Udtryk  af  Tanker «.  »Lad  det 
engang  vorde  sagt«(j.),  dette  dommedagsord,  at  lydlære  ikke 
er  syntax  (og  textkritik?).  » Lad  det  engang  vorde  sagt«,  at 
lydovergange  har  såre  ringe  betydning  for  correct  practisk 
sprogfærdighed.  Den  må  rigtignok  være  såre  barnagtig, 
der  i  lydlære,  eller  sproglære,  ser  et  av  granskningens  yp¬ 
perste  æmner,  eller  endog  bilder  sig  ind  at  blive  en  stor 
videnskabsmand,  en  Newton  eller  Ørsted,  ved  at  opdage 
lydovergange.  Ja,  en,  der,  som  Rask,  om  ikke  hélt  av  ny, 
så  dog  første  gang  på  gennemgribende  måde,  opstiller  grund¬ 
tanken,  han  kan  vel  siges  at  have  udrettet  noget  ikke  aldeles 
ubetydeligt.  Men  nærmere  rettelse  og  udfyldning  kan  over¬ 
lades  til  småfolk.  Og  der  kunde  være  dem,  der  mente, 
at  der  er  meget  småfolks-arbejde,  som  ikke  må  forsommes. 
Hvorledes  går  det  plantagen  uden  negerarbejd?  Hele  det 

fremførte  sted  viser  soleklart,  at  intet  ligger  conferensråden 
fjærnere  end  tyske  pædagogers  barnagtige  indbildning,  at 
»den  brede  og  smålige  fremstilling  av  latinsk  syntax  indtil 
de  mest  specielle  tilfælde »,-  og  rettelse  av  bogstaver  i  la¬ 
tinske  autores,  er  andet  end  negerarbejd.  Ikke  conferens¬ 
råden  bilder  sig  ind,  at  sligt  gor  en  til  en  Newton  eller  Ørsted. 
Conferensråden  véd,  det  er  beskedent  arbejde,  til  fornojelse 
for  endel  skolemænd,  men  dog  arbejde,  der  ikke  tåler  at 
forsommes.  Det  rammer  ikke  conferensråden,  og  conferens¬ 
råden  selv  bifalder,  når  jeg  udtaler  den  uimodsigelige  sand¬ 
hed,  at  »smålig  dyrkelse  av  syntax  og  textkritik  —  lad  det 
engang  vorde  sagt  —  har  såre  ringe  betydning  i  tankens 
verden,  såre  ringe  betydning  for  sand  åndsdannelse ;  at  man 
kan  dyrke  dem  år  ud  og  år  ind  uden  at  nå  til  at  kunne 
skrive  god  text,  bruge  sproget,  dets  midler  og  ejendomme¬ 
ligheder,  som  let,  smukt,  naturligt,  og  nbjagtigt  udtryk  for 
tanken«.  Dog  vil  conferensråden  ikke  have  syntax  og  text¬ 
kritik  forsomt,  men  dyrket  i  de  mindste  enkeltheder.  Lige 
så  smukt  og  uhildet,  som  conferensråden  dommer  om  dette 
slags  negerarbejd,  kunde  han  domme  om  andre  slags.  Og 
frydes  nogen  neger  så  meget  ved  arbejdet^  at  han  bryder 
ud  i  lidt  lyrik,  var  det  så  ikke  netop  fornemt  at  overhøre 
det,  at  lade  born  have  deres  fornojelse?  Den  gor  ingen 
fortræd.  —  Når  conferensråden  (1857  s.  37,  38,  40)  finder 
» nogen  Uklarhed  i  den  almindelige  Sprogbetragtning »  hos  N. 
M.  Petersen,  der  tor  tale  om  danske  forfatteres  ukyndighed 
i  dansk;  når  conferensråden  indvender  » Forfatterne  vare  ikke 
ukyndigere  end  de  øvrige  Medlemmer  af  Folket«-,  når  han  » be¬ 
kæmper«  Petersens  » Misforstaaelse «,  at  indsigt  i  dansk  sprog¬ 
udvikling  skulde  være  »væsentligt  Grundlag  for  berettiget  Med - 
arbeiden  i  Sprogets  Uddannelse <• ;  så  har  Petersen  (der  ikke 
kræver  slig  indsigt  av  enhver  forfatter,  men  kalder  den 
gavnlig  for  sproget)  fuldstændig  ret  allevegne.  Forfatterne 
vår  i  mange  ting  ukyndigere  end  menigmand;  for  de  havde 
gået  i  latinskole.  Bedst  er,  at  sproggranskeren  ikke  behøver 

at  værne  om  sproget.  Men  hvor  «classiske«  philologer 
længe  gennem  skolen  har  været  skriftsprogets  theoretiserende 
hovmestere,  der  skal  nordisk  sproggranskning  ikke  tie  til 
skolemændenes  virksomhed,  men  prøve,  om  deres  fornemme 
autoritetsmine  følges  med  virkelig  tænkning,  og  med  sans 
og  øre.  Nogen  tænker,  at  latinskolemænd  kan  ikke  længer 
skade  modersmålet*  eller  stanse  sproggranskning.  At  confe- 
rensråden  mener,  de  kan  øve  indflydelse,  kunde  dog  synes 
rimeligt.  Conferensråden  véd,  når  »summus  philologus«  og 
skoleinspecteur  udsteder  3  programmer,  3  hanbuller  mod  kæt¬ 
ternes  voksende  mængde,  og  særlig  peger  på  Petersen  og 
Rydqvist,  så  har  det  sin  virkning  på  værende  og  vordende 
latinskolemænd.  Conferensråden  véd ,  at  rundskrivelse  om 
modersmålet  til  skolerne  modtages  med  skyldig  andagt,  at  de 
kongelige  embedsmænd ,  conferensråden  inspicerer,  lytter 
til  selve  den  hdje  videnskabs  uigenkaldelige  avgorelse,  når 
der  skrives  fra  København  t.  e.,  at  de  ikke  må  tilstede 
formen  temlig ,  fordi  den  er  » magelig  Udtale »  av  temmelig 
(s.  14)  (omvendt:  temmelig  er  opstået  ved  magelig  ud¬ 
tale  av  temlig );  at  regent  er  « Provindsudtale « ,  men  ikke 
regjent  (s.  9)  (c^jivendt);  at  de  ikke  må  skille  o  og  ø,  fordi 
»simpel  sund  Naturiagttagelse «  (!  s.  7)  er  imod  at  skælne 
d6r  og  dør  som  sær  og  ser;  at  de  ikke  kan  udtale  gået  som  to 
stavelser  (s.  12);  at  digtere  ikke  må  bruge  øer  som  to  stavelser 
(s.  12)  (det  kan  naturligvis  være  både  to  og  én,  altså  skrives 
øer  og  ør);  at  man  ikke  må  lære  noget  om  » Tonelagene «,  der  skal 
» overlades  til  Livet «  (s.  12)  (conferensråden  skulde  ikke  sætte 
sig  imod  aldeles  at  overlade  modersmålet  « til  Livet«);  at 
lighed  med  svensk  er  et  »lidet  betydende  Hensyn«  i  retskriv¬ 
ning  (s.  7 ;  5).  Gamle  Petersen  havde  måske  dog  ikke  al¬ 
deles  uret  i  at  mene,  at  det  ikke  var  av  vejen,  om  også 
andre  holdt  oje  med  —  sproget  havde  jeg  nær  sagt  — 
skolemændene  skulde  jeg  sige;  og  at  forfatterne  måske 
kunde  have  sat  noget  av  den  naturlige  kyndighed  i  eget 
modersmål  til  i  skolen.  —  Efter  sigende  skal  conferensråden 

»levere  fortale«  til  en  retskrivningsordbog,  som  cultusmini- 
steriet  agter  at  udstede. 

Conferensråden  (1857  s.  60  ff.),  og  andre,  mener,  at 
det  væsenlig  er  indblanding  av  fremmede,  som  fremskynder 
al  slags  sprogændring,  således  i  dansk  og  romansk,  særlig 
med  hensyn  til  bojning,  fordi  de  fremmede  ikke  kan  lære  den. 
At  fremmede  har  nogen  slig  indflydelse  endog  på  bojning, 
synes  rimeligt.  Men  det  må  tages  med  indskrænkning. 
I  Tyskland  ændredes  sproget  hurtigere,  hvor  folket  var 
mest  ublandet,  mod  nord  mellem  Elben  og  Rin,  end  længer 
mod  syd.  Ved  Mælar  var  indvandring  ikke  ringere  end 
på  Sæland,  og  allerstærkest  på  Gulland,  hvor  sproget  ænd¬ 
redes  langsomt.  Conferensråden  mener  jo  selv  (ganske  vist 
med  urette),  at  latin  stod  næsten  uændret  lige  til  tyskernes  ind¬ 
vandring,  altså  i  fremmedes,  i  de  undertvungne  folks,  mund. 

Når  conferensråden  (1842  s.  21)  siger:  » Vocalen ,  hvis 
Qvantitetsforskjel  ikke  hestaaer  i  en  absolut  Tidsfor skjel ,  men 
i  Udtalens  Form  og  Bevægelsesmaade« ,  så  var  det  ønske¬ 
ligt,  at  oplysning  meddeltes,  dels  om,  hvorledes  disse 
ord  forliges  med  udtryk  i  conferensrådens  latinske  sprog¬ 
lære  ’lang’  og  ’kort’  selvlyd,  og  ’ lang ’  forklaret  ved  ^dvæl¬ 
endes  ,  dels  om,  hvad  » Udtalens  Form  og  Bevægelsesmaade « 
her  er ,  for  at  dette  ikke  for  den  ukyndige  læser  skal 
stå  som  en  »> indholdsløs  Talemaade «.  « 

Jeg  skulde  ikke  svæve  for  vidt  om,  eller  dvæle  meget 
ved  enkeltheder.  —  Endnu  kunde  som  sidestykke  til  conferens¬ 
rådens  udmaling  av  sprogets  oprindelse  (1842  s.  9:  »Hvor 
et  sandseligt  Phænomen  under  Fleres  Samværen  .  .  .»)  til— 
fojes  en  anden  av  Condillac  (omtalt  av  Claéson):  de  første 
mennesker  havde  kun  synlige  tegn;  men  de  fik  born;  bornene 
kunde  kun  ytre  deres  mening  ved  lyd;  og  nu  efterlignede 
forældrene  bornene.  Hvorved  Condillac  kommer  til  at  av- 
vige  fra  conferensråden,  der  siger  (1856  s.  19),  at  det  var 
» Manden ,  der  dannede  Sproget «. 

Når  jeg  ovenfor  (s.  135)  har  tålt  om  den  naturlige  ulyst 
til  at  finde  sig  i  vilkårlige  lyd  som  tegn  for  forestillinger, 
glemmer  jeg  ikke,  at  et  og  andet  ord,  så  vidt  jeg  véd  kun 
lærde  fagord,  som  gas ,  siges  at  være  vilkårlig  lavet,  eller 
rettere,  vilkårlig  omdannet  av  et  forud  givet  ord.  I  talen 
er  de  trængt  ind  som  noget  givet,  som  fremmede  ord.  Endog 
vilkårlig  lavede  og  vilkårlig  omdannede  personnavne  (egen¬ 
navne,  der  jo  egenlig  er  signaler)  har  noget  ved  sig,  som 
man  modstræbende  finder  sig  i.  Man  må  tilgavns  skælne 
vilkårlig  opfundet  rodord  (der  næppe  er  til)  og  vilkårlig 
omdannet  ord  (ed  eller  uhøvisk  ord).  I  » tyvesprog  «  er  den 
sidste  vilkårlighed  lov.  Tyvesprog  er  vilkårlig  omdannelse 
av  givet  sprog.  Det  forudsætter,  at  naturligt  sprog  er  til, 
men  kunde,  endog  bortset  herfra,  ikke  vise  naturlige  sprogs 
ophav  og  vækst. 

Jeg  har  brugt  ’skabe’  i  den  folkelige  og  bibelske  betyd¬ 
ning:  frembringe  umiddelbart,  ved  almagtsbud. 

Jeg  avholdt  mig  fra  at  inddrage  bibelen  i  spors*- 
målet.  —  Det  er  klart,  at  et  babelsk-  mirakel  vilde  fri  os 
for  den  lange  tid  til  sprogenes  udvikling.  —  Man  har  fra 
to  sider  grebet  fortællingen  om  Adam,  til  hvem  Gud  førte 
dyrene,  for  at  Adam  skulde  give  dem  navne;  »hvad  Adam 
kaldte  dem,  det  [var]  deres  navne«  (’var’  udtrykkes  ikke  i 
hebraisk).  Nogle  læser  heri:  Adam  lavede  selv  vilkårlig 
sproget;  Gud  skabte  det  ikke  umiddelbart.  Andre:  Gud 
gjorde  forsøg  med  Adam;  og  se,  det  slo  til;  Adam  brugte 
de  navne,  som  var  deres  navne,  og  som  Gud  havde  nedlagt 
i  Adam.  Denne,  den  jødiske  ,  fortolkning  er  åbenbart  mest 
bibelsk.  Men  bibelen  taler  ikke  avgjort.  Den  unddrager 
sig  slig  undersøgelse.  Det  er  misbrug  at  drage  den 
ind  deri. 


